Thi Soora Noon - 13 | Vaahaka ތި ސޫރަ ނޫން – 13 – Vaahaka\n2k40\tJanuary 10, 2022\nމިލީން ހުރީ ސްވިމިންގެ ފައިނަލަށް ދާން ތައްޔާރުވާށެވެ. އޭނައަށް އެންމެ ކަމުދާ އެންމެ ފަތަން ފަސޭހަ ސްވިމިންގ ސޫޓް ލާފައި އޭގެ މަތިން ނޫ ޓީޝާޓަކާއި އިލެކްޓްރިކް ބްލޫ ސޯޓްކޮޅެއް ލިއެވެ. އެއަށްފަހު ދެ ގޮގްލްސް ނެގިއެވެ. ލޯގަނޑު ކުރިމަތީގައި ހުރެ އިސްތަށިގަނޑުގައި ނުނެއްޓޭނެ ވަރަށް ހުޅިއެއް ޖަހާ ސްވިމް ކެޕް ދަބަހަށް ލިއެވެ. އިތުރަށްވެސް ބޭނުންވާނެ ބައެއް އެއްޗެހިތައް ހަމަކޮށްފައި ދަބަހަށް ހަތަރުވަރަކަށް ފެންފުޅިލާފައި މިލީން ފުންނޭވައެއްލިއެވެ. ލޯގަނޑުން ފެންނަން ހުރި އޭނަގެ ސޫރައަށް މިލީން ބަލާލީ އަމިއްލަ ނަފްސަށް އިތުބާރުކުރާފަދަ ނަޒަރަކުންނެވެ. ފާއިތުވެގެން ދިޔަ ދެ ދުވަހު މިލީން ވަނީ ހަމަ ނިންޖާއި ކެއުމާއި ބުއިމާއި ދުރުވެ އެހެން އެކަކުވެސް ނުވިސްނާނެ ވަރަށް ވިސްނާފައެވެ. އެހެން ދިރޭ ފުރާނައަކަށް ނޭނގޭނެ ފަދައިން މިލީން ދެން އޭނަ ހަދާނެ ގޮތް ރާވާ ނިންމައިފިއެވެ. ޝަފްވާން އޭނަގެ ކުށަކާއިނުލާ ވަކިވާނންވީ ކޮން ސަބަބަކާއި ހުރެކަން ވިސްނުމުން މިލީންއަށް ދެން ލިބުނީ އެންމެ ޖަވާބެކެވެ. ޝަފްވާނަށް އެހެން ކުއްޖަކު ކަމުދިޔުމެވެ. ޝަފްވާންގެ ހިތުގައި ބިންވަޅު ނެގިފައިވަނީ އޭނަގެ ސޫރަކަމަށް ނުވާނަމަ އޭނާ ގަދަކަމުންވެސް ޝަފްވާންގެ ހިތް އޭނައާއި ދިމާލަށް ލަންބުވާނެއެވެ. ކިތަންމެ އޮޅިއެއް ހުރަސްކޮށްފައިވެސް މެއެވެ. އޭނަ ހުރަސްކުރަން ޖެހޭ ސިޑިއަކީ ބޮޑު ހަރުފައެއް ފަދައިން ދިގުކޮށް ބަނޑިބަނޑިކޮށް ބިނާކޮށްފައިވާ ސިޑިއަކަށްވިޔަސް ނުވަތަ އެއީ ތޫނު ވިހަގަދަ ކަށިތަކެއް ހުރި ސިޑިއަކަށްވިޔަސް މިލީން ހުރީ އެއިން ކޮންމެ ހަރުފަތެއް ހުސްފަޔާވެސް ގިރާކުރަން ތައްޔާރަށެވެ. ޝަފްވާންދެކެ އޭނަ ލޯބިވަނީ ހިތާއި ފުރާނައިން ގުރުބާންވާހާ ބޮޑަށެވެ. ޝަފްވާންގެ ހިތް އޭނަ އަތުން ލޫޓުވާލައިގެން އެގެންދިޔައީ ކޮން އަންހެންކުއްޖެއްކަން އަދި ނޭނގުނަސް އެ ކުއްޖަކާއި އާއި ޝަފްވާން ދުރުކުރުވާނެ ކަމަށް މިލީން އަޒުމު ކަނޑައެޅިއެވެ. އަދި ޝަފްވާނާއި އެކީގައި ވުމަށް މިލީން އަމިއްލަ ނަފްސަށް ވައުދުވިއެވެ. މަރުމަތީގައިވެސް ޝަފްވާންގެ ލޯބި އޭނައަށް ލިބިއްޖެނަމަ ދުނިޔެ ދޫކުރާނީ އުފަލުންކަން މިހާރުވެސް ޔަގީންވެއެވެ. މިހާރުވެސް އޭނަ ނަގަން އއުޅެނީ އޭނަގެ މުޅި ހަޔާތް އެކީގައި ބަދަލުކޮށްލާނެފަދަ ފިޔަވަޅެކެވެ. ލޯބިވާ އެތައް ބަޔަކާއި ދުރުވާނެފަދަ ފިޔަވަޅެކެވެ. ނަމަވެސް ހަމައެކަނި ޝަފްވާނަށްޓަކައި މިލީން ހުރީ ފަހަތަށް ނޭނބުރެން ނިންމައިގެންނެވެ.\n"ދަރިފުޅާ.. ކާރު އަތުވެއްޖެ.. އައިރާވެސް އައިސްފި.. އަވަސްކޮށް ނުކުމޭ.. ދާގަޑި ޖެހެނީ.." މިޝްލާ ގޮވާލިއަޑަށް މިލީން މިނުކުންނަނީއޭ ގޮވާލިއެވެ. ދަބަސް ކޮނޑުގައި އަޅުވާފައި ކޮޓަރިން ނުކުންނަނިކޮށް އޭނަގެ ފޯނަށް މީހަކު ގުޅަންފެށިއެވެ. ގުޅަމުން ގެންދިޔަ މީހާ ފެނނިފައި މިލީން އަވަހަށް ފޯނު ނެގިއެވެ. "ވަން ރޫމް އެޕާރޓްމެންޓް ތިޔަބޭފުޅާއަށް ކުއްޔަށް ހުރެވޭ ގޮތަށް ހަމަޖެހިއްޖެ.. މާދަމާގެ ވަގުތެއްގައި ބަދަލުވިޔަސް އެންމެ ރަނގަޅުވާނެ.. އެތަނުގައި ހުންނާނީ ކުރިން އުޅުނު ފަރާތްތައްވެސް ބޭނުން ކުރެއްވި ފަރުނީޗަރުތައް.. ދެން ތިޔަ ބޭފުޅާ ބޭނުންވާނަމަ......" "މަގޭ އެއްވެސް މައްސަލައެއް ނެތް.. މާދަމާއެއް ނޫން.. ތިތަނަށް މިރޭ މަ ބަދަލުވިޔަސް މައްސަލައެއް ޖެހޭނެތަ..؟" މިލީންގެ ރާގުގައި އިހުތިރާމެއް ނެތެވެ. "އާދެ ތިޔަ ބޭފުޅާ އެދިލައްވަނީ ތިހެން ކަމުގައިވާނަމަ އަޅުގަނޑުމެން ތިކަންވެސް ހަމަޖައްސައިދޭނަން.. ކުލި ދައްކަމުން ދިޔައީމަ އެއްވެސް މައްސަލައެއް ނުޖެހޭނެކަމަށް އަޅުގަނޑުމެން ޔަގީންކޮށްދެން.. ވަރަށް ބޮޑަށް ޝުކުރިއް...." އެކޮޅުން ވާހަކަ ދައްކަމުން ދިޔަ މީހާއަށް ޖުމްލަ އެކީ ނުވެސް ބުނެވެނީސް މިލީން ފޯނު ކަނޑާލިއެވެ. ފޯނުގައި ހިފާ ބާރުކޮށްލިއިރު އެ އެތުންފަތްމަތީގައި ދުވެލީ ހިސާބަކަށް ނުތަނަވަސްކަން އެކުލެވޭ ނަމަވެސް ފޮނި ހިނިތުންވުމެކެވެ. އޭނަގެ ޕްލޭންގެ ބަޔެއް މިހާރުވެސް އެ ކާމިޔާބުވީއެވެ. މިލީން ފެން ފައިވާން ހޯދަންފެށިއެވެ.\n"ލީން.." މިލީން ސިހުނީ ޔައުލާން ދޮރުގައި ޓަކި ޖަހާލިއަޑަށެވެ. "ހާދަ ލަހެއް..؟ ގަޑި ޖެހެނީ... ސްޓާރ ސްވިމަރ ޓީމުގައި ނެތިއްޔާ ޓީމް ބަލިވާނެއެއްނު..؟" ޔައުލާން އެހެން ބުނެލިއަޑަށް މިލީންގެ ގާތަށް ހިނިއައެވެ. "މި ނުކުންނަނީ.. ޔުއެލް ދޭބަ ކާރަށް އަރަން.." މިލީން ބުނެލިއެވެ. "އަހަރެން މިއައީ ދެންމެ އައި ޑެލިވަރީއެއް ލީންއަށް ހަވާލުކޮށްދޭށޭ..'' ޔައުލާން އެހެން ބުނުމާއި އެކީގައި މިލީން ވަންނާށޭ ބުނެލިއެވެ. "ކީއްކުރަން ގަތް ފޯނެއް..؟ ލީންގެ ފޯނަށް ކަމެއްވީތަ..؟" ޔައުލާން އެތެރެއަށް ވަތްއިރު އަތުގައި އޮތީ އާ ފޯން ޕެކޭޖެކެވެ. "އާނ.. މާ އަވަހަށް ޗާރޖްދަނީ.." މިލީން އަވަސްއަވަހަށް އެއަތުލިއެވެ. ހަގީގަތުގައި އޭނަގެ ފޯނަށް އެއްވެސް ކަމެއް ނުވެއެވެ. ނަމަވެސް އެންމެ ގާތްއެކުވެރިޔާ އަށްވެސް އޭނަ މިކުރަން އުޅޭ ކަންތައްތައް އެނގޭކަށް މިލީން ބޭނުމެއްނުވެއެވެ. އޯހް.. ތަންކޮޅެއް ކުރިން ބުނެލިނަމައެއްނު އަހަންނަށްވެސް ލީންއަށް ފޯނެއް ގަނެދެވުނީހެއްނު..؟" ޔައުލާން ލޯތްބާއިއެކީ މިލީންގެ މޫނަށް ބަލާލާފައި ބުނެލިއެވެ. "ހެހެ ދެން ޔުއެލްވެސް ގާރލްފްރެންޑެއް ލިބޭ ދުވަހަކަށް ތި ލާރިތައް ސޭވްކޮށްފައި ބާއްވަބަލަ.. މިހާރުވެސް މަށަށް މަށަށް ކިޔާލަކިޔާލައުޅޭ ކުދިން މަދެއް ނޫން.. އެއިން މީހަކާއި ވައިވެސް ނޭޅެން ޔުއެލް ތިހުންނަނީ ކީއްވެތަ..؟ މަގޭ ފްރެންޑް ނަހާވެސް އެހުރީ ޔުއެލްއާއި ހެދި މޮޔަވެފައި.. އޭނަ ނުލާހިކު ރަނގަޅުވާނެ.. ކައްކަން އިނގޭ އިސްތިރި ކުރަން އިނގޭ ދޮންނަން އިނގޭ ސާފުކުރަންވެސް އިނގޭ.. ޝީ ވިލް މޭކް އަ ލަވްލީ ވައިފް.." މިލީން ބުނެލިއެވެ. "ލީންއާއި ހެދިއޭ އަހަރެން އަދިވެސް ހުހަށް މިހުރީ.." އެ ޖުމްލަވީ ޔައުލާންގެ ހިތުގައެވެ. "ޔުއެލް..؟" ޔައުލާންގެ އަޑެއް ބަޑެއް ނީވޭތީ މިލީން ގޮވާލިއެވެ. ''ޔާ..؟" ޔައުލާން އަވަސްއަވަހަށް ބުނެލިއެވެ. "ކާރަށް އަރަން ދާށޭ.." މިލީން އެހެން ބުނުމާއި އެކީގައި ޔައުލާން ބޯޖަހާލާފައި ނުކުތެވެ.\nޝަފްވާން އިނީ އޭނަގެ ކޮޓަރީގައެވެ. ޑެސްކްދޮށުގައި އިށީނދެގެންނެވެ. އެ މޫނުމަތިން ފެންނަމުން ދިޔައީ ފުން ޚިޔާލެއްގެ ތެރޭގައި ފީނާފަދަ ކުލަވަރެކެވެ. އެއާރޕޮޑްސް ކޮމްޕިއުޓަރާއި ގުޅާފައިވާއިރު ކުރިމަތީގައި އޮތީ މިއުޒިކްފޮތެކެވެ. ކްރޯމްގައި އެތައް ޓެބްތަކެއް ހުޅުވާފައިވާއއިރު ހުރީ އެޑިޓް އެޕެއް ހުޅުވައިގެންނެވެ. ޝަފްވާން މޮޅީ އެހެން މީހުންގެ ލަވަ ކަވަރ ކުރަން އެކަންޏެއް ނޫނެވެ. އަމިއްލަ މިއުޒިކް ހަދަންވެސްމެއެވެ. ކުޑައިރުއްސުރެ ޝަފްވާންގެ ހުވަފެނަކީ މަޝްހޫރު ލަވަކިޔުންތެރިއަކަށް ވުމެވެ. އެކަމަށްޓަކައި އޭނާ އެދަނީ ތައްޔާރީތައް ވަމުންނެވެ. ކުޑައިރު އޭނަ ދަންނަ އެތައް ބަޔަކު އޭނަގެ ރީތި އަޑަށް ތައުރީފްކުރަމުން ގެންދެއެވެ. ޝަފްވާންގެ އާއިލާއަކީ ފުދުންތެރި އާއިލާއެއްނޫނެވެ. ލިބޭ އެއްޗަކުން ކިރިޔާ ދެކޮޅު ޖެހޭކަމެވެ. ގޭތެރޭގައި ގިނަ ބަޔަކާއި އެކީ އުޅެން ޖެހިފައިވާތީ ގޭތެރެ އޮންނަނީ ތޮއްޖެހިފައެވެ. އެހެންކަމުން އެދުވަސްވަރު ގޭތެރޭގެ ހާލަތު އެހާ ރަނގަޅެއް ނޫނެވެ. އެކަމާއިހުރެ ޝަފްވާން އެކަނިމާއެކަނި ލަވަކިޔުން ފަރިތަކުރެއެވެ. އެކަން ކުރަން އޭނާ ގިނައިން ދަނީ އަތިރިމައްޗަށެވެ. މީހުން ގިނަ ގޭތެރޭގައި އެކަން ކުރުމަށްވުރެ ހިތަށް ފިނިކަން ލިބޭ ބެދިފައި ނެތް ތަނެއްގައި އެކަންކުރަން ފަސޭހަވުމުންނެވެ. އަހުނަފާއި ދިމާވީވެސް އެހެން އުޅެނިކޮށެވެ. އަހުނަފްގެ އާއިލާއަކީ މެދުފަންތީގެ އާއިލާއެކެވެ. ދެމީހުންގެ ގުޅުން އެހާ ރަނގަޅުވީވެސް އެހެންވެއެވެ. އެކަކު އަނެކަކުގެ އިހުސާސްތައް ދެނެގަންނަން ފަސޭހަވީމައެވެ.\n"މިލީން''ގެ ޚިޔާލުތަކާއި ހުރެ މިއުޒިކް ލިޔުމަށް ޝަފްވާނަށް ދެވޭ ސަމާލުކަން ކުޑަވިއެވެ. އެންމެފަހުން ރުޅިއައިސްގެން ޝަފްވާން ފޮތް އަތުކޮޅަށް ހޫރާލިއެވެ. އެނދުމައްޗަށް ވެއްޓިގަނެ ޝަފްވާން ނިތްކުރި މަތީގައި އަތް ބާއްވާލައިގެން ސީލިންގއާއި ދިމާލަށް ގެއްލިފައި އެތައްއިރެއް ވަންދެން ހުއްޓެވެ. އެ އަންހެންކުއްޖާ އާއި ދޭތެރޭ އޭނައަށް މި ވިސްނެނީ ކީއްވެގެން ހެއްޔެވެ.؟ ކަނާތު ބޮޑުވާ އިނގިލީގައި ދައިގަނެގެން ޝަފްވާން ފިކުރުތަކުގެ ތެރޭގައި ގެނބެން ނަފްސު ދޫކޮށްލިއެވެ.\nފެތުމުގެ ފައިނަލް ނިމިއްޖެއެވެ. މިލީންމެންގެ ޓީމް މޮޅުވުމާއި އެކީގައި ވީއުފފަލުން ސަޕޯޓަރުންގެ ތެރޭ ހުރެފައި ޔައުލާން ދިޔަގޮތަށް ގޮސް ތެމިފައިހުރި މިލީން އުފުލާލިއެވެ. ވީއުފަލުން މިލީންވެސް ޔައުލާންގެ ގައިގައި ބައްދައިގަނެފިއެވެ. އެދެމީހުންނަށް ބަލާލި އައިރާވެސް ހީނލައިފިއެވެ. ނަހާ ހުރީ ފާޑަކަށް ތުން އަނބުރައިގެންނެވެ. ގައިން ލޮނުވަސް ދުވިޔަސް ހެޔޮކަމަށް ޔައުލާންވެސް މިލީންގެ ގައިގައި ބައްދާލާފައި މަރުހަބާކިއެވެ. މިޝްލާ އާއި ޒައިހާންވެސް ހުރީ ނިކަން އުފަލުންނެވެ. ޔައުލާން އާއި މިލީން ބައްދާލާ އުޅުމަކީ ކުޑައިރުއްސުރެވެސް ފެނިފެނި އާދަވެފައިވާ ކަމަކަށްވާތީ މިޝްލާއަށް އަދިވެސް އެކަން އެއީ ބޮޑުކަމަކަށް ނުވެއެވެ.\nއެންމެން ކުރި ފޮނި އުންމީދުތައް ހަގީގަތަކަށް މިލީން އާއި އޭނަގެ ޓީމް ހަދައިދިނެވެ. ފައިނަލް ނިމިގެން ދިޔައީ އެޓީމަށް އެއްވަނައިގެ ޓްރޮފީ މިލްކް ކުރެވިގެންނެވެ. އެކަން ފާހހަގަ ކުރަން ކޯޗިންގ ޓީމްގެ ފަރާތުން ފަތާ ޓީމަށް ކުޑަ ޕާރޓީއެއް ބާއްވަން ވަނީ ހަމަޖެހިފައެވެ. ޓީމްގެ ސަޕޯޓަރުންނާއި ބެލެނިވެރިންނާއި ޓީމަށް ވަނީ އެދުވަހުގެ ހަވީރު ވަގުތަށް ބާބަކިއު އޭރިޔާއާއި މާދުރުނޫން ހިސާބެއްގައި ހުންނަ ގެއަށްދާން ދައުވަތުދީފައެވެ. ފެންވަރައިގެން ވަރުބަލިކަން ފފިލުވާލާފައި މިލީން އެތަނަށް ދާން ތައްޔާރުވާން ފެށިއެވެ. މިއަދުން ފެށިގެން އޭނައަށް ނަވާރަ އަހަރު ފުރެން އޮތީ އެންމެ މަހެކެވެ. މެއި މަހުގެ އެކާވީސް ވަނަ ދުވަހަކީ އޭނަގެ އުފަންދުވަހެވެ. މިއަދު މިއީ އޭޕްރިލް އެކާވީހެވެ. ދެން ހިތަށް އެރި އެއްޗަކުން މިލީން ހިނިތުންވެލީ ވަރަށް އެހެންކަހަލލަގޮތަކަށެވެ. އެހިނިތުންވުމުގައި އުފާވެރިކަމެއް ނެތެވެ. ހިތާމަވެރިކަމެއް ވެސް ނެތެވެ. ކުލަނެތް ފޭކް ހިނިތުންވުމެކެވެ. ރަތްކުލައިގެ ޝޯލްޑަރލެސް ޓޮޕަކާއި ކަނޑުނޫކުލައިގެ ހައިވެއިސްޓެއް ލާފައި ހެދުމުގެ މަތިން މިލީން ލީ ކަޅުކުލައިގެ ލެދަރ ޖެކެޓެކެވެ. އިސްތަށިގަނޑު ރީތިގޮތަކަށް ދެފަޅިއަށް އަޅާފައި މޫނުމައްޗަށް އިސްތަށިކޮޅެއް ވައްޓާލިއެވެ. ހަމުގެ ކުލަ އިތުރަށް އަލި ކުރަންވެގެން ފުށްޖަހާފައި ކަންފަތުގައި ކަޅާއި ރަތުގެ އެތިކޮޅެއް ލިއެވެ. މަސްކަރާއާއި އައިލައިނަރ އަދި އައިޝެޑޯއިން އެދެލޯ އިހުނަށްވުރެވެސް ފާޅުވިއެވެ. ރީތިކަމުގެ މިސާލެކެވެ. ރަތް ލިޕްސްޓިކަކުން ތުންފަތް ލޭކޮޅަކަށް ހަދާ ރީތި ފައިވާނެއް ނަގާފައި މިލީން އެހެން ދުވަސްތެކެކޭ ޚިލާފަށް ހޭންޑްބޭގްތަކުގެ ތެރެއިން ނެގީ ވަރަށް ބޮޑު ހޭންޑްބޭގެކެވެ.\nތައްޔާރުވެ ނިމުމުން މިލީން ގާތުގައި ހުރި ޑްރޯވަރ ހާވާލާފައި ނެގީ ދަޅައަޅައަޅާ އޮތް ކަތުރެކެވެ. ހިފާ ބައި އޮރެންޖް ކުލައިގައި ހުރި އެ ކަތުރު ހުޅުވާ ލައްޕާލާފައި މިލީން ދަބަސްތެރެއަށް އެވެސް ލިއެވެ. ޕްލާސްޓިކް ކޮތަޅެއްވެސް ދަބަހަށްލާފައި މިލީން ނެގީ އާދައިގެ ހެދުމެކެވެ. އެވެސް ފަތްޖަހާފައި ދަބަހަށް ލާފައި ޓިޝޫ ބޮނޑިއެއްވެސް މިލީން ދަބަހަށް ލިއެވެ. އަދި އަލަމާރިން މިލީން ނެގީ ހަތަރު ފަސްވަރަކަށް ސިޓީއުރައެވެ. އެވެސް ދަބަހަށް އަޅާފައި ފޯނާއި ތަޅުދަނޑި ހަމަކޮށް މިލީން ބޭރަށް ނުކުންނަން ހިނގައިގަތެވެ. އޭނަ ނުކުންނަންދެން ހުރި މިޝްލާ އާއި ޒޒައިހާން ފެނިފައި މިލީންއަށް ދެވަނަ ފަހަރަށް ވިސްނާލަން ޖެހުނެވެ. ޝަފްވާނަށްޓަކައި އޭނަ ނަގަން އެއުޅެނީ ނުހަނު ބޮޑު ފިޔަވަޅެކެވެ. ދެވަނަ ސިކުންތުކޮޅުގައި މިލީން ދުވެލާފައި މިޝްލާ އާއި ޒައިހާންގެ ގައިގައި ނިކަން ބާރަށް ބައްދާލައިފިއެވެ. ވަދާއުގެ ބައްދާލުމެއްފަދައެވެ. މިޝްލާ ކުޑަކޮށް ހައިރާންވި ނަމަވެސް ލޯބިން މިލީންގެ ގައިގައި ބައްދާލިއެވެ. ޒައިހާން މިޝްލާ އާއި މިލީންގެ ގައިގައި ބައްދާލިއެވެ. ޒައިހާން އާއި މިޝްލާގެ މެދުން ފެންނަން ހުރި މިލީންގެ މޫނުން ފެންނަނީ ހިތާމައެވެ. އެވަގުތު މިލީންގެ ލޮލުން ކަރުނަ ފޭދުނެވެ. މިލީން ހިތާމަ ކުރަމުންދިޔައިރު އަންނަން އޮތް ކޮޅިގަނޑުގެ ހިލަމެއް ނުވާހާލު މިޝްލާ އާއި ޒައިހާން ހުރީ ނުލާހިކު އުފަލުންނެވެ. ދެމީހުންނަށް ވެސް ވަނީ މިލީންގެ ހަގީގީ މަގުސަދު ވަންހަނާ ކުރެވިފައެވެ.\nކާރުގައި ބާބަކިއު އޭރިޔާ ގާތު މަޑުކޮށްލައިފިއެވެ. އެތަނުން ގްރިލްއެއްގެ އެއްފަރާތެއްގައި ހުރި ރީނދޫ ހަންތަކާއި ފޮށިތަކެއް ފެނިފައި މިލީން އަނެއްކާވެސް އެކުލަނެތް ހިނިތުންވުމމުން ހީނލައިފިއެވެ. ކާރުން ފޭބުމުގެ ކުރިން ޒާމިންއަށް މިލީން ހީނލިއެވެ. ހައިރާންވެފައި ނަމަވެސް ޒާމިންވެސް ރައްދުދިނީ ހީނލުމަކުންނެވެ. ކާރުން ފައިބައިގެން މިލީން ދުވެލާފައި ގޮސް ޔައުލާންގެ އަތުގައި ހިއްޕެވެ. ޔައުލާން ސިހިފައި މިލީންގެ މޫނަށް ބަލާލައިފިއެވެ. އެހެން ދުވވަހަކުވެސް މިލީން އެފަދަގޮތަކަށް ކަންކޮށްފައި ނުވާތީއެވެ. މިލީން ޔައުލާންގެ މޫނަށް ބަލާލާފައި ނުލާހިކު ރީއްޗަށް ހިނިތުންވުމުން ޔައުލާނަށްވެސް އިޚްތިޔާރަކާއި ނުލާ ހީނލެވުނެވެ. މިލީންގެ ހިމަހޯލިއަތް އޭނަގެ އަތުގެތެރޭގައި ފޮރުވާލަމުން ޔައުލާން ހިނގައިގަތީ އެތެރެއަށް ވަންނާށެވެ. މިލީން ގާތުގައި ހުރުމުން އޭނަގެ ހިތް އުފަލުންގޮސް ނަށަނީއެވެ. ހަމަ މިހާރުވެސް މިލީން ކުރިމައްޗަށް އޭނަގެ އިހުސާސްތައް ބަންޑުންކޮށްލަން ބޭނުންވިއެވެ. ނަމަވެސް މިރޭ މިލީންއަށް މިއަލް އާއި ނަވާލްއާއި ބެހޭގޮތުން ދައްކަންޖެހޭ ވާހަކަތަކާއިހުރެ ދުވަސްކޮޅަކަށް ނަމަވެސް މިލީންގެ ހަމަޖެހުން ގެއްލޭނެހެން ޔަގީނާއި ގާތަށް ހީވާތީ ޔައުލާން އެކަންކުރަން ބޭނުން ނުވީއެވެ. މިލީންގެ އިހުސާސްތައް ޔައުލާން ދެނެގަންނަނީ އެއީ އޭނަގެ އަމިއްލަ އިހުސާސްތައް ފަދައިންނެވެ. އެހާވެސް އޭނަ މިލީންދެކެ ލޯބިވެއެވެ. އެހެންކަމުން ޔައުލާން މިލީންއަށް ވަގުތުދޭން ބޭނުންވީއެވެ.\nއެތެރެއަށް ވަތްގޮތަށް މިލީން އަވަހަށް މިއުޒިކް އާއި ހަވާލުވެގެން ހުރި މީހާއަށް ބަލާލިއެވެ. އެއީ ޝަފްވާނަށް ނުވުމުން މިލީންގެ މޫނުމަތިން ކުލައޮއްސުނެވެ. އުފާވެރިކަން ވެރިވެފައިވާ މޫނުމަތިން ހިނިތުންވުން ގެއްލުނީ ފުއްޓަތްކެއް ޖަހާލާހާ އަވަހަށެވެ. މިލީން ތުންފަތުގައި ދަތްއަޅާ ބާރުކޮށްލިއެވެ. ހަމަ ހަގީގަތުގައިވެސް ޝަފްވާން އޭނަގެ މަތިން ހަނދާން ނައްތާލީހެއްޔެވެ.؟ "ލުކް ހޫސް ހިއަރ.." މިލީން އައިސް ވަނުމާއި އެކީގައި ކޯޗް އައިސް މިލީންއަށް މަރުހަބާ ކިއެވެ. އައިރާ އާއި ފަތާޓީމްގައި އުޅޭ އެހެން އަންހެންކުދިންތައްވެސް އައިސް މިލީން ވަށާލައިފިއެވެ. މިލީންގެ މޫނުމަތިން އުފާވެރިކަމެއް ނުފެނެއެވެ. ބަލާ މީހަކަށް މިލީން އެހުރީ ގަދަކަމުން ހީނލައިގެންކކަން އެނގޭނެހާ އެ ހިނިތުންވުމުގައި އަސަރެއް ނެތެވެ.\nއެގޭގެ އެއް ބިތް ހުސް ބިއްލޫރިން ވާއިރު އަނެއް ބިތްތައް ވަނީ ލަކުޑިންނެވެ. ލަކުޑި ބިތްތަކުގައި ފެއަރީލައިޓްސްތައް ހަރުކޮށްލާފައިވެއެވެ. މުޅި ތަނުގައި ވަނީ ރަތްކުލަ އާއި ކަޅުކުލައިގެ ފުއްޕާހަންތައް އެލުވާފައެވެ. ސީލިންގގެ ކަނެއްގައި ހަރުކޮށްފައިވާ ލައިޓްގެ ކުލަ އަވަސްއަވަހަށް ބަދަލުވަމުންދިޔައެވެ. ދޭތެރެ ދޭތެރެއިން މިއުޒިކް ޖަހާ ސްޕީކަރސްތައް ކައިރީގައި ހުރި މީހާ ކޮންގްރެޖުލޭޝަންސް ކިޔާލާއިރަށް ރަންކުލައިގެ ކޮންފެޓީތައް ގޮއްވާލައެވެ. އެކި ކކުލަކުލައިގެ ހެދުންތައް ލައިގެން ޓީމްގެ މީހުންނާއި ސަޕޯޓަރުން ހުއްޓެވެ. ޖޯޑުޖޯޑު މިއުޒިކަށް ލުއިގޮތަކަށް ފައިހަމަކުރަމުންދިޔައިރު އެކުވެރި ބައިގަނޑުގަނޑު ގްރޫޕް ހަދާލައިގެން މަޖާ ކުރަން ހުއްޓެވެ. ދޮށީފުރައިގެ މީހުންވެސް އަމިއްލަ ވާހަކައިގައި ޖެހިފައި ހުއްޓެވެ. މެދުގައިހުރި ސްޕޮޓްލައިޓް އަޅުވާލާފައިވަނީ ސީދާ އެމީހުން މިއަދު މިލްކުކުރި ބޮޑު ކާމިޔާބީއަށެވެ. ރަންކުލައިން ދަޅައަޅައަޅާ ޓްރޮފީ އޭގެ ކޭސްތެރޭގައި ޝަރަފްވެރިކަމާއި އެކީ ހުއްޓެވެ.\n"ނަވާލްބޭ.. މިބުނީ ޒާހުބޭ..''\nމާޝާ ﷲ މި ޕާޓް ވެސް ވަރަށް ރީިތިި ✨💖\nޔޫން ސިސް އައި ރިއަލީ މިސް ޔޫ އިން އެސްފިޔަ ސައިޱް ☺☺\nހެލޯ؟ January 12, 2022\nމި ވެބްސައިޓްގެ ޔޫސަރ ނޭމާ ބަދަލު ކުރާ ގޮތް އެއްވެސް ކުއްޖަކަށް އެނގޭތަ؟ އެޑިޓް ޕްރޮފައިލް އިން ނެތް ނުވޭ...\nީއައި ލަވް ޔުއަރ ސްޓޯރީސް އޯލްވޭސް! ޔުއަރ މައި ފޭވް އޯތާ އިން ދިޒް ހޯލް ސައިޓް. ޓްރޫލީ ލަވް ޔުއަރ ޓެލެންޓް! ވެއިޓިންގ ފޮރ ދި ނެކްސްޓް ޕަރޓ!💖💖


ﷲ ގެ ދީނާބެހޭގޮތުން ހިތަށްއެރި އެއްޗެއް ނުކިޔޭނެ: އައްޝައިޚް އަޙްމަދު ސަމީރު – ޖަމްޢިއްޔަތުއް ސަލަފް\nﷲ ގެ ދީނާބެހޭގޮތުން ހިތަށްއެރި އެއްޗެއް ނުކިޔޭނެ: އައްޝައިޚް އަޙްމަދު ސަމީރު\nތާރީޚް: 14:10 24 ޖެނުއަރީ 2019\nމީސްތަކުންގެމެދުގައި އިސްލާމްދީނާ ބެހޭގޮތުން ޝައްކާއި ވަހުމް އުފައްދައި، އިސްލާމްދީނުގެ ހައިބަތު ނެތިކޮށްލުމަށް ބައެއް ފަރާތްތަކުން މަސައްކަތްކުރަމުންދާ ކަމަށާއި، ދުނިޔެވީ ކަންތައްތަކާއި ބެހޭގޮތުން ވާހަކަދައްކާހެން އިސްލާމްދީނާ ބެހޭގޮތުން ތިމާ ހިތަށްއެރި އެއްޗެއް ނުމިޔޭނެކަމަށް ޖަމްޢިއްޔަތުއްސަލަފުގެ ޢިލްމުވެރިންގެ މަޖިލީހުގެ ރައީސް އައްޝައިޚް އަޙްމަދު ސަމީރު ބިން އިބްރާހީމް ވިދާޅުވެއްޖެއެވެ.\nޖަމްޢިއްޔަތުއްސަލަފުން ރޭ ގެނެސްދިން ’އޮނަތިރީސްމިނެޓް‘ ގެ 92 ވަނަ ޕްރޮގްރާމުގައި ވާހަކަފުޅު ދައްކަވަމުން އައްޝައިޚް އަޙްމަދު ސަމީރު ވިދާޅުވީ ﷲ އަށް އީމާންވެގެންހުރި މީހަކަށްވިއްޔާ އިސްލާމްދީނާއި ﷲ ގެ ރަސޫލާ ޞައްލަﷲ ޢަލައިހި ވަސައްލަމް އާއި އެކަލޭގެފާނުގެ ޢާއިލާގެ ބޭފުޅުންނާއި އެކަލޭގެފާނުގެ އަޞްޙާބުބޭކަލުންނާއި ބެހޭގޮތުން ކޮންމެކޮންމެ އެއްޗެއް ނުކިޔޭނެކަން ދަންނަން ޖެހޭނެކަމަށާއި އަޅުގަނޑުމެންގެ މުޖްތަމަޢުގައި ތިބޭ ދީނާއިދުރު ބައެއް މީހުން މިފަދަ ވާހަކަތައް ދައްކަމުންދާކަމީ ވަރަށް ނުރައްކާތެރިކަމެއްކަމަށެވެ.\n”މިބާވަތުގެ ވާހަކަދައްކާމީހުން ނުހުރޭ ހަގީގަތުގައި އިސްލާމްދީނުގެ އަސާސްތަކާއި އުސޫލުތަކުގެތެރެއިން ކިޔަވާފައެއް. އެހެންވީމާ އިސްލާމްދީނުގެ ވަރަށް އަސާސީ މަޢުލޫމާތުތައްވެސް މިބައިމީހުންނަކަށް ނޭނގޭ. ނޭނގިތިބެ އެޖާހިލުކަންމަތީ ތިބެގެން ފާޑުފާޑުގެ ވާހަކަތައް މިފަތުރަނީ. ނުކިޔަވާ ހުރި މީހަކު ތިމަންނާހުރީ ވަރަށްމޮޅަށް ކިޔަވައިގެންކަމަށާއި ތިމަންނައަށް ހުރިހާ އެއްޗެއް އެނގޭކަމަށް އަމިއްލައަށް ހީވެއްޖެއްޔާ ދެންކިހިނެއްތޯވާނީ“ ޝައިޚް ވިދާޅުވިއެވެ.\nއޯގާތެރި ޝަރީޢަތާއިގުޅޭ މައުޟޫޢުގައި ވާހަކަދައްކަވަމުން ޝައިޚް އިތުރަށް ވިދާޅުވީ މާތްނަބިއްޔާ ޞައްލަﷲ ޢަލައިހި ވަސައްލަމްގެ ޝަޚްސިއްޔަތާއިމެދު ކުޑައިމީސްކޮށް، އެކަލޭގެފާނަށް އަދާކުރަންޖެހޭ އަދަބު އިޙްތިރާމު ގެއްލޭފަދަ ގޮތަކަށް އެއްވެސް މީހަކު ވާހަކަ ދެއްކުމަކީ ހުއްދަކަމެއް ނޫންކަމަށާއި އެއީ ކީރިތި ޤުރްއާނުގައި މާތްﷲ ނަހީ ކުރައްވާފައިވާ ކަމެއްކަމަށެވެ.


Bridge hulhuvan 46 million Rf haradhu kurumakee israafeh: Idhikolhu\nސިނަމާލެ ބްރިޖް ހުޅުވުމުގެ ރަސްމިއްޔާތަށް 46 މިލިއަން ރުފިޔާ ހަރަދު ކުރުމަށް ސަރުކާރުން ނިންމާފައިވާ ކަމަށާއި އެކަމަކީ ވަރަށް ބޮޑު އިސްރާފެއް ކަމަށް އިދިކޮޅު ކޯލިޝަނުން ބުނެފި އެވެ. އިދކޮޅު ކޯލިޝަން މިހެން ބުނި ނަމަވެސް އެކަމަށް ހަރަދުވާ އަދަދު ސަރުކާރުން އަދި ހާމައެއް ނުކުރެ އެވެ.\nއެމްޑީޕީގެ ރިޔާސީ ކެމްޕެއިނުގެ ތަރުޖަމާނު މާރިޔާ އަހުމަދު ދީދީ މިއަދު ބޭއްވި ނޫސްވެރިންގެ ބައްދަލުވުމުގައި ވިދާޅުވީ، ބްރިޖު ހުޅުވުމަށް ކުރަނީ ކިހާވަރެއްގެ ހަރަދެއްތޯ ނޫސްވެރިން ސުވާލު ކުރުމުން ހައުސިން މިނިސްޓަރު ޑރ. މުހައްމަދު މުއިއްޒު އެކަމާ ގުޅޭ ގޮތުން ޖަވާބުދެއްވަން ކުރިވަޑައިނުގެންނެވި ކަމަށެވެ.\n"ނުރަސްމީ ގޮތެއްގައި ހަވާ އެރުވުމަށާއި ލޭޒަރުގެ އަލިތަކުގެ ކުޅިތަކަށް އެހެން ގޮތަކުން ދަންނަވަނީނަމަ ރައީސް ޔާމީންގެ ކެމްޕެއިނުގެ މަޖަލަށް އަޅުގަނޑުމެންނަށް ނުރަސްމީ ގޮތުން އިވޭ ގޮތުގައި ވަނީނަމަ އެކަމަށް ތިން މިލިއަން ޑޮލަރ އެބަ ހަރަދު ކުރައްވާ، ހަމަ ދުމަށް އަރައިގެންދާ ރައްޔިތުންގެ ފައިސާމީ، ތިން މިލިއަން ޑޮލަރަކީ ރައްޔިތުންގެ އަތުންދާ 46 މިލިއަން ރުފިޔާ،" މާރިޔާ ވިދާޅުވި އެވެ.\nމާރިޔާ ވިދާޅުވީ، އިސްރާފުވެގެން ދަނީ 150 އަށްވުރެ ގިނަ މީހުންގެ ބޯހިޔާވަހިކަން ދިނުމަށް ހަރަދުކުރެވޭނެ ފައިސާ ކަމަށާއި ބޮޑު ދެ ރަށެއްގައި ނަރުދަމާ އެޅޭނެ ފައިސާގެ އަދަދު ކަމަށެވެ. އަދި އިސްރާފުވެގެން އެދަނީ 80 އަށްވުރެ ގިނަ ސްކޮލާޝިޕް ދެވޭނެ އަދަދުގެ ފައިސާ ކަމަށްވެސް މާރިޔާ ވިދާޅުވި އެވެ.\n"ހަމައެކަނި ހަވަޔާ ލޭޒަރުގެ ކަންތައްތަކަށް، ގިނިސް ބުކްގެ ފެންވަރުގައި މިތަން ހުޅުވާލަނީއޭ ކިޔާފަ އަޅުގަނޑުމެން މިއަދު އާންމު ރައްޔިތުން މިތިބީ ދުނިޔޭގެ ފެންވަރުގައި ހަމައެކަނި ބްރިޖެއް ހުޅުވާލަނީއޭ ކިޔާފަ މިހެން ތިން މިލިއަން ޑޮލަރު ނުވަތަ 46 މިލިއަން ރުފިޔާ ހަރަދުކޮށްލެވޭ ގޮތަށްތޯ އެއީ އަޅުގަނޑުމެންނަށް ހަމަ ސުވާލު އުފެދޭ ކަމެއް،" މާރިޔާ ވިދާޅުވި އެވެ.\nބްރިޖް ހުޅުވުގެ ހަރަކާތްތަކާއި ގުޅޭ ގޮތުން ހައުސިން މިނިސްޓަރު މުހައްމަދު މުއިއްޒު ވިދާޅުވީ، ބްރިޖު ހުޅުވުމުގެ ގޮތުން އެންމެ ބޮޑު އެއް ކަމަކަށް ކުރިޔަށް ދާނީ ހަވާ އެރުވުން ކަމަށާއި ރާއްޖޭގައި މިހަތަނަށް އަރުވާފައިވާ ހަވާތަކާ ހިލާފަށް މިރޭ ހަވާ އަރުވާނީ އެކަމުގައި ދުނިޔޭގެ އެންމެ މޮޅު އެއް ކުންފުނިން ކަމަށެވެ. އަދި މި ސަރަހައްދުގައި މިހާތަނަށް ނާރުވާ ފަދަ ކުލަ ގަދަކޮށް މާދަމާ ހަވާ އެރުވުމާއި ލޭޒާ ޝޯ އޮންނާނެ ކަމަށް މުއިއްޒު ވިދާޅުވި އެވެ. ބްރިޖު ހުޅުވުމަށް ފަހު ބަހުގައި ހުޅުލެއަށް ވަކި އަދަދަކަށް މީހުންނަށް ދަތުރުކޮށްލުމުގެ ފުރުސަތު ލިބޭނެ ކަމަށް ވެސް މިނިސްޓަރު ވިދާޅުވި އެވެ.\nއެމްޑީޕީ ސިނަ މާލެ ބްރިޖް މޯލްޑިވްސް ޔުނައިޓެޑް އޮޕޮޒިޝަން + މާރިޔާ އަހުމަދު ދީދީ


Milan ge aa coach akah Pioli hamajahsaifi | Mihaaru\nދުނިޔޭގެ ކުޅިވަރު / އޭސީ މިލާން\nމިލާން (އޮކްޓޯބަރު 10) – މާކޯ ޖިއަމްޕައޮލޯ ވަކިކޮށް އޭސީ މިލާނުން އެ ޓީމުގެ އާ ކޯޗަކަށް ސްޓެފާނޯ ޕިއޮލީ ހަމަޖައްސައިފި އެވެ.\nފުރަތަމަ ހަތް މެޗަށް ފަހު ޖިއަމްޕައޮލޯ ވަކިކުރީ ހަތަރު މެޗުން ބަލިވުމުންނެވެ. އޭނާގެ ބަދަލުގައި އެ ޓީމުން ފުރަތަމަ މަސައްކަތްކުރީ އިންޓަ މިލާނުގެ ކުރީގެ ކޯޗު ލޫސިއާނޯ ސްޕެލެއްޓީ ގެންނާށެވެ. އެކަމަކު އޭނާ އަދިވެސް ހުރީ އިންޓަގެ ކޮންޓްރެކްޓެއްގައި ކަމަށްވާތީ އޭނާ އާއި އިންޓަ އަށް ރިލީޒް ފީ އަކާ މެދު އެއްބަސްނުވެވުނީ އެވެ.\nޕިއޮލީ އަކީ މަތީ ފަންތީގެ ކޯޗަކަށް ނުވާތީ އޭނާއާ ދެކޮޅަށް އެ ކްލަބުގެ ސަޕޯޓަރުން ވަނީ ޓްވިޓާގައި އަޑުއުފުލައިފަ އެވެ. އަދި ޕިއޮލީ ނުގެންގަން އެދި ދައުރުކުރި ހޭޝްޓެގް ވަނީ ދުނިޔޭގެ ޓްރެންޑިން ލިސްޓުގެ ކުރިއަށް އަރައިފަ އެވެ.\nޕިއޮލީ ބުނީ ކްލަބުގެ ސަޕޯޓަރުންނަށް އިހުތިރާމް ކުރާ ކަމަށާއި އޭނާ އަށް ފާޑުކިއުމުގެ ހައްގު ސަޕޯޓަރުންނަނަށް އޮންނާނެ ކަމަށެވެ. އެކަމަކު އެކަން ނަގާނީ ހިތްވަރެއްގެ ގޮތުގައި ކަމަށް ޕިއޮލީ ބުންޏެވެ. މިލާނުގެ ސްޕޯޓިން ޑިރެކްޓަރު ޕައޮލޯ މަލްޑިނީ ބުނީ ސީޒަނުގެ ބޮޑުބައި އަދި އޮތީ ކަމަށާއި ޕިއޮލީ ގެނައީ ނަތީޖާ ނެރެވޭނެ ކަމުގެ ޔަގީންކަމާ އެކު ކަމަށެވެ.\nޔުވެންޓަސް އާއި ފިއޮރެންޓީނާގެ ކުރީގެ ޑިފެންޑަރު ކޯޗިން ކެރިއަރު ފެށީ 2003 ގަ އެވެ. އިޓަލީގެ މެދު ފެންވަރުގެ ކްލަބްތަކުގައި މަސައްކަތްކުރި ޕިއޮލީ ވަނީ ފަހުން ވަނީ ރަނގަޅު މަސައްކަތްތަކެއް ކޮށްފަ އެވެ. އޭގެ ތެރޭގައި ލާޒިއޯ ޗެމްޕިއަންސް ލީގަށް ގެންގޮސްދިނުން ހިމެނެ އެވެ. އެކަމަކު ފަހުން އިންޓަ އާއި ފިއޮރެންޓީނާގައި މާބޮޑު ކާމިޔާބެއް ނުހޯދުނެވެ.\nޕިއޮލީ އަކީ މިލާނަށް އެންމެ ފަހުން އިޓާލިއަން ލީގު ކާމިޔާބުކޮށްދިން މަސިމިލިއާނޯ އެލެގްރީ 2011 ވަނަ އަހަރު ވަކިކުރި ފަހުން ގެނައި ފުލް ޓައިމް ނުވަ ވަނަ ކޯޗެވެ. މިދިޔަ އަހަރުތަކުގައި ފެއިލްވި ކޯޗުންގެ ތެރޭގައި ކުރީގެ ކުޅުންތެރިން ކަމަށްބާ ކްލަރެންސް ސީޑޯފާއި ފިލިއްޕޯ އިންޒާގީ އާއި ސިނިސާ މިހަލޮވިޗާއި ވިންޗެންޒޯ މޮންޓެލާ އާއި ޖެނާރޫ ގަޓޫސޯ ހިމެނެ އެވެ.


Dharifulhaa bahdhaluckuran Shah Rukh jalah\nމަސްތުވާ ތަކެތީގެ މައްސަލައެއްގެ ތުހުމަތުގައި ދޮށީ ދަރިފުޅު އާރްޔަން ޚާން ބޮމްބޭގެ އާތާ ރޯޑު ޖަލުގައި ހައްޔަރުކުރި ފަހުން ފުރަތަމަ ފަހަރަށް ޝާހް ރުކް ޚާން ދަރިފުޅާ ބައްދަލު ކުރަން ޖަލަށް ހިނގައްޖެ އެވެ.\nޝާހް ރުކް އޭނާގެ ދަރިފުޅާ ބައްދަލު ކުރަން ދިޔައީ ކަފާލާތުގެ ދަށުން ދަރިފުޅު މިނިވަން ކުރަން ތިން ފަހަރެއްގެ މަތިން ކުރި މަސައްކަތް ނާކާމިޔާބު ވުމުންނެވެ. މިއަދު ވެސް މި މައްސަލައިގެ އަޑުއެހުމެއް ކޯޓުގައި އޮންނާނެ އެވެ.\nއާރްޔަން ހައްޔަރުކުރީ މި މަހުގެ ތިން ވަނަ ދުވަހު މުމްބައި އިން ގޯއާ އަށް ފުރަން ތައްޔާރުވެފައި އޮތް ކުރޫޒް ޝިޕް އަކުންނެވެ. އިންޑިޔާގެ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ބުނެފައި ވަނީ މި ކްރޫޒް ޝިޕްގައި މަސްތުވާތަކެތީގެ ޕާޓީއެއް ހިނގަމުން ދިޔަ ކަމަށެވެ. އަދި އާރްޔަން ހައްޔަރުކުރީ އޭނާ އާ މަސްތުވާ ތަކެއްޗާ ގުޅުން ހުރި ކަމުގެ ފުރިހަމަ ހެކި ލިބިގެން ކަމަށް އެންސީބީ އޮފިޝަލުން ބުނެފައި ވެއެވެ.\nދަރިފުޅާ ބައްދަލު ކުރަން ޝާހް ރުކް ޖަލަށް ގޮސް ވަންނަނިކޮށް ޕަޕަރާޒީން ފޮޓޯ ނަގާފައި ވެއެވެ. މިއީ ދަރިފުޅު ހައްޔަރު ކުރި ފަހުން ބޭރު ތެރޭން ޝާހް ރުކް ފެނުނު ފުރަތަމަ ފަހަރެވެ.\nއިއްޔެ އޮތް އަޑު އެހުމުގައި ވެސް އާރްޔަން ކަފާލާތުގެ ދަށުން މިނިވަން ކުރަން ކޯޓުން ވަނީ ދެކޮޅު ހަދާފަ އެވެ. އެހެންވެ މިއަދު މުމްބައި ހައި ކޯޓަށް މި މައްސަލަ ވައްދަން އާރްޔަންގެ ލޯޔަރުން ވަނީ ނިންމާފަ އެވެ.\nމި މައްސަލައިގައި ޝާހް ރުކް އާއި އާރްޔަންއަށް ތާއީދުކޮށް ފިލްމީ ދާއިރާގައި މަސައްކަތްކުރާ ގިނަ އަދަދެއްގެ ފަންނާނުން ސޯޝަލް މީޑިއާގައި ދަނީ އަޑު އުފުލަމުންނެވެ. މި އެންމެން ވެސް ދެކޭ ގޮތުގައި އާރްޔަން އަށް ދައްކަން ޖެހިފައިވަނީ ބައްޕަގެ މަޝްހޫރުކަމުގެ އަގެވެ. އަދި ޝާހް ރުކް އަކީ މުސްލިމަކަށް ވާތީ އޭނާގެ ދަރިފުޅަށް އެއްވެސް ހެއްކެއް ނެތި އަނިޔާ ދެމުން ދަނީކަމަށް ވެސް ބައެއް ފަންނާނުން ބުނެފައި ވެއެވެ.\nއޮކްޓޯބަރު އަށް ވަނަ ދުވަހާ ހަމައަށް އާރްޔަން ބަހައްޓާފައި ހުރީ އެންސީބީގެ ކަސްޓަޑީގަ އެވެ. ނަމަވެސް އެ ދުވަހުން ފެށިގެން އާރްޔަން ވަނީ އާތާ ރޯޑު ޖަލަށް ބަދަލު ކޮށްފަ އެވެ.


ހދ. ކުޅުދުއްފުށި ރިހިވެލި ނައުމާ މުޙައްމަދު (18އ.) އަކީ ރަޙްމަތްތެރި، ހިތްހެޔޮ މިޒާޖެއްގެ ޒުވާނެކެވެ. ހުރިހާ ކުޅިވަރަކަށް ވެސް އެހާމެ ލޯބިކުރާ ނައުމާ އަކީ، ރަށުގައި ކޮންމެ ކުޅިވަރެއް ކުޅުނު ކަމުގައި ވިޔަސް، އެކުޅިވަރެއްގައި ބައިވެރިވެ އަދިވޮލުންޓިއަރ އެއްގެ ގޮތުގައި މަސައްކަތް ވެސް ކޮށްފައިވާ މީހުންނާއި ގުޅޭ ކުއްޖެކެވެ.\nމީގެ އިތުރުން ޤާރީ ކޯހުގެ އެއްވަނަ ލެވެލް ފުރިހަމަކޮށް ސަނަދު ހޯދާ، ދެވަނަ ލެވެލް ވެސް ނައުމާ ކިޔަވަމުން ދިޔައެވެ. ނައުމާއަކީ ކުޅުދުއްފުށީ ގެ ކުދި ބޮޑު ހުރިހާ ރައްޔިތުންވެސް ދަންނަ މޫނެކެވެ. އަދި އެއެންމެންވެސް ބުނާ އެއްވާހަކައަކީ، ނައުމާއަކީ ވަރަށް ވެސް ހިތްހެޔޮ އެހީތެރި ކުއްޖެއްކަމާއި، އަބަދުވެސް ފެންނައިރު ހުންނަނީ ހިނިތުން ވެފައި ކަމެވެ.\nނަމަވެސް އެހިނިތުންވުން މިއަދު ފަނޑުވެފައިވަނީ، ސިއްޙީ ގޮތުން ނައުމާއަށް މިދިމާވި ކަންތައްގަނޑުގެ ސަބަބުންނެވެ. ލޭގެ ކެންސަރު (ލުކޭމިއާ) ޖެހިފައިވާކަން އެނގުނު ދުވަހުން ފެށިގެން، ނައުމާގެ ޙަޔާތް މިވަނީ ބަދަލުވެފައެވެ.ނައުމާ ގެ ދައްތަ ސަމާ ވަނީ "މިއަދުނޫހާއި" މިވާހަކަތައް ޙިއްސާ ކޮށްފައެވެ.\nހުން އައިސްގެން ދެ ތިން މަސް ވީއިރުވެސް ހުންގަނޑު މަޑެއް ނުވިއެވެ. ކުޅުދުއްފުށި ރީޖަނަލް ހޮސްޕިޓަލަށް ދެއްކުމުން އެންމެ ފުރަތަމަ ލޭގެ ޓެސްޓެއް ހަދާފައި ނުވާކަން ނައުމާ ގެ ދައްތަ ފާހަގަ ކުރިއެވެ. ކޮންމެ ފަހަރަކުވެސް ނައުމާ އަށް ބޭސް ދީފައި ފޮނުވާލީއެވެ. ނަމަވެސް ކޮންމެ ހަފްތާއަކު ދެތިން ފަހަރު ޑޮކްޓަރަށް ދައްކަން ދާން ޖެހުމުން، އެހޮސްޕިޓަލުން ވަނީ ކުރިން ނައުމާ ގެ ތައިރޮއިޑް ޓެސްޓެއް ވެސް ހަދާފައެވެ.\nނައުމާއަށް ލޭގެ ކެންސަރު ނުވަތަ ލުކޭމިއާ ޖެހިފައިވާކަމަށް ޝައްކު ކުރެވުނީ 19 އޯގަސްޓް 2017 ވީ ހޮނިހިރު ދުވަހު، ވަރަށް ބޮޑަށް ހާލު ދެރަވެގެން، އެހޮސްޕިޓަލުގައި އެޑްމިޓް ކުރެވުމަށް ފަހުއެވެ. ކުޅުދުއްފުށި ހޮސްޕިޓަލަކީ ކެންސަރަށް ޓެސްޓު ހެދޭ ހޮސްޕިޓަލަކަށް ނުވުމުން، އެހޮސްޕިޓަލުން ނައުމާގެ ބޭބެއަށް ލަފާދެއްވީ ވީއެންމެ އަވަހަށް ނައުމާ މާލެ ގެންގޮސް ޓެސްޓު ހެދުމަށެވެ. މާލެ ގެނެސް އައިޖީއެމްއެޗް ހޮސްޕިޓަލުގައި އެޑްމިޓްކޮށް، ޓެސްޓުތައް ހެދުމުން، ނައުމާއަށް ހުރީ ލޭގެ ކެންސަރު ޖެހިފައިކަން އެހޮސްޕިޓަލުން އެންގިއެވެ.\nވަރުބަލިކަމެއް ނެތި، އަބަދުވެސް އެންމެންނަށް އެހީތެރިވުމުގައި ތިމާގެ އަމިއްލަ ވަގުތުތައް ހޭދަ ކޮށްލި ނައުމާއަށް މިވަނީ މިއަދު އެންމެންގެ އެހީތެރިކަން ވެސް ބޭނުންވެފައެވެ. ކެންސަރަށް ފަރުވާ ހޯދުމަށްޓަކައި އިންޑިއާގެ ބެންގަލޫރަށް ފުރަން ތައްޔާރުވެފައިވާ ނައުމާ އަށް އާސަންދައިގެ އެހީ ލިބިފައިވީ ނަމަވެސް، އަދި އެތަނުގައި ގޮސް ހުރުމާއި ކެއިން ބުއިމުގެ އިންތިޒާމެއް ހަމަޖެހިފައެއް ނުވެއެވެ.\nނައުމާއަކީ އެންމެންގެ ވެސް އަދި ޚާއްސަކޮށް ކުޅުދުއްފުުށީ ހުރިހާ ރައްޔިތުންގެ ވެސް ލޯބި ލިބިފައިވާ ކުއްޖަކަށްވުމުން، ނައުމާއަށް ފަރުވާ ހޯދާދިނުމަށް މިހާރުވެސް ގިނަ ފަރާތްތަކަކުން އެހީތެރިވާން މަސައްކަތް ކުރަމުންދާކަމީ ނައުމާގެ އާއިލާއާއި އަދި އަޅުގަނޑުމެންވެސް ނުހަނު އުފަލާއިއެކު ފާހަގަ ކުރާ ކަމެކެވެ. އެގޮތުން ފަންޑް ރެއިޒް ކުރުމަށްޓަކައި ކުޅުދުއްފުށީގެ އެކިއެކި ފިހާރަތަކުގައާއި ސަރަޙައްދުތަކުގައި ފަންޑް-ރެއިސިންގ ފޮށިތައް މިހާރުވެސް ބެހެއްޓިފައިވެއެވެ. މީގެ އިތުރުން މާލޭ ގެ އެންޖީއޯ އެއްކަމަށްވާ "ދަރުމަ އެދިގެން" އިން ވަނީ ނައުމާގެ ފަރުވާއަށް އެހީތެރިވެ ދިނުމުގެ ގޮތުން ފަންޑު ހޯދާދިނުމަށްޓަކައި މިހުކުރު ދުވަހު ހަރަކާތްތަކެއް ހިންގުމަށް ރާވާފައެވެ.\nމީގެއިތުރުން ނައުމާގެ ދައްތަ ބުނިގޮތުގައި، ނައުމާގެ ޤުރްޢާން ކްލާސް ކުދިންނާއި، އެހެން ރައްޓެހި ރަޙުމަތްތެރިންވެސް ދަނީ ސޯޝަލް މީޑިއާ ގެ ޒަރީޢާއިން ވެސް ނައުމާއަށް އެހީހޯދާ ދިނުމަށް މަސައްކަތް ކުރަމުންނެވެ.\n"އެކި ރަށްރަށުންނާއި މާލެ އިން ވެސް ކުދިން ގުޅާފަ ބުނި، ފަންޑް ރެއިސް ކުރަން ހަރަކާތްތައް ހިންގާ ދޭނަމޭ" ނައުމާގެ ދައްތަ ސަމާ ބުންޏެވެ.\nނައުމާއަށް އެހީތެރިވެ ދެއްވުމަށް ބީއެމްއެލް އެކައުންޓް ނަންބަރު 7706460644001 (ލަތީފާ ޙަސަން) އަށް ރުފިޔާ ޖަމާކޮށްދެއްވާށެވެ. އަދި ޑޮލަރުން އެހީތެރިވާން ބޭނުންފުޅުވާ ފަރާތްތަކުން ޑޮލަރު އެކައުންޓް ނަންބަރު 7706219199001 (އަޙްމަދު މުޙައްމަދު) އަށް ޖަމާކޮށްދެއްވާށެވެ.\nނައުމާ މުޙައްމަދު އަށް އަވަސް ޝިފާއެއް ދެއްވުން އެދި މާތް ﷲ سُبْحَانَهُوَتَعَالَىޙަޟްރަތަށް ދުޢާ ދަންނަވަމެވެ. އާމީން..\nލޭގެ ކެންސަރަށް ފަރުވާ ހޯދަމުން ދަނިކޮށް ނައުމާ ނިޔާވެއްޖެ\nشَفَا 2017-08-22 17:39:54\nشَفَا 2017-08-22 17:39:56\nނައުމާގެ ރައްޓެއްސެއް 2017-08-22 18:15:38\nހިނިތުންވެ ވާހަކަ ދައްކާ ހިތްހެޔޮ ކުއްޖެއް!! މާތްﷲނައުމާ އަށް އަވަސް ޝިފާ އެއް ދެއްވާށި!! އާމީން\nޔާސިރު 2017-08-23 10:56:07\nމާތްﷲ, ނައުމާއަށާއި ޢާއިލާއަށް ކެތްތެރިކަން މިންވަރު ކުރައްވާށި! އަވަސް ޝީފާދެއްވުން އެދެން. ފަރުވާގެ އެހީތެރިކަމަށް އެދި ލިޔުން ތަކާއި އެކު އިސްލާމިކު މިނިސްޓްރި އަށް ހުށަހެޅުން ރަގަޅު އެއީ ޛަކާތުން ބޭސް ފަރުވާއަށް އެހީ ފޯރުކޮށް ދޭކަމަށް ގިނަބަޔަކު ބުނާ އަޑު އިވޭތީވެ ދަންނަވާލީ.


ދަނގަޑޭއަށް ވޯޓް ހޯޯޯޯޯޯޯދުމަށް ޚާއްސަ ކެމްޕެއިނެއް.. – Haftha\nTue, 24 November, 2020, 11:17 pm\nދަނގަޑޭއަށް ވޯޓް ހޯޯޯޯޯޯޯދުމަށް ޚާއްސަ ކެމްޕެއިނެއް..\nފުޅާދާއިރާއެއްގައި ރާއްޖޭގައި ކޮސްމެޓިކްސް ވިޔަފާރި ކުރަމުންއަންނަ، ގިނަ ބައެއްގެ ތެރޭގައި މަޤްބޫލު ކޮސްމެޓިކްސް ފިހާރަ "ކެމިސްޓްރީ ޕްލަސް" އިން ދަނގަޑޭއަށް ޚާއްސަކޮށްގެން ޕްރޮމޯޝަނެއް ފަށައިފިއެވެ.\nމި ޕްރޮމޯޝަނަކީ މިހާރު އޭޝިއާގެ ފުޓްބޯޅައިގެ މައި އިދާރާ ކަމަށްވާ އޭއެފްސީއިން ކުރިޔަށް ގެންދާ އޭއެފްސީ ބްރެކެޓް ޗެލެންޖްގެ ކުއާޓާ ފައިނަލްގައި ދަގަނޑޭ ވާދަ ކުރަމުން އަންނާތީ، ރާއްޖެއަށް މިފަދަ ރީތި ނަމެއް ލިބުމަކީ ކޮންމެހެންވެސް ކުރަންޖެހޭނޭ ކަމެއް ކަމުގައި ކެމިސްޓްރީގެ މެނޭޖްމެންޓަށް ވިސްނިގެން ކުރިޔަށްދާ "ކުރު" ޚާއްސަ ޕްރޮމޯޝަނެކެވެ.\nމި ޕްރޮމޯޝަން ކުރިޔަށްދާނީ މިއަދުންފެށިގެން މާދަމާގެ މެންދުރު 12:00 އާއި ހަމައަށް ވިޔަސް، މާދަމާރޭގެ ފިހާރަ ބަންދުކުރުމާ ހަމައަށް ފިހާރައިން ވިޔަފާރިކުރައްވާ ކޮންމެ ބޭފުޅަކަށް %10 ޑިސްކައުންޓް ލިބިވަޑައިގަންނަވާނެއެވެ. މި ޕްރޮމޯޝަން މާދަމާ މެންދުރު 12:00 އާއި ހަމައަށް ކުރިޔަށްދަނީ، ދަނގަޑޭއަށް ވޯޓްލެވޭނެ އެންމެ ފަހު ގަޑިއަކީ އެއީ ކަމަށްވާތީއެވެ. ވީމާ ދިވެހި ރާއްޖޭގެ ރީތިނަމާ، ދިވެހީންގެ ފަޚުރާ، ދިވެހި ދަރިއަކަށް މި އުފާ ހޯދައި ދިނުމަކީ، ދިވެހި ކޮންމެ ރައްޔިތަކުވެސް ބޭނުންވާނެކަމެއްކަމުގައި ކެމިސްޓްރީ މެނޭޖްމެންޓުން ދެކިލައްވައެވެ.\nމިފަހަރު ދަގަނޑޭ ނުކުންނަނީ 95 މިލިއަން މީހުންގެ އާބާދީއެއް އޮންނަ ވިއެޓްނާމްގެ ހަނޯއީ އެފްސީއަށް ކުޅެމުން އަންނަ އެގައުމަށް ނިސްބަތްވާ ގުއެން ވެންކުއާ އާ ދެކޮޅަށެވެ. ދަގަނޑޭ މި ހިސާބަށް އައީ ވެސް ރާއްޖެ އާއި ބަލައި ބޮޑެތި އާބާދީތައް ހިމެނޭ ގައުމުތަކަށް ނިސްބަތްވާ ޓީމުތަކުގެ ކުޅުންތެރިން ބަލިކުރުމަށްފަހުކަން ފާހަގަކޮށްލެވެއެވެ. ދަނގަޑޭވަނީ ކުވައިތުގެ ކުވައިތު އެފްސީގެ ރޮޖަރީނިއޯ އަދި ބަންގްލަދޭޝްގެ އަބްހާނީ ޑާކާގެ ސޮހެލް ރަނާ ވެސް ބަލިކޮށްފައެވެ. އެހެންކަމުން ދިވެހި ފަސްގަނޑަށް މިފަދަ ޝަރަފެއް ހޯދުމަށް ދިވެހި ކޮންމެ ރައްޔިތަކުވެސް ބޭނުންވާނެކަމީ ޔަޤީން ކަމެކެވެ.\nމި ޗެލެންޖްގައި ވާދަކުރުމަށް ހޮވާފައިވަނީ 2013 ވަނަ އަހަރު އިންޑޮނޭޝިއާގެ ޕެރިސިބޯއާ ދެކޮޅަށް ނިއު ރޭޑިއަންޓް އާއެކު އޭނާ ޖެހި ފަސް ލަނޑުގެ ތެރެއިން މުޅި ޑިފެންސް ފޫ އަޅުވާލުމަށްފަހު ކީޕަރު ވެސް ކަޓުވާލައި އޭނާ ޖެހި ލަނޑެވެ. އިދިކޮޅުން ވާދަކުރާ ކުޅުންތެރިޔާގެ ލަނޑަކީ އެކްރޮބެޓިކްކޮށް އޭނާ ޖަހައިދިން ބައިސިކަލް ކިކެކެވެ.\nމީގެކުރިން ދަގަނޑޭގެ މި ލަނޑު ވަނީ އޭއެފްސީ ކަޕްގައި ޖެހި އެންމެ މޮޅު ސޯލޯ ލަނޑުގެ ގޮތުގައި ހޮވިފައެވެ. އަހަރަމެން ދިވެހީންގެ އުއްމީދަކީ، އަދި ބޭނުމަކީވެސް ދަނގަޑޭއަށް ސެމީ ކަށަވަރު ކުރުމެވެ. އެންމެން އެއްވާނެއްގައި މަސައްކަތްކޮށްފިނަމަ މިއީ ކުރެވޭނެ ކަމެއް ކަމުގައި މާޟީއިންވެސް ދިވެހީންވަނީ ދައްކުވާދީފައެވެ.\nފާހަގަ: ހަފްާ, ދަގަޑޭ


Hulhumale' ge Taxi thakah card in faisaa dhekeygoi BML in hadhaifi | Mihaaru\nކާޑުގެ އިތުރުން ބީއެމްއެލް މޮބައިލް ޕޭ ބޭނުންކޮށްގެން ވެސް ޓެކްސީ އަށް ފައިސާ ދެއްކޭނެ.\nހުޅުމާލޭގެ ޓެކްސީތަކަށް ކާޑުން ފައިސާ ދެއްކޭގޮތް ބީއެމްއެލް އިން ހަދައިފި\n13 ފެބުރުއަރީ 2018 - 19:262comments\nމިދިޔަ އަހަރުގެ ފެބްރުއަރީ މަހު ބީއެމްއެލް އިން ތައާރަފްކުރި މި ހިދުމަތަކީ ޓެކްސީތަކުގައި ބަހައްޓާފައި ހުންނަ ޕޮއިންޓް އޮފް ސޭލް (ޕީއޯއެސް) މެޝިނެއް މެދުވެރިކޮށް ދަތުރަށް ފައިސާ ދެއްކޭ ގޮތަށް ޑިޒައިންކޮށްފައިވާ ހިދުމަތެކެވެ. ބީއެމްއެލް އިން ބުނީ މާލޭގައި މި ހިދުމަތަށް ވަރަށް ބޮޑަށް ތަރުހީބެއް ލިބޭ ކަމަށެވެ.\nމި ހިދުމަތް މެދުވެރިކޮށް، ބީއެމްއެލްއިން ގަބޫލުކުރާ ކޮންމެ ޑެބިޓް ނުވަތަ ކްރެޑިޓް ކާޑެއް ބޭނުންކޮށްގެން ވެސް ޓެކްސީ އަށް ފައިސާ ދެއްކޭނެ އެވެ. މީގެ އިތުރުން ބީއެމްއެލްގެ "ކޮންޓެކްޓް ލެސް ޕޭމަންޓް" ކަމަށްވާ މޮބައިލް ޕޭ ބޭނުންކޮށްގެން ވެސް ޓެކްސީ އަށް ފައިސާ ދެއްކޭނެ އެވެ.\nބީއެމްއެލްއިން ގަބޫލުކުރާ ކޮންމެ ޑެބިޓް ނުވަތަ ކްރެޑިޓް ކާޑެއް ބޭނުންކޮށްގެން ވެސް ޓެކްސީ އަށް ފައިސާ ދެއްކޭނެ.\n"މި ހިދުމަތް ތައާރަފް ކުރުމުން، ޓެކްސީ ދަތުރަށްފަހު ފައިސާ ހަމަކުރުމަށް ނުވަތަ ބާކީ ލާރި ލިބެންދެން މަޑުކުރަން ނުޖެހި ފަސޭހަކަމާއެކު ކަސްޓަމަރުންނަށް ދަތުރު ނިންމާލައި ފައިސާ ދެއްކުމަށް މަގު ފަހިވެގެން ދާނެ،" ހުޅުމާލެ އަށް މި ހިދުމަތް ތައާރަފް ކޮށްދެއްވުމަށް ފަހު، ބީއެމްއެލްގެ ޑެޕިއުޓީ ސީއީއޯ އަދި ޑައިރެކްޓާ އޮފް އޮޕަރޭޝަންސް މުހައްމަދު ޝަރީފް ވިދާޅުވި އެވެ.\nބީއެމްއެލް ކޭޝްލެސް ރައިޑް ހުޅުމާލެ އަށް ތައާރަފްކުރީ، މުޖުތަމައަށް އެހީތެރިކަން ފޯރުކޮށްދިނުމަށް ބޭންކުން ފަށާފައިވާ "އަހަރެންގެ ބޭންކް" ޕްރޮގްރާމްގެ ދަށުންނެވެ.\nރާއްޖޭގައި ބޭންކިންގެ ހިދުމަތް އެންމެ ފުޅާ ދާއިރާއެއްގައި ދެމުން އަންނަ ބޭންކުން ބުނީ "އަހަރެންގެ ބޭންކް" ކެމްޕޭންގެ ދަށުން މުޅި އަހަރު ދުވަހަށް ބަހާލައިގެން 300 މިލިއަން ރުފިޔާ ހޭދަކުރަން ނިންމާފައިވާ ކަމަށެވެ. އެ ބޭންކުން މިދިޔަ އަހަރު ވެސް "އަހަރެންގެ ބޭންކް"ގެ ނަމުގައި ހިންގި ކެމްޕޭންގެ ދަށުން 300 މިލިއަން ރުފިޔާ އިންވެސްޓްކޮށްފައިވެ އެވެ.\nއިތުރު ލިޔުންތައް ހުޅުމާލެ ބީއެމްއެލް ޓެކްސީ ހިދުމަތް ކޭޝް ކާޑް ވިޔަފާރި ޕްރޮމޯޝަން


ފެބްރުއަރީ 8 ގެ ހާދިސާ އާއި ގުޅިގެން ދައުވާކުރާ އައްޑޫސިޓީގެ 20 މީހެއްގެ ޝަރީޢަތް ވަކި މުއްދަތެއް ނެތި ފަސްކޮށްފި – Maldivian Democratic Party\n13 ސެޕްޓެމްބަރު 2012\nފެބްރުއަރީ 8 ގެ ހާދިސާ އާއި ގުޅިގެން ދައުވާކުރާ އައްޑޫސިޓީގެ 20 މީހެއްގެ ޝަރީޢަތް ވަކި މުއްދަތެއް ނެތި ފަސްކޮށްފި\nފެބްރުއަރީ 8 ވަނަ ދުވަހު އައްޑޫގައި ހިނގި ހަމަނުޖެހުންތަކާއި ގުޅިގެން ދައުލަތުން ޓެރަރިޒަމްގެ ދައުވާކުރާ މީހުންގެ ޝަރީއަތް ހިންގަމުން ގެންދާ ގޮތާ މެދު އެމްޑީޕީން ކަންބޮޑުވުން ފާޅުކޮށްފައިވަނިކޮށް، އޭގެތެރެއިން 20 މީހެއްގެ ޝަރީޢަތް ވަކި މުއްދަތެއްނެތި ފަސްކޮށްފިއެވެ.\nއައްޑޫ ސިޓީގެ އެމްޑީޕީ މެންބަރުންގެ ޝަރީއަތް ލަސްވަމުން ދިއުމުގެ ސަބަބުންނާއި، އެފަރާތްތަކަށް މާލޭގައި ތިބުމާއި ކެއުމުގެ ޚަރަދަށް ދިނުމަށް ކޯޓުން ކަނޑައަޅާފައިވާ ބޯނަސް ވެސް ގިނަ މީހުންނަށް ލިބެމުން ނުދާތީ އެމްޑީޕީގެ ގާނޫނީ ޓީމުގެ މެންބަރު އަބްދުﷲ ހަސީން މީގެ ކުރިން ވެސް ވަނީ ކަންބޮޑުވުން ފާޅުކުރައްވާފައެވެ.\nފެބްރުއަރީ 8 ވަނަ ދުވަހު އައްޑޫގައި ހިނގި ހަމަނުޖެހުމާ ގުޅިގެން މާލެ ގެނެސް ދައުވާކުރާ އެމްޑީޕީގެ މެންބަރުން ހައްޔަރުކޮށްފައިވަނީ އައްޑޫ ޕީޕީއެމް އަށް ނިސްބަތްވާ މެންބަރުންދިން މައުލޫމާތުގެ މައްޗަށް ބިނާކޮށް ކަމުގެ މައުލޫމާތު ލިބިފައިވާ ކަމަށާއި، އައްޑޫ ސިޓީން މާލެ ގެނެސް މާލޭގައި އެމްޑީޕީގެ މެންބަރުންނާ ދެކޮޅަށް ދައުވާކުރާއިރު، އެމީހުންނާ ދެކޮޅަށް ހެކިބަސްދޭ މީހުންގެ ތެރޭގައި އެންމެ މީހަކު ފިޔަވައި ދެންތިބީ ކޮންބައެއް ކަމެއް ވެސް ނޭނގޭ ކަމަށް އެމީހުން ބުނާ ކަމަށް ވެސް އެމްޑީޕީން ބުނެއެވެ.\nމިއަދު ވަކި މުއްދަތެއް ނެތި ޝަރީއަތް ފަސްކޮށްފައިވާ 20 މީހުންގެ ތެރޭގައި މުޅިން ވެސް ހިމެނެނީ އައްޑޫ ސިޓީގެ ހިތަދޫ އަވަށުގެ މީހުންނެވެ.


Laamaseel Zuvaana Campgai baiverivumuge furusathu hulhuvaalaifi\nލާމަސީލު ޒުވާނާ- ކޭމްޕް 2020\n8 ޑިސެމްބަރ 2019, 9:30 |\n‘ލާމާސީލު ޒުވާނާ’ ގެ ނަމުގައި ޒުވާނުންނަށް އަމާޒުކޮށްގެން ކުރިއަށްގެންދާ ކޭމްޕްގައި ބައިވެރިވުމުގެ ފުރުސަތު ހުޅުވާލައިފިއެވެ. މިކޭމްޕް ޚާއްސަ ކުރެވިފައި ވަނީ އުމުރުން 18 އަހަރާއި 25 އަހަރާއި ދެމެދުގެ ނޫކަށިފުރައިގެ ޒުވާނުންނަށެވެ.\nކުރިޔަށް އޮތް 2020 ޖެނުއަރީ މަހު 25-12 އަށް، ފެށިގެން ދެ ހަފުތާގެ މުއްދަތަށް ހިންގޭ މިކޭމްޕް ބޭއްވުމަށް ހަމަޖެހިފައިވަނީ ދ.ވާނީ ގައެވެ. މި ކޭމްޕްގައި ބައިވެރިވާން އެދޭ ފަރާތްތަކުން މި ޑިސެމްބަރުމަހުގެ 25 ގެ ކުރިން ބައިވެރިވުމަށް އެދޭ ފޯމު ހުށަހެޅުމަށް ވަނީ ފުރުސަތު ހުޅުވާލެވިފައެވެ.\nމިއީ ސަރުކާރުގެ ސްޓެރެޓެޖިކް އެކްޝަން ޕްލޭންގައި ހިމެނޭ ހަރުދަނާ ސިފަވަންތަ ޤައުމިއްޔަތާއި ދީނަށް ލޯބިކުރާ ޒުވާނާ ބިނާކުރުމަށް ހިންގޭ ހަރަކާތުގެ ދަށުން ހިންގޭ ކޭމްޕެކެވެ. މިކޭމްޕްގައި އަމާޒު ހިފާފައިވަނީ ސަވައިވަލް ސްކިލްސް ނުވަތަ ފުރާނަ ސަލާމަތްކުރުމާއި އަމިއްލަ ނަފުސުގެ ދިފާއުކުރުމުގެ ގޮތުން އެގެންޖެހޭ މުހިންމު ކަންތައްތައް ދަސްކޮށް ދިނުމާއި ވާދަވެރި ޗެލެންޖިން ހަރަކާތްތަކުގައި ތިމަގެ ހުނަރު ތަރައްގީކުރުން ދަސްކޮށްދިނުމާއި ހަރުދަނާ ސިފަވަންތަ ބައެއް އުފެއްދުމައި، ދިނާއި ގައުމަށް ލޯބިކުރާ ޒުވާނުންތަކެއް އުފެއްދުމާއި، އުފެއްދުންތެރިކަމަށް ވިސްނާ މަސައްކަތކުގެ އަޚުލާގު ދަމަހައްޓާ ބަޔަކު އުފެއްދުމެވެ.\nމިޕްރޮގްރާމް ކުރިޔަށް ގެންދަނީ މޯލްޑިްވސް ޕޮލިސް ސާވިސްއާއި މިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމެންޓް އާއި ގުޅިގެންނެވެ.\nމިއާއި ދާދި އެއްގޮތް ތަމްރީނުތަކެއް ފުލުހުން ވަނީ މީގެ ކުރިންވެސް ދ. ވަނީގައި ކުރިޔަށް ގެންގޮސްފައެވެ. އަދި އެއި ވަރަށް ކާމިޔާބުކަމާއެކު ޒުވާނުން ހަރުދަނާކަމާއިކު މުޖުތަމިއަށް ގެނެވުނު ކޭމްޕް ތަކެއް ކަމަށް ފުލުހުން ހާމަކޮށފައި ވެއެވެ.


Inthigaalee insaafuge gaanoonu: chief ombudsperson adhi ombudsperson ayyanukuravvaifi | Jazeera\tއިންތިޤާލީ އިންސާފުގެ ޤާނޫނު: ޗީފް އޮމްބަޑްސްޕަރސަން އަދި އޮމްބަޑްސްޕަރސަން އައްޔަނުކުރައްވައިފި - Jazeera\nއިންތިޤާލީ އިންސާފުގެ ޤާނޫނު: ޗީފް އޮމްބަޑްސްޕަރސަން އަދި އޮމްބަޑްސްޕަރސަން އައްޔަނުކުރައްވައިފި\nޖަވިޔަނި January 16, 2021 253 views0\nއިންތިގާލީ އިންސާފުގެ ގާނޫނުގެ ދަށުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޗީފް އޮމްބަޑްސްޕަރސަން އަދި އޮމްބަޑްސްޕަރސަންގެ މަޤާމަށް ބޭފުޅުން އައްޔަނުކުރައްވައިފިއެވެ.\nޗީފް އޮމްބަޑްޕަރސަންގެ މަގާމަށް އައްޔަނު ކުރައްވާފައިވަނީ ނ. މާފަރު އީޓުޖެހިގެ ޢަބްދުއްސަލާމް ޢާރިފްއެވެ. އޮމްބަޑްސްޕަރސަންގެ މަޤާމަށް އައްޔަނުކުރެއްވީ ގއ. ކަނޑުހުޅުދޫ ބްލޫރޯޒް އަލްއުސްތާޛާ ޖިހާދާ އަނީސްއާއި، ހ. ފެހިއާލާ މަރްޔަމް ލައިޒާ އެވެ.\nޗީފް އޮމްބަޑްސްޕަރސަންގެ މަޤާމަށް ޢައްޔަންކުރެއްވި ޢަބްދުއްސަލާމް ޢާރިފަކީ ކުރިން ޓެކްސް އެޕީލް ޓްރައިބިއުނަލްގެ ނައިބު ރައީސްކަމުގެ މަޤާމު ފުރުއްވާފައިވާ ބޭފުޅެކެވެ. އަދި އޭނާ ވަނީ މެލޭޝިއާގެ އިންޓަރނޭޝަނަލް އިސްލާމިކް ޔުނިވަރސިޓީ މެލޭޝިއާއިން މާސްޓަރސް އޮފް ކޮމްޕެރެޓިވް ލޯސް ހާސިލުކުރައްވާފައެވެ.\nއަލްއުސްތާޛާ ޖިހާދާ އަނީސް އެންމެފަހުން އަދާކުރެއްވީ ޕްރޮސެކިއުޓަރ ޖެނެރަލްގެ އޮފީހުގެ އެސިސްޓެންޓް ޕްރޮސެކިއުޓަރ ޖެނެރަލްގެ މަޤާމެވެ. އޭގެ ކުރިން އޭނާ ވަނީ ޕްރޮސެކިއުޓަރ ޖެނެރަލްގެ އޮފީހާއި އަދި އެޓާރނީ ޖެނެރަލްގެ އޮފީހުގެ އިތުރުން ކަސްޓަމްސް އިންޓެގްރިޓީ ކޮމިޝަނުގެ އިސް މަޤާމުތަކެއް ފުރުއްވާފައެވެ. އެނާ ވަނީ މޯލްޓާގެ އައި.އެމް.އޯ. އިންޓަނޭޝަނަލް މެރިޓައިމް އިންސްޓިޓިއުޓުން މާސްޓަރސް އޮފް ލޯސް އިން އިންޓަރނޭޝަނަލް މެރިޓައިމް ލޯ ހާސިލުކުރައްވާފައެވެ.\nމަރްޔަމް ލައިޒާ ވަނީ މީގެ ކުރިން ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް އެޑިއުކޭޝަންގެ ލެކްޗަރަރއެއްގެ މަޤާމާއި، ހިއުމަންރައިޓް ކޮމިޝަނާއި، އެޑިއުކޭޝަން ޑިވެލޮޕްމަންޓް ސެންޓަރާއި، އަދި ތަޢުލީމީ ދާއިރާގެ މަޤާމުތައް ފުރުއްވާފައެވެ. އޭނާ ވަނީ ތައިލެންޑުގެ މަހިޑޯލް ޔުނިވަރސިޓީއިން މާސްޓަރސް އޮފް ހިއުމަން ރައިޓްސް އެންޑް ޑީސެންޓްރަލައިޒޭޝަން، އަދި މެލޭޝިއާގެ އޯޕަން ޔުނިވަރސިޓީން މާސްޓަރސް އޮފް އެޑިއުކޭޝަން ހާސިލުކުރައްވާފައެވެ.


Addugai kudakudhinge center eh alhan mashavaraa koffi\nއައްޑޫގައި ކުޑަކުދިންނަށް ފަރުވާދޭ ސެންޓަރެއް އަޅަން މަޝްވަރާކޮށްފި\nއައްޑޫ އިކުއެޓޯރިއަލް ހޮސްޕިޓަލް ފައިސަލް ނަސީމް ބައްލަވާލައްވަނީ --- ފޮޓޯ: ރައީސް އޮފީސް\nހެދިބޮޑުވުމުގައި ހާއްސަ އެހީތެރިކަމަށް ބޭނުންވާ ކުދިންނަށް ބޭނުންވާ ފަރުވާއާއި ހިދުމަތްތައް ދިނުމުގެ ގޮތުން އައްޑޫ ސިޓީގައި ޗައިލްޑް ޑިވެލޮޕްމަންޓް ސެންޓަރެއް ހުޅުވުމާއި ބެހޭގޮތުން ކަމާބެހޭ ފަރާތްތަކާއެކު ނާއިބު ރައީސް ފައިސަލް ނަސީމް މަޝްވަރާ ކުރައްވައިފި އެވެ.\nމިއަދު ހެނދުނު ވަރޗުއަލްކޮށް ބޭއްވި ބައްދަލުވުމެއްގައި ފައިސަލް ވަނީ އެފަދަ ފަރުވާއާއި ހިދުމަތްތައް ރާއްޖޭގެ އެކި ސަރަހައްދުތަކުން ލިބޭނެގޮތް ހެދުމަށް ސަރުކާރުން އަމާޒުހިފައިވާކަން ފާހަގަކުރައްވައިފަ އެވެ. އެގޮތުން ހުޅުމާލޭ ހޮސްޕިޓަލުގައި އެ ހިދުމަތްތައް ފެށުމަށްފަހު އައްޑޫ ސިޓީގައި އެ ހިދުމަތްތައް ފެށުމަށް ތައްޔާރުވަމުންދާއިރު އެ ހިދުމަތްތައް ދިނުމުގައި ކަމާބެހޭ ހުރިހާ އިދާރާތަކެއްގެ ފުރިހަމަ އެއްބާރުލުން ބޭނުންވާކަން އެމަނިކުފާނު ފާހަގަކުރެއްވިއެވެ.\nއެ ސެންޓަރު އަޅަން މަޝްވަރާކޮށްފައިވަނީ އައްޑޫ އިކުއިޓޯރިއަލް ހޮސްޕިޓަލް (އޭއީއެޗް) ގެ ބެލުމުގެ ދަށުން ނެވެ. މިއަދުގެ ބައްދަލުވުމުގައި އޭއީއެޗްއިން ވަނީ އެ ސެންޓަރާ ގުޅޭ ޕްރެޒެންޓޭޝަނެއްވެސް ހުށަހަޅައިފަ އެވެ.\nދެކުނު ސަރަހައްދުގެ އަތޮޅުތަކަށް އަމާޒުކޮށް ގާއިމުކުރާ އެ ސެންޓަރުގައި ހިދުމަތް ދޭން ފަށާއިރު ކްލިނިކަލް ސައިކޮލޮޖިސްޓަކާއި، އޮކިއުޕޭޝަނަލް ތެރަޕިސްޓެއްގެ އިތުރުން ސްޕީޗް ތެރަޕިސްޓެއްވެސް ހިމެނޭގޮތަށް މަލްޓި ޑިސިޕްލިނަރީ ޓީމެއް ހިމެނޭނެއެވެ.\nއައްޑޫ ސިޓީ ކައުންސިލް ފައިސަލް ނަސީމް އައްޑޫ އެކުއެޓޯރިއަލް ހޮސްޕިޓަލް،\n"ގޯތިތައް ނަގަނީ ހޮސްޕިޓަލާ ގުޅުންހުރި ކަންކަމަށް"\nއޭއީއެޗަށް 1000 ޓެސްޓް ކިޓް ހަދިޔާކޮށްފި\nކޮވިޑްގައި މިއަދު 11 ވަނަ މީހަކު މަރުވެއްޖެ\nފްލައިން ސްކޫލް މައްސަލާގައި މަޖިލީހުގެ ކޮމިޓީ އައްޑޫއަށް


Dhuvaalakah4Thashi Coffee ''Okay'' ދުވާލަކަށް4ތަށި ކޮފީ ވެސް “އޯކޭ” – Huvadhoo News Dhuvaalakah4Thashi Coffee ''Okay'' Huvadhoo News\nދުވާލަކަށް4ތަށި ކޮފީ ވެސް “އޯކޭ”\nކެފެއިން އަކީ ސިއްހަތަށް، ޚާއްސަކޮށް ހިތުގެ މައްސަލަތަކަށް އޮތް ހައްލެއް ކަމަށް ފަހުގެ ހޯދުންތަކުން ވަނީ ދައްކައިފައެވެ. އެންމެ ފަހުގެ ހޯދުންތަކުން ދައްކާ ގޮތުން ދުބވާލަކު ހަތަރު ޖޯޑު ކޮފީ ބުއިމަކީ ހިތުގެ މައްސަލަތައް ދިމާވުން ވަރަށް ބޮޑަށް ކުޑަކޮށްދޭ ކަމެއް ކަމަށެވެ.\nއެގޮތުން ދުވާލަކު ހަތަރު ޖޯޑު ކޮފީ ބޯނަމަ ކާޑިއޯވަސްކިއުލާ ސެލްތައް މަރާމާތު ކޮށްދޭ ކަމަށާއި އެ ސެލްތައް ހަލާކުވުމުން ދުރުކޮށްދޭ ކަމަށް ދިރާސާ އަކުން ވަނީ ދައްކައިފައެވެ.\nޖަރުމަނު ވިލާތުގެ ޔުނިވާސިޓީއެއް ކަމަށްވާ ހެއިންރިޗް-ހެނީ ޔުނިވާސިޓީ އަދި އައިޔޫއެފް ލެއިބްނިޒް ރިސާޗް އިންސްޓިޓިއުޓް ފޯ އެންވަޔަރަމެންޓަލް މެޑިސިން އިން ކުރި މި ދިރާސާގައި ބުނެފައިވަނީ ކޮފީގެ އިތުރުން ކެފެއިން އެކުލެވޭ އެހެން ބުއިން ތަކަކީވެސް ހިތުގެ މައްސަލަތައް ކުރިމަތި ވުމުގެ ބިރު އޮތް މީހުން ބޭނުންކުރަން މުހިއްމު އެއްޗެހި ކަމަށެވެ.\nމި ދިރާސާ އާ ގުޅޭގޮތުން ރިސާޗް ޕްރޮފެސަރު ޓިން ޗީކޯ ވިދާޅ؛ުވީ ދިރާސާގެ ނަތީޖާ އާ އެކު ކޮންމެހެން ކެފެއިން ބޭނުންކުރާ މިންވަރު އިތުރުކުރަން ނުޖެހޭ ކަމަށެވެ. ނަމަވެސް ގިނައިން ކެފެއިން ބޭނުންކުރާ މީހުންނަށް، އެމީހުން ކެފެއިްނ ބޭނުންކުރާ މިންވަރު ހަށިގަނޑަށް ގެއްލުމެއް ނުލިބޭނެކަން ހާމަވާނެ ކަމަށް އޭނާ ވަނީ ވިދާޅުވެފައެވެެ.


Sam: Maldivian Idol ah dhirun genesdhey muhinmmu nameh\nސޭމް: މޯލްޑިވިއަން އައިޑޮލްއަށް ދިރުން ގެނެސްދޭ މުހިންމު ނަމެއް\nޝޯގެ މަންޒަރުތައް ރީތި ކުރުމުގައި ސޭމްގެ ޒިންމާ ވަރަށް ބޮޑު\nޓީވީއެމްގައި މަސައްކަތް ކުރާތާ މިހާރު ހަ އަހަރު\nމޯލްޑިވިއަން އައިޑޮލް އަކީ އެންމެ ބޮޑު ގޮންޖެހުން\nސޭމް: އަވަސްއަށް އިންޓަވިއު ދެނީ.--އަވަސް ފޮޓޯ: މުހައްމަދު އަޒާން\nވަރަށް ގިނަ ގްރެފިކްސް ޑިޒައިނަރުން އެބަތިއްބެވެ. ނަމަވެސް މިއީ ތަފާތު ހުނަރުވެރިއެކެވެ. އޭނާގެ ޒިންމާއަކީ "މޯލްޑިވިއަން އައިޑޮލް" ގައި ދައްކާ ހުރިހާ މަންޒަރުތަކަށް "ދިރުން" ގެނެސް ދިނުމެވެ. މިއީ "މޯލްޑިވިއަން އައިޑޮލް" ގެ އެނިމޭޝަންސް އާއި ގްރެފިކްސްގެ ހުރިހާ ކަމެއްގައި އެންމެ އިސްކޮށް ހަރަކާތެރިވަމުން އަންނަ މުހައްމަދު ސަމާހު މައުސޫފް ނުވަތަ އާންމު ނަމުންނަމަ "ސޭމް" އެވެ.\n"ބައިވަރު ޕްރޮޖެކްޓްތަކުގައި މަސައްކަތް ކުރެވިއްޖެ. މި މަސައްކަތް ވަރަށް ތަފާތު. މޯލްޑިވިއަން އައިޑޮލްއަކީ ފްރެންޗައިޒަކަށް ވުމުން އެނިމޭޝަންގެ ހަދަން ޖެހެނީ ވަކި ސްޓޭންޑަޑަކަށް،" ޓީވީއެމްގައި ދައްކާ މަންޒަރުތަކުގެ ގްރެފިކްސް މަސައްކަތްތަކުގައި އެންމެ އިސްކޮށް ހަރަކާތެރިވާ ޒުވާން، ސޭމް ބުންޏެވެ.\nޓީވީއެމްގައި މަސައްކަތް ކުރާތާ ހަ އަހަރުވެފައިވާ ސޭމްގެ އެންމެ ފުރަތަމަ ވަޒީފާއަކީ ޓީވީއެމްއެއް ނޫނެވެ. ފުރަތަމަ މަސައްކަތް ކުރީ "އޯޑިއޯ ވިޝުއަލް މީޑިޔާ" ގަ އެވެ. އޭގެ ފަހުން ޓީވީއެމް "ޔޫތު ޓީވީ" ގައި ވެސް އުޅުނެވެ. ޓީވީއެމްގައި އޭނާގެ ފުރަތަމަ ވަޒީފާއަކީ އެނިމޭޓަރެއްގެ ޖޮބެވެ. އޭގެ ފަހުން ސީނިޔަ އެނިމޭޓާ އެއްގެ މަގާމުގައި އުޅުމަށްފަހު، މިހާރު ސޭމްގެ ޒިންމާގެ ދަށުން ޓީވީގެ ބޮޑެތި ޕްރޮޖެކްޓްތައް ބަލަހައްޓަ އެވެ.\n"ޓީވީއެމްގެ ހުރިހާ ޕްރޮޖެކްޓްތަކެއްގައި މަސައްކަތް ކުރެވިއްޖެ. ޓީވީގެ ބްރޭންޑިން، މަޖިލީސް ޓީވީގައި އުޅުނުނިން. މިގޮތަށް ގޮސް ގިނަ މަސައްކަތްތަކެއްގައި އުޅެވިއްޖެ،" ސޭމް ބުންޏެވެ.\nމި ހުރިހާ ޕްރޮޖެކްޓެއްގައި އުޅުނުނަމަވެސް، "މޯލްޑިވިއަން އައިޑަލް" ސޭމްއަށް ތަފާތެވެ. އެއް ސަބަބަކީ މި ޝޯއަކީ ބޭރުގެ ބޮޑު ޝޯވްއަކަށްވުމެވެ. ބައިނަލްއަގުވާމީ ސްޓޭންޑަޑަށް ފައްތައިގެން ކުރިއަށްގެންދާ ޕްރޮގްރާމަކަށްވުމެވެ.\n"މީގައި ބައެއް ފަހަރު ޖެހޭ ވަރަށް ގިނަ ވަގުތު ހޭލައި އުޅެންވެސް. ހޭލައި ހުއްޓަސް ޑެޑްލައިނަށް މީޓް ކުރުން [މަސައްކަތް ] ނިންމުން އޮންނަނީ،" ސޭމް ބުންޏެވެ.\nސޭމްގެ ބެލުމުގެ ދަށުން ކުރާ މަސައްކަތްތައް މިހާރު ހަމައެކަނި ބަލައި ގަންނަނީ ޓީވީއެމްގެ އިސްވެރިންނެއް ނޫނެވެ. އޭނާގެ މަސައްކަތަށް އައިޑޮލްގެ ފްރެންޗައިޒް ކުންފުނި ފްރެމެންޓަލް މީޑިއާ އިން ދަނީ ތައުރީފު އޮއްސަމުންނެވެ.\n"ކޮންމެ އެއްޗެއް ނިންމާފަ އިންޑިޔާ އާއި ޔޫކޭ އަށް ފޮނުވަން ޖެހޭ. ފޮނުވުމުން އެކޮޅުން ލިބެނީ ވަރަށް ޕޮޒިޓިވް ކޮމެންޓް. އެހެންވެ ވަރަށް ބޮޑަށް އުފާވޭ،" ސޭމް ބުންޏެވެ.\nމޯލްޑިވިއަން އައިޑޮލްގައި ސޭމް ހަދާފައިވާ މޮޅު ގްރެފިކްސްތަކާއި އެނިމޭޝަންތައް އަދި ކުރިއަށް އޮތީ އެވެ. އޭނާ ބުނަނީ ބުރަ މަސައްކަތް އަދި ކުރިއަށް އޮތީ ކަމަށެވެ.\nސޭމް މޯލްޑިވިއަން އައިޑޮލްގެ މަސައްކަތުގައި.\n"ޝޯ ބާއްވާ ސެޓު ވެސް ޖެހޭ ތްރީޑީކޮށް ހަދައި ދައްކަން. މިއީ ވަރަށް ބުރަ ކަމެއް،" ސޭމް ބުންޏެވެ.\n"ކޮންމެ ކަމެއް ވެސް ކުރެވޭނީ ޕެޝަން ހުރެގެން. ބައެއް ފަހަރު ގެއަށް ނުދެވި ވެސް ދެ ދުވަސްވަރު އުޅެން ޖެހޭ. ރައްޓެހިންނާ ވެސް ބައްދަލު ނުވެ، އުޅެން ޖެހޭ. އެކަމު ހުރިހާ މީހުން ވެސް ވަރަށް އަންޑަސްޓޭންޑިން ވާނެ."


Furathama Faharah Palestine Ah Non-Resident Safeer Aku Ayyan Kuranee - Vaguthu\nފުރަތަމަ ފަހަރަށް ރާއްޖެއިން ފަލަސްތީނަށް ނަން ރެޒިޑެންޓް ސަފީރަކު އައްޔަން ކުރަން ނިންމަވާފައިވާ ކަން ރައީސް އިބްރާހިމް މުހައްމަދު ސޯލިހް ހާމަކުރައްވައިފިއެވެ.\nރައީސް ވިދާޅުވީ ޚާރިޖީ ސިޔާސަތު ހަރުދަނާކޮށް ޚާރިޖީ ގުޅުންތައް ވަރުގަދަ ކުރުމަކީ މި ސަރުކާރުގެ އެއް އަމާޒު ކަމަށެވެ. މި ގޮތުން ނަން ރެޒިޑެންޓް ސަފީރުން ކަނޑައަޅާފައި ނުވާ ބައެއް ގައުމުތަކަށް ނަން ރެޒިޑެންޓް ސަފީރުން ކަނޑައަޅަން ނިންމަވާފައިވާ ކަމަށް ރައީސް ވިދާޅުވިއެވެ.\n"އިރާދަކުރެއްވިއްޔާ ފަލަސްތީނަށް ފުރަތަމަ ފަހަރަށް ނަން ރެޒިޑެންޓް ސަފީރެއް މި އަހަރުގެ ތެރޭގައި އައްޔަން ކުރާނެ." ރައީސް ސޯލިހް ވިދާޅުވިއެވެ.\nޚާރިޖީ ދާއިރާއިން ރާއްޖޭގެ އެންމެ އިސް ސިޔާސަތަކީ ދިވެހިންގެ ސަލާމަތާއި ރައްކާތެރިކަން ކަށަވަރު ކުރުމާއެކު ދިވެހިރާއްޖޭގެ އެންމެ މަތީ މަސްލަހަތު ހިމާޔަތް ކުރުން ކަމަށް ރައީސް ސޯލިހް ވިދާޅުވިއެވެ.\nއިންސާނީ ހައްގުތައް ކަށަވަރު ކުރުމާއި ތިމާވެށި ހިމާޔަތް ކުރުމުގެ މަސައްކަތަކީ ވެސް ރާއްޖޭގެ ޚާރިޖީ ސިޔާސަތުގެ މުހިއްމު އަސާސެއް ކަމަށް ރައީސް ސޯލިހް ވިދާޅުވިއެވެ. ހިނާރުވެފައިވާ ގުޅުންތައް އަލުން ބަދަހި ކުރުން ކަމަށާއި ފަލަސްތީނާއެކު މި ސަރުކާރުގައި ގުޅުން ރަނގަޅު ވާނެ ކަމަށް ރައީސް ވިދާޅުވިއެވެ.\n"ކޮވިޑް-19 ގެ ނުރައްކަލުގައި ވެސް އެކުވެރި ގައުމުތަކުންނާއި ބައިނަލް އަގްވާމީ ޖަމިއްޔާތަކުން ފޯރުކޮށްދިން އެހީތެރިކަމަކީ ޚާރިޖީ ގުޅުންތައް ވަރުގަދަވެފައިވާ ކަމުގެ ހެއްކެއް،" ރައީސް ސޯލިހް ވިދާޅުވިއެވެ.\nދިވެހި ސަރުކާރާއި ރައްޔިތުންގެ ޒަމާންވީ އެކުވެރި ގާތްގުޅުމާއި ފަލަސްތީނުގެ ރައްޔިތުންނަށް އޮތް ތާއިދު ދެގޮތެއްނުވެ އެގޮތުގައި ދެމިއޮންނާނެ ކަމަށް ސަރުކާރުން ތަކުރާރުކޮށް ދަނީ ބުނަމުންނެވެ. އދ. ގެ އާންމު މަޖިލީހުގައި ވެސް ރައީސް ސޯލިހް ވަނީ އެ ވާހަކަފުޅު ތަކުރާރު ކުރައްވާފައެވެ.\nއިޒްރޭލާއި ފަލަސްތީނުގެ މައްސަލައަށް ހައްލެއް ލިބި ސުލްހަ ގާއިމުކުރެވޭނީ އދ ގެ ނިންމުމާ އެއްގޮތަށް ފަލަސްތީނުގެ ސަރަހައްދީ ރޮނގު 1967 ގެ ކުރީގައި އޮތްގޮތަށް، އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ބަލައިގަނެ ގާއިމުކުރެވޭ ފަލަސްތީނުގެ ދައުލަތާއެކު ކަމުގައި ދިވެހި ސަރުކާރުން އަބަދުވެސް ވަކާލާތު ކުރެއެވެ.


Media Thah Joorimanaa Kurevey Goi Hadhan Majilis In Angaifi - Vaguthu\nމިނިވަން މުއައްސަސާތަކުގެ ކޮމިޓީގެ ބައްދަލުވުމުގެ ތެރެއިން\nމީޑިއާތަކުގެ ހަމަތަކާއި އަޚްލާޤީ މިންގަނޑާ ޚިލާފަށް ޢަމަލުކުރާ މީޑިއާތަކާމެދު ޤާނޫނުގައިވާ ގޮތުގެމަތިން ފިޔަވަޅުއެޅޭނެ އިޖުރާއަތުތައް ބަޔާންކުރާ ގަވާއިދު އެކުލަވާލެއްވުމަށް ރައްޔިތުންގެ މަޖިލީހުން މީޑިއާ ކައުންސިލަށް އަންގައިފިއެވެ.\nރައްޔިތުންގެ މަޖިލީހުން މީޑިއާ ކައުންސިލަށް މަޖިލީހުގެއަމީން އާއްމު ފާތުމަތު ނިއުޝާ ސޮއިކުރައްވާ މީޑިއާ ކައުންސިލަށް މިމަހުގެ އެއް ވަނަ ދުވަހު ފޮނުވާފައިވާ އެ ސިޓީގައި މިގޮތަށް ބަޔާންކޮށްފައިވާއިރު، އެ ސިޓީގައި ހުޅުމާލެގައި ސަފާރީގައި އަންހެނަކު ރޭޕްކުރި ކަމަށް ބުނެ މީޑިއާތަކުން ހަބަރު ފަތުރާފައިވާ މައްސަލަ ބަލައިދިނުމަށް ފޮނުވި ސިޓީއެކެވެ.\nއެ ސިޓީގައި، އެ ހަބަރު މީޑިއާތަކުން ގެނެސް ދީފައިވާ ގޮތުން އާއްމުންގެ ތެރޭގައި ނުތަނަވަސްކަމާއި ނަފުރަތު އުފެދެމުންދާކަން ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމެޓީން ފާހަގަ ކުރައްވާ ކަމަށެވެ.\nއެހެންކަމުން އެ މައްސަލައާ ގުޅޭގޮތުން ހަގީގަތާއި ހިލާފު ހަބަރު އެއްވެސް މީޑިއާއަކުން ފަތުރާފައިވާނަމަ އެކަން ބަލައި ދިނުމަށް މަޖިލީހުން ފޮނުވި ސިޓީގައި ވެއެވެ.\nއެ ސިޓީގައި ވިދާޅުވެފައި ވަނީ، ވަކި ގާނޫނެއްގެ ދަށުން ގަވާއިދު ހެދުމުގެ ބާރު ވަކި ފަރާތަކަށް ދީފައިވާ ނަމަ، އެހެން ގޮތަކަށް އެ ގާނޫނުގައި ބަޔާންކޮށްފައި ނުވާހާ ހިނދަކު، ގަވާއިދު ހެދުމަށް ދެވޭ ބާރުތަކުގެ ތެރޭގައި، އެ ގަވާއިދާ ހިލާފުވެއްޖެ ނަމަ 2،000 ރުފިޔާއަށް ވުރެ ބޮޑު ނޫން އަދަދަކުން ޖޫރިމަނާކުރުމަށް އެ ގަވާއިދުގައި ހިމެނިދާނެ ކަމަށް މާނަކުރުމުގެ ހަމަތައް ބަޔާންކުރުމުގެ ގާނޫނުގައި ބަޔާންކޮށްފައިވާ ކަމަށެވެ.\n"މީޑިއާތަކުގެ ހަމަތަކާއި އަޚްލާޤީ މިންގަނޑާ ޚިލާފަށް ޢަމަލުކުރާ މީޑިއާތަކާމެދު އިސްވެދެންނެވި ޤާނޫނުގައިވާ ގޮތުގެމަތިން ފިޔަވަޅުއެޅޭނެ އިޖުރާއަތު ބަޔާންކުރާ ގަވާއިދު އެކުލަވާލައްވައި، އެ ގަވާއިދު 8 ޖުލައި 2020 ވާ ބުދަ ދުވަހުގެ 10:00 /އިއްޔެ ހެނދުނު/ގެ ކުރިން މި އިދާރާއަށް ފޮނުއްވައިދެއްވުމަށްވެސް އެ ކޮމިޓީން އެދިވަޑައިގަންވާ ވާހަކަ ދެންނެވީމެވެ". އެ ސިޓީގައި ވެއެވެ.\nނޫސްވެރިންނަށް ހުރަސް ނޭޅުމަށް މީޑިއާ ކައުންސިލުން ގޮވާލައިފި\nރާއިއާ އަށް ޖިންސީ ފުރައްސާރަ ކުރި މައްސަލައިގެ އަވަސް ތަހުގީގަކަށް ގޮވާލައިފި\nހަބަރު ފަތުރި މީހުން ދޯ ގޯސްވަނީ ރޭ-ޕިސްޓުން އެއީ ހީރޯ އިން . ރޭ-ޕިސްޓުނަށް މިޤައުމުގަ އިއްޒަތާއި ޤަދަރު ދޭންޖެހޭ ދޯ\nޖުލައި 9, 2020 16:11\nއޭރައްތާ ލާދީނީ ބައިގަނޑާ ދިމާލައް އެއްޗެކޭ ނުބުނެވޭނީ.\nޖުލައި 9, 2020 16:16\nމިހާރު މީޑިއާތައް ގޯސްވީ ކަންކުރިމީހުން ހުދު ކާފޫރައް .. މިއޮތީވާ މަޖިލިހެއް މިމީހުން މަޖިލިހޭ ކިއާތަނައް ހޮވަން ވޯޓުދިނީ ނުތާހިރާތިބެ ހެން ހީވާކަހަލަ....\nޖުލައި 9, 2020 16:34\nއެޖެންޑާ 19 ގެ ހިތި ދިވެހިންނަށްދައްކަވާ އެކަމުން އިބްރަތް ލިބޭބަޔަކަށް ދިވެހިން ލައްވާންދޭ\nޖުލައި 9, 2020 17:33\nކޮބާ ނޫސްވެރިކަމުގެ މިނިވަންކަމޭ ފޭއްޔޭ ކީ މީހުނަށް ވެރިކަން ލިބުނީމާ ކޮންތާކު މިޖެހުނީ ބައިކޮޅުމީހުން ހިންގާ ޖަރީމާގެ ވާހަކަ ލިޔުނީމާ ނޫސްތަށް ކަމު ނުދަނީ ޖުރުމަނާކުރަންވީ ރޯމާދުވާލުގެ އަލިތކަންހެން އެންމެނަށްއެގޭ ކަންކަންވެސް އޮޅުވާލައި ޕާޓީމީހުން ހިމާޔަތްކޯށް އެންމެ ފަހުން އެވާހަކަ ލިޔުން ނޫސްތަށްކުށްވެރިކުރީ ކޮބާ ހޯދާދެވުނު މިނިވަންކަމަކީ ކޮބާ ހޯދާދެވުނު އިންސާފަކީ ވަކިބަޔަކު ޖަރީމާހިންގީމަ އެކަން ފަސްއަޅަ ފޮރުވައި އެވާހަކަ ދެއްކިބަޔަކު ބުރިން ހަނެގުން މީތަ އެމްޑީޕީން އެބުނާ އިންސާފާ ހަމަހަމަކަމާ ޙައްޤުތައް ކަށަވަރުކޮށްދިނުމަކީ؟؟؟\nޖުލައި 9, 2020 17:56\nޢަބުރު ފަނޑު ފޮށި ހުޅުވި ރާއްޖެ ޓީވީ\nމިހާރު އެވާހަކަ ނުވެސް ދައްކާނެ\nޖުލައި 9, 2020 17:57\nކުރިން ދޮގުޚަރު ފެތުރީމާ މީޑިއާކައުންސިލުން ފިޔަވަޅު އެޅުމުން އެމްދީޕީން ބުނީ ނޫސްވެރިކަމުގެ މިނިވަންކަން ނެތޭ. މިހާރު ކީކޭމިކިޔަނީ؟ އެވެސް މަޖިލިސް މެންބަރެއްގެ ފިރިޔަކަށް ރޭޕްގެ ތުހުމަތު ކުރެވޭ ވާހަކަ ދައްކާ ތީ މަޖިލީހުން ބޭނުނީ؟ ތިވަރުން ނޫޅެ މަޖިލަިހުން ސަރުކާރު ހިންގަންވީނު.3ބާރު ވަކިވާނީdenq މިވަރަށް. ލަދުކޮބާ؟\nޖުލައި 9, 2020 18:11\nޔާމީނު އަރާ ކުރިކަމެއް ހަނދާނެއް ނެތް ދޯ؟\nޖުލައި 9, 2020 20:55\nޔާމީން ޔާމީން ކުރީ ސަރުކާރު ކުރީ ސަރުކާރު. މިނޫން ވާހަކައެއް އަނގައިން ނުނިކުމޭ ދޯ\nޖުލައި 9, 2020 20:58\nމި ސަރުކާރުން މީޑިއާ ހިމާޔަތް ކުރާނެކަމަށް ބުނި.... މިހާރު ފްރީ ޕްރެސް ފަހަތުން ދުވަނީ... Dictatorship\nޖުލައި 9, 2020 19:35\nބަލަ ޔާމީނުގެ އިރުގަ ރީދޫކުދިންނާއި ރާޓީވީން އުޅުނީ ދުލުގެ މިނިވަންކަންނުލިބިގެން މިހާރު ކިހިނެއްމިވީ ހަޖަމެއްނުވޭދޯ ކިބޫމެނަށް\nޖުލައި 9, 2020 20:25\nމީޑިއާ ތައް ތޯ؟ ނުވަތަ ބައެއް މީޑިއާ ތޯ؟ ނޫނީ ތެދު ހަބަރު ގެނެސްދޭތީ 13 ތޯ؟؟ އެންމެ ތާހިރުވާނީ މަޖިލިސްގެ ޖަލްސާކުރުއަށްދާއިރު ހަތަރެސްފައިން ވައްވައް ޖައްސާ ހޯއްގޮވާ ބުރުއެެއްލާ ހެއްދެވި ނުހެއްދެވުއަށް ގޮވާ މެމްބަރުން ޖޫރިމަނާ ކުރިއްޔާ..


Mahaku eh faharu avashakaa bahdhalukuranee\nމާލެ ސިޓީ ކައުންސިލްގެ ބައްދަލުވުމެއްގެ ތެރެއިން -- ފޮޓޯ: މާލެ ސިޓީ ކައުންސިލުން\nމަހަކު އެއްފަހަރު ރައްޔިތުންނާ ބައްދަލުކުރުމަށް ނިންމާ، އަވަށު ބައްދަލުވުންތައް ފެށުމަށް މާލޭ ސިޓީ ކައުންސިލުން ތައްޔާރުވެއްޖެ އެވެ.\nމަހަކު އެއްފަހަރު ރައްޔިތުންނާއި ކައުންސިލާ ބައްދަލުކުުރުމަކީ ސިޓީ ކައުންސިލުން މިދައުރަށް އެކުލަވައިލާފައިވާ ސްޓްރެޓެޖިކް އެކްޝަން ޕްލޭނުގައި ހިމަނާފައިވާ ކަމެކެވެ.\nސިޓީ ކައުންސިލްގެ އިއްޔެގެ ބައްދަލުވުމުގައި ވާހަކަފުޅު ދައްކަވަމުން މޭޔަރު މުއިއްޒު ވިދާޅުވީ ބައްދަލުވުންތައް ގެންދާނީ ކޮންމެ އަވަށެއް ވަކިން ކަމަށާއި ކޮންމެ ހަފުތާއަކު ވެސް އެއް ބައްދަލުވުން ބާއްވާނެ ކަމަށެވެ. ބައްދަލުވުންތައް ބޭއްވުމަށް އެޑިޔުކޭޝަން މިނިސްޓްރީއާ ވާހަކަދައްކައިގެން ސްކޫލްތައް ހަމަޖެއްސުމުގެ މަސައްކަތް ކުރަމުންދާ ކަމަށްވެސް ވިދާޅުވި އެެވެ.\n"މިއީ ޖަލްސާއެއް ނޫން. މިއީ ސީދާ އެމީހާ ބުނަން ބޭނުންވާ ވާހަކަ ކައުންސިލަރާއި މޭޔަރު ކައިރީގައި ބުނަން ފަހިކޮށްދޭ ފުރުސަތެއް. ރައުންޑް ޓޭބަލް ގޮތަށް މޭޒު ޖަހާފައި މޭޒު ކައިރީގައި ތިބޭނީ. ދެން އަޅުގަނޑުމެން ދާނީ މޭޒުތަކަށް. ގޮސްގެން ރައްޔިތުން ބޭނުންވާ ކަންކަން އަޑުއަހާފައި އަޅުގަނޑުމެންނަށް ކޮށްދެވެން ހުރި ކަންކަން ނޯޓުކޮށްގެން އެކަންކަން ކުރެވޭތޯ ބަލަން މިއުޅެނީ،" މުއިއްޒު ވިދާޅުވި އެވެ.\nހުޅުމާލޭގެ އިހްތިސާސް މާލެ ސިޓީ ކައުންސިލްގެ ދަށަށް ބަދަލުވެފައި ނުވާތީ ހަފްތާ ބައްދަލުވުންތަކުގެ ލިސްޓްގައި މިވަގުތަށް ހުޅުމާލޭ ހިމަނާފައެއް ނުވެ އެވެ. އެކަމަކު ކޮންމެ ދެ މަހަކުން އެއް ފަހަރު ހުޅުމާލޭގެ ރައްޔިތުންނާ ވެސް ބައްދަލުކުރުމަށް ސިޓީ ކައުންސިލުން ވަނީ ނިންމާފަ އެވެ. އަވަށު ބައްދަލުވުންތަކުގައި މުއިއްޒު ބައިވެރިވެވަޑައިގަންނަވާއިރު އެ އަވަށަށް ނިސްބަތްވާ ކައުންސިލަރުން ތިއްބަވާނެ އެވެ.\n"އަޅުގަނޑުމެންނަށް މުނިސިޕަލް ހިދުމަތް ނުދެވޭ ތަނެއް ވީމަ އަދި އެ ހިދުމަތް ދިނުމުގެ ބާރު ނެތް ތަނެއް ވީމަ ކިތަންމެ ވަރަކަށް ބައްދަލުކުރިޔަސް ހަމަ ޝަކުވާ އެކަނި އަޑުއެހޭނީ. އެހެންވީމަ ހުޅުމާލެ އަދި އެހާ ގިނައިން ލައިގެން އަޅުގަނޑުމެންނަށް ނަތީޖާ ނެރެން އުނދަގޫވާނެ،" ހަފްތާ ބައްދަލުވުމުގެ ލިސްޓުގައި ހުޅުމާލެ ނެތް ސަބަބު ހާމަކޮށްދެއްވަމުން މުއިއްޒު ވިދާޅުވި އެވެ.\nމާލޭގައި މޭޔަރާއި ބައެއް ކައުންސިލަރުން ގެއަކަށް ޒިޔާރަތްކުރައްވާ ރައްޔިތުންނާ ބައްދަލުކުރައްވަނީ -- ފޮޓޯ: މާލެ ސިޓީ ކައުންސިލުން\nމޭޔަރު ވިދާޅުވީ އަންނަ ހަފުތާއިން ފެށިގެން ކޮންމެ ބުރާސްފަތި ދުވަހެއްގެ ރޭ ކޮންމެވެސް އެއް އަވަށެއްގެ ބައްދަލުވުން އޮންނާނެ ކަމަށެވެ. ބައްދަލުވުންތައް ބުރާސްފަތި ދުވަހުގެ ރެއަށް ހަމަޖައްސަނީ ސްކޫލްތައް ލިބުމުގައާއި އަދި ބެލެނިވެރިންނަށް ވެސް ފަސޭހަވާނެ ކަމަށް ބަލައިގެން ކަމުގައި ވިދާޅުވި އެވެ.\nމުއިއްޒު ވިދާޅުވީ އެންމެ ގިނަ ޝަކުވާ އަންނަނީ މުނިސިޕަލް ހިދުމަތްތަކާއި އަދި ބިމާއި އިމާރާތްތަކާ ގުޅޭ ކަންކަމުގައި ކަމަށެވެ. އެހެންކަމުން އެ ދެ ޑިޕާޓްމަންޓަށް ނިސްބަތްވާ ކޮމިޓީތަކުގައި ހިމެނޭ ކައުންސިލަރުން ވެސް ބައްދަލުވުންތަކުގައި ބައިވެރިވާނެ ކަމަށެވެ.\nމަހަކު އެއްފަހަރު ރައްޔިތުންނާ ބައްދަލުކުރުމަށް ސިޓީ ކައުންސިލުން ތައްޔާރުވަމުންދާއިރު ރައްޔިތުންގެ ހާލު ބެއްލެވުމަށް މުއިއްޒު ހިމެނިވަޑައިގަންނަވާ ގޮތަށް މޭޔަރު މުއިއްޒު މިހާރުވެސް ގެންދަވަނީ ގޭގެއަށް ޒިޔާރަތް ކުރައްވަމުންނެވެ.\nޕާކިން ޒޯންތަކުގެ ގުރު ނެގުން ފަސްކޮށްފި


Rape case aa gulhey muhimmu suvaaleh Aneesa kuravvaifi\nހުޅުމާލޭގެ ފަޅުގައި އޮތް ސަފާރީއެއްގައި ބިދޭސީ އަންހެނަކު ރޭޕު ކުރި ކަމަށް ތުހުމަތުވާ މައްސަލަ ފުލުހުން ތަހުގީގު ކުރަމުން ދަނިކޮށް އެ މައްސަލައިގެ ކުޑަ ބޮޑު މިން، ހޯމް މިނިސްޓަރަށް ކަނޑައެޅުއްވިދާނެތޯ ކުރީގެ ވަޒީރު އަދި ރައްޔިތުން މަޖިލީހުގެ ކުރީގެ ނައިބު ރައީސް އަނީސާ އަހުމަދު ސުވާލު ކުރައްވައިފި އެވެ.\nއެކަމަނާ މި މޭރުމުން ވާހަކަފުޅު ދެއްކެވީ "ސަފާރީ ރޭޕް" އެއީ ރޭޕެއް ނޫން ކަމަށާއި އެއީ ސަފާރީގެ ތެރޭގައި ހިނގައި ދިޔަ "ކުޑަކަމެއް" ގެ ގޮތުގައި ހޯމް މިނިސްޓަރު އިމްރާން އަބްުދުﷲ ސިފަ ކުރައްވާ ވާހަކަފުޅު ދެއްކެވުމާ ގުޅިގެނެވެ.\nއަނީސާ މިއަދު އެއްސެވީ ސަފާރީ އުޅަނދެއްގައި އަންހެނަކު ރޭފް ކުރި ކަމަށް ތުހުމަތު ކުރެވިގެން ފުލުހުން ތަހުގީގު ކުރަމުންދާ މައްސަލައިގެ ކުޑަބޮޑުމިން ހޯމް މިނިސްޓަރަށް ކަނޑައެޅުއްވިދާ ހެއްޔެވެ؟ މީގެ އިތުރުން މިނިސްޓަރުގެ އެ ނިންމެވުމުގެ ސަބަބުން ތަހުގީގަށް ނުފޫޒެއް ފޯރައިފާނެ ކަމަށް ބެލެވިދާނެތޯ ވެސް އަނީސާ އައްސަވަ އެވެ.\nއަނީސާ ކުރެއްވި ޓްވީޓް\nދިވެހިރާއްޖޭގެ އަޑުން ރޭ ފޮނުވި ޕްރޮގްރާމެއްގައި އިމްރާން ވިދާޅުވީ ހުޅުމާލޭ ފަޅުގައި އޮތް ސަފާރީގައި ހިނގައިދިޔަ ކަންކަމާއި ގުޅިގެން ނޫސްތަކުން ގެނެސްދިން ވާހަކަތަކަކީ ހަގީގަތެއް ނޫން ކަމަށެވެ. މުޅި އެ މައްސަލައަށް ބަލާއިރު ފުރަތަމަ އަންހެން މީހާ ފުލުހުންގެ ބެލުމުގެ ދަށަށް ގެނެސް ދޫކޮށްލުމުގައި އަމަލު ކޮށްފައި ވަނީ ހަމަޖެހިފައިވާ އުސޫލުތަކާއި މުޅީން އެއްގޮތަށް ނޫން ކަމަަށެވެ. ނަމަވެސް އެއީ ރޭޕް ކޭހެއް ކަމަށް ބުނެ ދައްކާ ވާހަކަތަކަކީ އަސްލެއް ނެތް ވާހަކަތަކެއް ކަމަށެވެ.\nއިމްރާން ވިދާޅުވީ އެ ރޭ ސަފާރީގައި ހިނގީ "އެއަށްވުރެ މާ ކުޑަ ކަމެއް" ކަަމަށާ އެއީ "އާންމުތަނެއްގައި ހުރެވެސް މީހަކު ކޮށްފާނެ ފަދަ ކަމެއް" ކަމަށެވެ. އަދި އެއީ ބައެއްގެ ތެރޭގައި އެކަން މީހަކު ކުރި ނަމަވެސް އެއީ ހިނގި ކަމެއްކަން ނޭނގޭ ގޮތަށްވެސް ކުރެވިދާނެ ކަމެއް ކަމަށެވެ. ނަމަވެސް އެއީ ކޮން ކަމެއްކަން އާންމު ފޯރަމެއްގައި ދަންނަވަން ފަސޭހަފުޅު ނޫން ކަމަށް އޭނާ ވިދާޅުވި އެވެ.\nމޯލްޑިވްސް ޕޮލިސް ސާވިސް އިމްރާން އަބްދުﷲ ކުށްކުރުން + ސަފާރީ ރޭޕް


"Spice Girls" ge tour anna aharu baavann nimmaifi | Mihaaru\n"ސްޕައިސް ގާލްސް" ގެ ޓުއާގައި ބައިވެރިވާ ހަތަރު މެމްބަރުން: ޓުއާ ފަށާނީ ޖޫން 2019 ގައި.\nހަތަރު މެމްބަރުންނާ އެކު "ސްޕައިސް ގާލްސް" ގެ ޓުއާ އަންނަ އަހަރު ބާއްވަނީ\n07 ނޮވެމްބަރ 2018 - 07:37\nޓުއާގައި ބައިވެރި ނުވާނީ އިނގިރޭސިވިލާތުގެ ފުޓްބޯޅަ ތަރި ޑޭވިޑް ބެކަމްއާ ކައިވެނިކޮށް ދަރިން ވެސް ލިބި މިހާރު އަމިއްލަ ފެޝަން ކުންފުންޏެއް ވެސް ހިންގާ ވިކްޓޯރިއާ ބެކަމް އެވެ. "ޕޯޝް ސްޕައިސް" ގެ ނަމުން މަޝްހޫރުވި ވިކްޓޯރިއާ ބުނީ ވިޔަފާރީގައި މާ ބުރަކޮށް އުޅެން ޖެހޭތީ ޓުއާގައި ބައިވެރި ނުވެވޭނެ ކަމަށެވެ.\nބޭންޑްގެ އަނެއް ހަތަރު މެމްބަރުން ކަމަށްވާ މެލްބީ، 43، އާއި މެލަނީ ސީ، 44، އާއި ގެެރީ ހެލިވެލް، 46، ގެ އިތުރުން އެމާ ބަންޓަން، 42، ޓުއާގައި ބައިވެރި ވާނެ އެވެ. އަދި އެ މީހުންނާ އެކު އިނގިރޭސި ޒުވާން އަންހެން ލަވަކިޔުންތެރިޔާ ޖެސް ގްލީން، 29، ވެސް ބައިވެރި ވާނެ އެވެ.\nސްޕައިސް ގާލްސް ޓުއާއަކަށް ނުކުންނަން އުޅޭ ވާހަކަ 2016 އިން ފެށިގެން ވަރަށް ގަދައަށް ދެކެވެމުން ދަނިކޮށް އެންމެ ފަހުން އޭގައި ކުލަ ޖެހި، ހަގީގަތަކަށްވެގެންދާ އިރު، މި ފަހަރު ޓުއާ ކުރާނީ ހަމައެކަނި އިނގިރޭސިވިލާތުގަ އެވެ. އެގޮތުން ޓުއާ ފަށައި ގަންނަން ހަމަޖެހިފައި ވަނީ ޖޫން، 1، 2019 ގައި މެންޗެސްޓާ އިއްތިހާދު ސްޓޭޑިއަމުންނެވެ.\n"ސްޕައިސް ގާލްސް" ގެ ޓްވީޓެއް.\nޓުއާގެ ބާއްވާ ސިޓީތަކުގެ ތެރޭގައި ކޮވެންޓްރީ، ސަންޑަލެންޑް، އެޑިންބަރާ، ބްރިސްޓަލް އަދި ލަންޑަން ހިމެނެ އެވެ. ޓުއާ ނިންމައިލާނީ ލަންޑަންގެ ވެމްބްލީ ސްޓޭޑިއަމުންނެވެ. މި ޓުއާގެ ޓިކެޓް އަންނަ ހޮނިހިރު ދުވަހުން ފެށިގެން ވިއްކަން ފަށާ ގޮތަށް ވަނީ ހަމަޖައްސައިފަ އެވެ.\nމެލް ބީ ބުނި ގޮތުގައި ވަރަށް ދުވަސްކޮށްފައި ޓުއާއަކަށް ބޭންޑް ނުކުންނަން ހަމަޖެހިގެން ދިއުމަކީ ވަރަށް އުފާވެރި އިހުސާސްތަކެއް ކުރުވާ ކަމެކެވެ. އޭނާ ބުނީ އަންނަ އަހަރު ހަމައެކަނި އިނގިރޭސިިވިލާތުގައި ޓުއާއަކަށް ނުކުންނަން ނިންމި ނަމަވެސް ކުރިއަށް އޮތް ތަނުގައި ވޯލްޑް ޓުއާކަށް ދިއުމުގެ ވިސްނުން ވެސް އެބައޮތް ކަމަށެވެ.\n"އަހަރެމެން އުންމީދު ކުރަން އޭގައި ވިކްޓޯރިއާ ވެސް ބައިވެރި ވާނެ ކަމަށް،" އޭނާ ބުންޏެވެ.\nނަވާރަ ސަތޭކަ ނުވަދިހަ ހަތަރެއްގައި އުފެއްދި "ސްޕައިސް ގާލްސް" ރިޔުނިއަނެއްގެ ގޮތުގައި އެންމެ ފަހުން ޓުއާއަކަށް ނުކުތީ 2008 ގަ އެވެ.\nބޭންޑުން ބޭންޑުން ވަނީ ވަރަށް ކާމިޔާބު ތިން އަލްބަމެއް ވެސް ނެރެފަ އެވެ. އެއީ ސްޕައިސް (1996)، ސްޕައިސް ވޯލްޑް (1997) އަދި ފޮއެވާ (2000) އެވެ.\nއިތުރު ލިޔުންތައް އިނގިރޭސިވިލާތް ޑޭވިޑް ބެކަމް\nބެކަމްގެ ދޮށީ ދަރިފުޅު އެންގޭޖްވެއްޖެ


ފޮނި މަޑުކުރަން ނަސޭހަތް ދޭމީހުން ސްޕޮންސަރު ހޯދަނީ އެންމެ ފޮނި ގަދަ އުފެއްދުންތަކުން – Dhuvas Online\nފޮނި މަޑުކުރަން ނަސޭހަތްދެމުން ސްޕޮންސަރު ހޯދަނީ އެންމެ ފޮނި ގަދަ އުފެއްދުންތައް އުފައްދާ ކުންފުނިތަކުން --\nފޮނި މަޑުކުރަން ނަސޭހަތް ދޭމީހުން ސްޕޮންސަރު ހޯދަނީ އެންމެ ފޮނި ގަދަ އުފެއްދުންތަކުން\nދުނިޔޭގެ އެކި ގައުމުތަކުގައި ހިންގާ ސިއްހަތާ ބެހޭ ޖަމިއްޔާތަކުން ފޮނިގަދަކޮށް އެއްޗެހި ނުކާން އާންމުންނަށް ނަސޭހަތް ދިނުމަށް ފަހު އެ ޖަމިއްޔާތައް ހިންގުމަށް ސްޕޮންސަރު ހޯދަނީ އެންމެ ފޮނިގަދަ ބާވަތްތައް އުފައްދާ ކުންފުނިތަކުން ކަމަށް ދިރާސާއަކުން ދައްކައިފި އެވެ.\nއެމެރިކާގެ ބޮސްޓަން ޔުނިވާސިޓީގެ ދެ ރިސާޗަރަކު ކުރި ދިރާސާއިން ދައްކާގޮތުގައި ސިއްހީ މައުލޫމާތު ދިނުމަށް އުފައްދާފައިވާ 100 އަށްވުރެ ގިނަ ޖަމިއްޔާއިން އެ ޖަމިއްޔާތަށް ހިންގުމަށް ސްޕޮންސަރު ހޯދާފައިވަނީ ފޮނި ގަދަ، ލުއި ބުއިންތައް އުފައްދާ ކުންފުނިތަކުންނެވެ. އަދި އޭގެތެރެއިން 96 ޖަމިއްޔާއަށް ސްޕޮންސަރު ދީފައވަނީ ލުއި ބުއިންތަކުގެ ތެރެއިން އެންމެ ރަހަ ގަދަ އަދި ފޮނި ގަދަ ކޮކާ ކޯލާއި ޕެޕްސީންނެވެ.\nމި ގޯސް ހަދާ ޖަމިއްޔާތަކުގެ ތެރޭގައި ދުނިޔޭގައި ނަންހިނގާ އެމެރިކަން ހާޓް އެސޯސިއޭޝަނާއި ޑައިބެޓިކްސް އެސޯސިއޭޝަނާއި ސެންޓަރު ފޯ ޑިޒީސް ކޮންޓްރޯލް އެންޑް ޕްރިވެންޝަން ހިމެނެ އެވެ. ދިރާސާ ކުރި ފަރާތްތަކުން ބުނީ ދިރާސާގެ އަލީގައި ފާހަގަވި އެއް ކަމަކީ ސިއްހީ ގޮތުން ހައްލު ހޯދައިދިނުމަށް މަސައްކަތް ކުރުމުގެ ބަދަލުގައި ސިއްހަތާއި ގުޅޭ މައުލޫމާތު ފޯރުކޮށްދިނުމުގައި ނުބައިމަގު ޖަމިއްޔާތަކުން އިހްތިޔާރުކޮށްފައިވާ ކަން ކަމަށެވެ.\nދިރާސާ އާއި ގުޅިގެން ރިޕޯޓުގައި ފާހަގަ ކޮށްފައިވާ ބައެއް ޖަމިއްޔާތަކުން ބުނެފައިވަނީ ގިނައިން ހަކުރު އެކުލެވޭ ބުއިންތައް އުފައްދާ ކުންފުނިތަކާއި އެކުވެސް ގުޅުން ބަދަހި ކުރަން ޖެހޭ ކަމަށާއި މައިގަނޑު ބޭނުމަކީ ކާބޯތަކެތި އުފައްދާ ފަރާތްތައްވެސް މި މަސައްކަތުގެ ޝާމިލް ކުރުން ކަމަށެވެ.\nމި ދިރާސާއި ގުޅިގެން ބައެއް ސިއްހީ މާހިރުންވަނީ ލުއި ބުއިންތައް އުފައްދާ ކުުންފުނިތަކުން ނަގާފައިވާ ސްޕޮންސަރު ދޫކޮށްލުމަށް ޖަމިއްޔާތަކަށް ޖަމިއްޔާތަކަށް ގޮވާލާފައި އެވެ. އަދި ސިއްހަތާއި ބެހޭ ޖަމިއްޔާތަކުން ސިނގިރޭޓު އުފައްދާ ކުންފުނިތަކުން ސްޕޮންސަރު ނެގުން ހުއްޓާލި ހުއްޓާލުމުން ހިތްވަރު ލިބިގަންނަން އެމީހުން އެދިފައިވެ އެވެ.


Lionel Messi ge Ballon d'Or ge zuvaabu nimumakah genuvee ''dhivehi messi'' minivanvi hukumun! - One Online\nރައީސް ޔާމީން (ކ) އަދި ލިއޮނެލް މެސީ (ވ) ---\nސޯޝަލް މީޑިއާއަކީވެސް މަޖާ ކަމެކެވެ. ހަމަ ކުއްލިއަކަށް އޮއިވަރުގައި ޖެހޭ އެއްޗެކެވެ. ޖަޒުބާތުގައިވެސް ޖެހޭ އެއްޗެކެވެ. މައުޟޫއު ބަދަލުކޮށްލަން ސިކުންތުކޮޅެއްވެސް ނަގައިފާނެއެވެ. ދައްކަން ފެށި ވާހަކައެއް ދިގުލާނީވެސް މަދު ދުވަސް ކޮޅަކަށެވެ. ހަނދާން ނެތިފައި ހުރި ވާހަކައެއް ނަގައިގެން، އެ ވާހަކަ ތަކުރާރުކޮށް ދައްކާ ވާހަކައެއްވެސް އޮވެދާނެއެވެ. ދިވެހި ސޯޝަލް މީޑިއާ އެކަންޏެއް ނޫނެވެ. އެއީ ދުނިޔޭގެވެސް ސޯޝަލް މީޑިއާއެވެ. މިއީ އެނބުރޭ ވަހުތާނެއް ކަހަލަ އެއްޗެކެވެ.\nރޭ މެންދަމު 1:00 އިން ފެށިގެން މިއަދު ހެނދުނު ނުވައެއް ދިހައެއް ޖަހަންދެން ސޯޝަލް މީޑިއާގައި ދިވެހިން ފޯރިއާއެކު ދައްކަމުންދިޔައީ ރޭ ޕެރިހުގައި އޮތް ބެލޮންޑިއޯ އިވެންޓުގެ ވާހަކައެކެވެ. ލިއޮނަލް މެސީ ރެކޯޑު ހަތްވަނަ ފަހަރަށް ހޯދި ބެލޮންޑިއޯގައިވެސް ހިޔާލު ތަފާތެވެ. ކުރުކޮށް ބުނަންޏާ ފަތިހަކަށްވެސް ނުބަލައި ފުޓުބޯޅައިގެ ދިވެހީން ދިޔައީ ބެލޮންޑިއޯ ކަންތަކުގައި ޒުވާބު ކުރަމުންނެވެ. ކްރިސްޓިއާނޯ ރޮނާލްޑޯ ހަވަނައަށް ދިޔަ ދިޔުން ގޯސްވި ބަޔަކު އުޅެއެވެ. މެސީއާއި ރޮބާޓް ލެވަންޑޯސްކީގެ ވާހަކަ ދެއްކި ބަޔަކުވެސް އުޅުނެވެ. މެސީއަށް އަނެއްކާވެސް ނުހައްގުން ބެލޮންޑިއޯއެއް ދިން ކަމަށް ބުނާ މީހުންވެސް އުޅުނެވެ.\nކޮންމެއަކަސް ހެނދުނު ފޭސްބުކް ހުޅުވާލައި، މިއަދު ޝެއާކުރަމުން ދިޔައީ ހަމަ ބެލޮންޑިއޯގެ ޕޯސްޓުތަކެވެ. ކުރަމުން ދިޔަ ކޮމެންޓުތަކަކީ މެސީގެ ސްޓެޓިސްޓިކްސްތަކާއި، ލެވަންޑޯސްކީގެ ސްޓެޓިސްޓިކްސްތައް އަޅައި ކިޔުމުގެ ކޮމެންޓްތަކެވެ. އޭގެ ތެރެއިން ފްރާންސް ފުޓުބޯޅައިގެ އެޑިޓަރަށް ރޮނާލްޑޯ ދިން ބަހުގެ ހަމަލާތަކެއްވެސް އުޅުނެވެ. އެ ހިސާބުން ދެން ދިވެހިންގެ ޝައުގުވެރިކަން ބަދަލުވީ ކުރީގެ ރައީސް ޔަމީން އަބްދުލްގައްޔޫމުގެ އިސްތިއުނާފް ހުކުމަށެވެ.\nމެސީއަށް މަރުހަބާ ކިޔާ ފޮޓޯގްރަފަރު އަބީދު ކޮށްފައިވާ ޓްވީޓެއް ---\nމެންދުރު 12:00 ހާއިރު ސޯޝަލް މީޑިއާގައި ދިވެހީން މުޅިން ސިޔާސީ ވެއްޖެއެވެ. ވާނީވެސް އެހެންތާއެވެ. ގައުމު އިންތިޒާރު ކުރި ބޮޑު ހުކުމެއް އިއްވައިފިއެވެ. މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ)ގެ ބޮޑު ހިޔާނާތާ ގުޅިގެން، މަނީލޯންޑާ ކުރިކަމުގެ ކުށް ސާބިތުވެ، ކުރީގެ ރައީސް ޔާމީންގެ މައްޗަށް ނޮވެމްބަރު 28، 2019ގައި ކްރިމިނަލް ކޯޓުން ކޮށްފައިވާ ސާބިތުވި ހުކުމް ބާތިލު ކަމަށް ސުޕްރީމް ކޯޓުން ހުކުމްކުރީ އެވަގުތުއެވެ. އެ ހުކުމާއެކު ދެ އަހަރަށްފަހު ރައީސް ޔާމީން މިނިވަންވުމާއެކު އެތައް ބަޔަކު އުފާފާޅުކުރަން ފެށިއެވެ. އަނެއް ބަޔަކު ހަމަ ދެބަސްވެ އެއްޗެހިވެސް ގޮވިއެވެ.\nހަމަ ބަލަބަލައި ތިއްބައި މުޅި ސޯޝަލް މީޑިއާ އެއްކޮށް ފުރާލީ ޔާމީނަށް މަރުހަބާ ކީ ފޮޓޯތަކުންނާއި، އަނެއް ކޮޅުގެވެސް ފޮޓޯޓަކުންނެވެ. މެސީގެ މަރުހަބާތައް ފަނޑުކޮށްލިއެވެ. އެ ފުޓުބޯޅަ ވާހަކަތައް ފައިބައިގެން ދިޔައީ ސިޔާސީ އޮއިވަރެއްގައި ޖެހިގެންނެވެ. ދެން ފެނުނީ ޕީއެންސީގެ ރައީސް، އަބްދުލް ރަހީމް އަބްދުﷲ (އަދުރޭ) އާއި ރައީސް ޔާމީންގެ "ލޯޔަލް" ބޭފުޅުންނާއި ސަޕޯޓަރުން އުފަލުން ރޮއި ހެދި މަންޒަރެވެ. އަދި ކޮބައިހެއްޔެވެ. މަގުމަތީ އުފާފާޅުކުރަން ބައްދައި، ރައީސް ޔާމީނަށްޓަކައި ރަތް ދޫލަ އަޅައި މުޅި ޕީޕީއެމް އުފާފާޅުކުރި ފޮޓޯތައް ޓްރެންޑަކަށް ވެއްޖެއެވެ.\nއެ ދެ މަރުހަބާ "މިކްސް" ކޮށްލި ބަޔަކުވެސް އެބަތިއްބެވެ. ސޯޝަލް މީޑިއާއިން ފެންނަ މަޖާކަމަކީ މިއީއެވެ. އަބަދުވެސް ތަފާތުކޮށްލާނެ ބަޔަކު އަންނާނެއެވެ. ދެ "މެސީ"އަށް އެކުގައި މަރުހަބާ ކިޔަމުންދިޔަ ބަޔަކު ފެނުނެވެ. އެ މަރުހަބާ އެއްކޮށްލީވެސް އަޑެއް ކިޔާފައި އޮތުމުންނެވެ. 2016 އަށް ހަނދާން ކަސިޔާރު ކޮށްލަމާ ހިނގާށެވެ. ސިޔާސީ މައިދާނުގައި ތަފާތު ވާހަކަތަކެއް ވިދާޅުވާ އަދުރޭގެ ބުނަމަކަށް ހަނދާން ތިލަކޮށްލަމާ ހިނގާށެވެ.\n"ދިވެހިރާއްޖޭގެ ސިޔާސީ މައިދާނުގައި މެސީއަކީ ޔާމީން. ރާއްޖޭގެ ޓީވީތަކުން ވޯލްޑް ކަޕް ދައްކަން ފެށިއިރު އެންމެ މޮޅު ކުޅުންތެރިޔަކީ މެރަޑޯނާ. އޭގެ ފަހުން ރޮނާލްޑޯ އާއި ރޮނާލްޑީނިއޯ އާއި ރޮބާޓޯ ބާޖިއޯ އާއި މިކަހަލަ އެތައް ކުޅުންތެރިންތަކެއް ބަދަލުވަމުން އައިސް މިއަދު ދުނިޔޭގެ އެންމެ ގިނަ މީހުންގެ ސަޕޯޓް އޮތް މީހަކީ މެސީ. މިއީ ހަގީގަތް. އިއްޔެއަށް ވުރެ މާމޮޅު މީހަކު މިއަދު އުފެދިދާނެ. އިއްޔެ ހުރި ކުޅަދާނަ ލީޑަރަކަށްވުރެ މާކުޅަދާނަ ލީޑަރަކު މިއަދު އުފެދިދާނެ،" 2016 ވަނަ އަހަރު އަދުރޭ ވިދާޅުވެފައިވެއެވެ.\nއަދުރޭ އެހެން ވިދާޅުވީ "ޕީޕީއެމް ހަލާކުކޮށްލީ ޕީއޭ މީހުން ކަމަށް" ރައީސް މައުމޫން ވިދާޅުވެފައި ވާތީ އެކަމަށް ރައްދު ދެއްވުމަށެވެ. އަދުރޭ ވިދާޅުވީ "ޕީޕީއެމް، ޕީޕީއެމްއަކަށް ހެދީ ޕީއޭ މީހުން" ކަމަށެވެ.\nއެއީ ސިޔާސީ ގޮތުން އެނބުރެމުން އައިސް މިހާރަށް ބޭނުން ވާހަކައެއްވެސް ނޫނެވެ. އެހެން ނަމަވެސް މެސީން ފެށިގެން ޔާމީނަށް މިއަދު ބަދަލުވި ޓްރެންޑުގައި ކޮންމެވެސް ވަރަކަށް އެވާހަކަ އުޅޭތީ، އެވާހަކަ ދައްކާލަން މުހިންމުވީއެވެ. ސޯޝަލް މީޑިއާއަކީ ތަފާތު މަންޒަރާއި ކުލަ، ތަފާތު ވަގުތު ދައްކާނެ އެއްޗެކެވެ. މިއީ ފާހަގަވި ފާހަގަވުމެކެވެ. މިއީ މެސީއާއި ރައީސް ޔާމީންގެ ސަޕޯޓަރުންނަށް އީދެކެވެ.\nގުޅޭ ޓެގު ރައީސް ޔާމީން ލިއޮނެލް މެސީ ބެލޮންޑިއޯ އެވޯޑު


ދިވެހިބަސް ލިޔެކިޔުމުގައި ބޭނުންކުރި އަކުރުގެ ޒަމާންވީ ތާރީޚު\nއިންސާނުން ދުނިޔޭގައި ވަޒަންވެރިވި ދުވަހުން ފެށިގެން ކޮންމެވެސް ސިފައެއްގައި ދަނީ ލިޔެކިޔުން ގެންގުޅެމުންނެވެ. މިގޮތުން އެންމެ ޤަދީމީ ޒަމާނުން ފެށިގެން އެބައިމީހުންގެ ބޭނުންތަކާ ގުޅިގެން ޝުއޫރު ފާޅުކޮށް އުޅުނެވެ.މިގޮތުން ބޭނުންކުރެވުނު ޚާއްސަ ލިޔުމަކީ ކިޔުނިފޯމާއި\nރަތްކުލައިގެ ފިނިފެންމަލަކުން އަހަންނަށް މަރުހަބާކީ އެޗް .އައި. ވީއެވެ\nމިވާހަކަޔަކީ އެއިޑްސްގެ ޝިކާރަޔަކަށްވެފައިވާ ކުއްޖެއްގެ ދުލުންކިޔައިދީފައިވާ ހަޤީޤީ ވާހަކައެއްގެ މައްޗަށް ބިނާކޮށްލިޔެފައިވާ ލިޔުމެކެވެ. މިހާރުމިކުއްޖާވަނީ މިދުނިޔޭގެ ހަޔާތާއި ޢަލްވަދާޢު ކިޔާފައެވެ. އެއީމީގެ ފަސްވަރަކަށް އަހަރުކުރިއެވެ. އަހަރެންގެ ހަޔާތުގެ އެންމެޒުވާންދުވަސް ވަރެވެ. މަދަރުސީ ހަޔާތްނިއްމާލުމަށްފަހު އަހަރެން\n6 މާރޗް ނާސިދު\nއިންސާނުން ދުނިޔޭގައި ވަޒަންވެރިވި ދުވަހުން ފެށިގެން ކޮންމެވެސް ސިފައެއްގައި ދަނީ ލިޔެކިޔުން ގެންގުޅެމުންނެވެ. މިގޮތުން އެންމެ ޤަދީމީ ޒަމާނުން ފެށިގެން އެބައިމީހުންގެ ބޭނުންތަކާ ގުޅިގެން ޝުއޫރު ފާޅުކޮށް އުޅުނެވެ.މިގޮތުން ބޭނުންކުރެވުނު ޚާއްސަ ލިޔުމަކީ ކިޔުނިފޯމާއި ހީރޯގްލެފިކްސެވެ.މީގެ އިތުރުން ތަފާތު ވައްތަރުގެ ލިޔުން އެވޭލާ ޒަމާނުގައި ގެންގުޅިފައިވާކަން ތާރީޚުން އެނގެއެވެ.ދިވެހިންގެ ތެރޭގައިވެސް ފުރަތަމަ ލިޔަން ފެށުނު ޒަމާނެއް އެގޭކަށް ނެތެވެ.ނަމަވެސް އެވޭލާ ޒަމާނުން ފެށިގެން ލިޔުމުގެ ނިޒާމެއް ރާއްޖޭގައިވެސް ގެންގުޅުނު ކަމުގެ ހެކި އެބަހުއްޓެވެ. މިގޮތުން އެކިދުވަސްވަރު ލިޔުމަށް ގެންގުޅިފައިވަނީ އެކިއަކުރެވެ. މިގޮތުން ދިވެހިރާއްޖޭގައި ލިއުމަށް\nއަހަރެންގެ ގަލަމުން : ނަރަކަ ވެލިދޫ އަކީ ކޮބާ؟\n3 މާރޗް މުަހައްމަދު އަބުދުއްﷲ ސަފީގު\n“ނަރަކަ ވެލިދޫ” އަކީ ކޮބައިކަމެއް ވަރަށް ގިނަ މީހުންނަކަށް ނޭނގެއެވެ. ގިނަ މީހުން ހީކުރަނީ “ނަރަކަ ވެލިދޫ” އަކީ މިލަދުންމަޑުލު ދެކުނުބުރި، ނ.އަތޮޅު ވެލިދޫއަށް ކިޔާނަމެއް ކަމަށެވެ. އެހެން ހީކުރާ މީހުން، ވެލިދޫ ރައްޔިތުންނަށް ނިސްބަތްކޮށް ތިއީ ނަރަކަ ވެލިދޫ މީހެކޭ ބުނެއުޅެއެވެ.\nވެލިދޫގައި އެސްޓީއޯގެ ބޭސްފިހާރައެއް ހުޅުވައިފި\n12 ޑިސެމްބަރ ނާސިދު\nނ.ވެލިދޫގައި އެސްޓީއޯގެ ބޭސްފިހާރައެއް ހުޅުވައިފިއެވެ.މީގެކުރިން ވެލިދޫ ބޭސްފިހާރައަކީ ރައްޔިތުންގެ ބޭސްފިހާރައެކެވެ.\nވެލިދޫ އެމުނި ބޮޑުބެރު ގުރޫޕުން އިންތިޒާމްކުރި ހުސްއަލި މަސްރޭސް ނިމިއްޖެ\n8 އޯގަސްޓް އޭ އެމް\nވެލިދޫ އެމުނި ބޮޑުބެރު ގުރޫޕުން އިންތިޒާމްކޮށްގެން ފުރަތަމަފަހަރަށް ވެލިދޫގައި ބެއްވި “ހުސްއަލި މަސްރޭސް 1434″ ނިމިއްޖެއެވެ 6ޓީމެއް ދެގުރޫޕަކަށް ބަހާލައިގެން ކޮންމެޓީމެއް ދެބުރު މަހަށްފުރައި، ދެރޭގެ ނަތީޖާއިން ކޮންމެ ގުރޫޕަކުން 1ވަނަ އަދި ދެވަނަ ޓީމު ފައިނަލް ބުރުގައި ވާދަކުރި މިފޯރިގަދަ މަސްރޭހުގެ 1ވަނަ ހޯދީ ޚާލިދު އިބްރާހިމްގެ ކެޔޮޅުކަމުގެ ދަށުން ނުކުތް ކުރުމަސްޓީމެވެ. 1ވަނަ ޓީމަށް 3000ރުފިޔާގެ ފައިސާގެ އިނާމް، 2ވަނަ ޓީމަށް 1500 ރުފިޔާގެ ފައިސާގެ އިނާމް އަދި 3ވަނަ ޓީމަށް 1000ރުފިޔާގެ ފައިސާގެ އިނާމު ހުށައަޅައިގެން ކުރިއަށް ގެންދިޔަ މި\nލައިލަތުލް ގަދުރުވިލޭރޭގެ ދުއާ\n3 އޯގަސްޓް ނާސިދު\nރޯދަމަހުގެ ދުވަސްތައް ފާއިތުވަމުންގޮސް ރަމަޟާން މަހުގެ އެންމެ ބަރަކާތްތެރި ފަހުދިހައިގެ ދުވަސްތައް އަޅުގަނޑުމެންނާ މިވަނީ ބައްދަލުކޮއްފައެވެ،އަޅުގަނޑުމެންގެ އަޅުކަމުގެ ވަގުތުތައް ގިނަކޮށް އައިހިއްވަރެއްލާ ލައިލަތުލް ގަދުރުވިލޭރޭ ހޯދުމަށް ގަދައަޅާ މަަސައްކަތް ކުރާށެވެ.އެރެއަކީ 83 އަހަރުގެ ސަވާބު ލިބޭރެއެވެ.އަދި މިރެއަކީ ރަމަޟޯންމަހުގެ ފަހުގެ ދިހައިގެ ރޭތަކުން އޮނަހިރި ރެޔެއްކަމަށް އިލްމުވެރިން ވިދާޅުވެއެވެ.އައިސަތުގެފާނު މުހައްމަދުގެ ފާނުގެ ކިބައިން ލައިލަތުލް ގަދުރު ވިލޭރޭ ކިޔާނޭ ދުަޢާއެއް އެެއްސެވިއެވެ.އެހިނދު ރަސޫލާ ވިދާލުވިިއެވެ.\n123 … 369 »


Artificial Beach Mimahu Ha Dhuvahehgai Hoadhumah MDP in Edhefi\nއިދިކޮޅު ޕާޓީތަކުން އާޓިފިޝަލް ބީޗުގައި ބޭއްވި ހަރަކާތެއްގެ ތެރެއިން...\n12 ސެޕްޓެމްބަރ 20185ކޮމެންޓް\nއާޓިފިޝަލް ބީޗް މިމަހު ހަ ދުވަހެއްގައި ހޯދުމަށް އެމްޑީޕީން އެދެފި\nއިދިކޮޅު މައި ޕާޓީ މޯލްޑިވިއަން ޑިމޮކްރާޓީކް ޕާޓީ (އެމްޑީޕީ)ގެ ކެމްޕޭނަށް މިމަހުގެ ހަ ދުވަހަކަށް އާޓިފިޝަލް ބީޗް ހޯދުމަށް އެދެފިއެވެ.\nއެމްޑީޕީން މިއަދު ހައުސިން މިނިސްޓްރީއަށް ފޮނުވި ސިޓީއެއްގައި ވަނީ މިމަހުގެ 13 އިން 15 އަށް އަދި 20 އިން 22 އަށް އާޓިފިޝަލް ބީޗް އެޕާޓީއަށް ދިނުމަށް އެދިފައެވެ.\n"ހުރިހާ ކެންޑިޑޭޓުންނަށްވެސް ހަމަހަމަކަމާއި އިންސާފުވެރިކަމާއެކު ކެމްޕޭން އަދި ސިޔާސީ ހަރަކާތް ހިންގުމުގެ ފުރުސަތު ލިބިގެންދާނެ ކަމުގެ ޔަގީންކަން ވަނީ ސަރުކާރުން އިލެކްޝަންސް ކޮމިޝަނަށް ދެއްވާފައެވެ." މި ހަދުވަހުގެ ހެދުނު6އިން މެންދުރު 12 އަށް އާޓިފިޝަލް ބީޗް ހޯދުމަށް އެމްޑީޕީން ފޮނުވި ސިޓީގައިވެއެވެ.\nGulhifaivaa Party thakuge campaign harakaaiythah hingumah September mahu ge 13, 14, 15, 20, 21 adhi 22 gai Artificial Beach libeyne goiy hamajassavaidhevvumah edhi @HousingGovMv ah fonuvifavaa sitee pic.twitter.com/MlsSJG5RDk\n— MDP Secretariat (@MDPSecretariat) September 12, 2018\nއިދިކޮޅު ޕާޓީތަކަށް ސިޔާސީ ހަރަކާތް ހިންގުމަށް ދައުލަތުގެ އެއްވެސް ތަނެއް ނުދީ ތިން އަހަރަށް ބޭއްވުމަށްފަހު އިިދިކޮޅު ބޮޑު ޖަލްސާ ބޭއްވުމަށް ކާނިވާ ސަރަހައްދު ދީފައިވަނީ މިދިޔަ ހޮނިހިރު ދުވަހު ހަވީރެވެ. އެ ޖަލްސާގައި ގިނަ އަދަދެއްގެ ބަޔަކު ނުކުތުމާއި ގުޅިގެން ޕީޕީއެމުންވެސް ވަނީ އެޕާޓީގެ ސައިޒު ދައްކާލަން އިތުރު ޖަލްސާއެއް ބާއްވާނެ ކަމަށް ބުނެފައެވެ.\nއިދިކޮޅު ކޯލިޝަން އެމްޑީޕީ\nމިހާރު އެއުޅެނީ ޕީޕީއެމްއިން ބޮޑު ޖަލްސާ ބާއްވަން އުޅޭތީ އެކަމަށް ހުރަސްއަޅަން\nކާޅު ކޮށި އަޅަން ދޯ ހުރިހާހުއްދަ އެތާގަ\nއަސްލު އެމްޑީޕީ ގެ ކަޑަ ކަމަކީ ޖަލްސާއެއް ބާއްވަން ބިމެއް ދިނަސް، އެމީހުން ބާއްވާ ޖަލްސާގަ ގިއްކިޔާފަ މީހުން ބައިވެރިވާތީވެ. އެއީ ވަރަށް ވެސް ހިތާމަވެެރި މަންޒަރެއް. އެމްޑީޕީވެސް އެހެން ކަންތައް ކޮއްގެން ނުވާނެ ދޯ!! ޢެހެން ކަންތައް ކުރީމާ ނިހާނުއާއި ތިނު އަދުރޭ ރުޅި އަންނަނީ އަހަރެމެން ދެކެ.\nތިކަމާ ނޫޅުއްވާ... ތިޔަ ދައްކާ ބޮޑު ލަޝްކަރުގެ ބޮޑު މަންޒަރުތަކާ ހެދި ތިޔަ ފުރުސަތު ދެވޭކައް ނެތް... ސޮރީ\nއަސްލު ދޭންޖެހޭނެ ދޯ ހަމަ؟\nހޯރަފުށީގައި އެއާޕޯޓު އެޅުމަށް އެއްބަސްވެއްޖެ\nއަނދުން ހުސައިންގެ ކޮރަޕްޝަން މައްސަލައެއް ނެތް: އޭސީސީ\nޖަޒީރާ ވަންތަވެވޭނީ ރަށްރަށުގެ ފުއްދުންތެރިކަން އިތުރުކުކޮށްގެން: ރައީސް\nކުރު ވާހަކަ: ބުނަންހޭ ކަލާ\nވަޒީފާއާބެހޭ ޓްރައިބިއުނަލަށް ތިން މެމްބަރުން އައްޔަނުކުރައްވައިފި


2023 Gai Rajjey Gai Verikan Kuraanee Gasim - Ilhaam - Vaguthu\n2023 ގައި ރާއްޖޭގައި ވެރިކަން ކުރާނީ ގާސިމް - އިލްހާމް\nއިލްހާމް ވާހަކަ ދައްކަވަނީ - ފޮޓޯ: ވަގުތު އިމޭޖަސް\n2023 ވަނަ އަހަރު ރާއްޖޭގައި ވެރިކަން ކުރައްވާނީ ޖުމުހޫރީ ޕާޓީގެ ލީޑަރު ގާސިމް އިބްރާހިމް ކަމަށް ދަގެތި ދާއިރާގެ ކުރީގެ މެންބަރު އިލްހާމް އަހުމަދު ވިދާޅުވެއްޖެއެވެ.\nއިލްހާމް މިހެން ވިދާޅުވީ ޕީޕީއެމް އާއި ޕީއެންސީ ދޫކޮށް ޖުމްހޫރީ ޕާޓީއާ މިރޭ އަލަށް ގުޅިވަޑައިގެންނެވި ފަރާތްތައް ސޮއިކުރުމަށް ކުނޫޒްގައި ކުރިއަށްދިޔަ ރަސްމިއްޔާތުގައި ވާހަކަދައްކަވަމުންނެވެ.\nއިލްހާމް ވިދާޅުވީ ޖުމުހޫރީ ޕާޓީ އަކީ މީހުން ވެރިކަމަށް ގެނެސްދޭ ޕާޓީ އެއްގެ ގޮތުގައި ބެލި ބެލުން މާޒީވެ ހިއްގައްޖެ ކަމަށެވެ.\n"މިރެއަކީ ޖުމުހޫރީ ޕާޓީގެ ހަޔާތުގައި ވެސް ވަރަށް އިސް ބޭފުޅުންތަކެއް އެއްފަރަހާ ގުޅުނުރެއަަކަށް މި ރޭ ވާނެ, މިރޭ ޕާޓީ އަށް ގުޅިވަޑައިގެންނެއްވި ހުރިހާ ބޭފުޅުނަށް ޝުކުރު ދަންނަވަން" އިލްހާމް ވިދާޅުވިއެވެ.\nއިލްހާމް ވިދާޅުވީ ކުރީގެ ރައީސް ޔާމީނުގެ ދައުރުގައި ވެސް އަދި މި ސަރުކާރުގައި ވެސް މަޖިލީހުގެ ރައީސް ކަން ދޭން ވައުދުވީ ޖުމުހޫރީ ޕާޓީއަށް ކަމަށެވެ.\n"މިކަން ކަން ހަދާން ކޮށް ދޭން އެބަޖެހޭ މިއީ އެއްގޮތަކަށް ވެސް ހޭން ޖެހޭ ވަރުގެ ކަންކަމެއް ނޫން, ސިޔާސީ މަސައްކަތް އަޅުގަނޑުމެން އަދި ހުއްޓައެއް ނުލަން އަދިވެސް ވާހަކަ ދެއްކޭނެ" އިލްހާމް ވިދާޅުވިއެވެ.\nއިލްހާމް ވިދާޅުވީ 2023 ގައި ރާއްޖޭގައި ވެރިކަން ކުރާނީ ގާސިމް އިބްރާހިމް ކަމަށެވެ. އަދި އެމައްސަކަތް ބާރަށް ކުރެވޭނެ ކަމަށް އޭނާ ވިދާޅުވިއެވެ.\nއިލްހާމަށް އަދީބު 30 މިލިއަން ދިން ވާހަކައެއް، އިލްހާމް އެކަން ދޮގު ކުރޭ!\nއޮގަސްޓް 27, 2019 00:34\nމި އެންމެންގެ ބޭނުމަކީ ގާސިމް ހެއްދުން.\nހާމާނު ފިރުއައުނު ހައްދައިގެން ޚަޒާނާ ކަޅާކޮށްލިހެން މި ތިބަ ލަދެއް ނެތްމީހުން މީހުންނަށް ޚުޝާމަދު ކޮށްގެން ހޯދާ ފައިސާއިން ބަނޑަށް ތި އަޅަނީ އަލިފާން ރަށުން މާލެ އައި އިރު ދެފަޓުލޫނާ ޖިންސަކާ ހިފައިގެން އައިސް ތި ގޮތަށް މީހުންގެ ބޮލަށް ސަވާރުވެގެން ބޮޑެތި މަހުޖަނުންނަށް ވެވެންޏާ ތި އުކުޅު ބޭނުން ނުކުރަންވީ ސަބަބެއްވެސް ނެތް . ޑިމޮކްރެސީ އިން އެންމެ ބޮޑު ފައިދާއެއް ކުރީ ތިކަހަލަ މުނާފިޤުންނަށް\nއޮގަސްޓް 27, 2019 00:57\nސަހަރޯ! ހޭލާ ތިބެގެންވެސް މިހާރު ބަޔަކު ހުވަފެން ދެކެނީބާ! ތިޔަ ކުދިން ސިޔާސީ މައިދާނުގައި މަމެން ރައްޔިތުންގެ ގާތުގައި ވަރަށް ހަގު ވާނެ. ކުރިއަށް އޮތް 15 ދައުރު މޑޕ ﷲގެ ވާގިފުލާއި އެކު ވެރިކަން ކުރާނެ. ދެން ލަލަލަލާ!\nޑރ. ރާމީ ހަސން\nއޮގަސްޓް 27, 2019 05:19\nގާސިމް ނަގާ މުރަނގަ ގަހު ކުރިޔަށް ! މުރަނގަ ގަހަކީ ވަރަށް މަޑުމަޑު އެއްޗެއް !\nއޮގަސްޓް 27, 2019 07:50\nކިހާ ހިސާބަކުން ތިޔަ އައީ،، ޣައިބު!!!\nއޮގަސްޓް 27, 2019 08:43\nއިލްހާމް! ކަލޭތީ ހާދަމޮޅުމީހެކޭ. ﷲގެ އިރާދަފުޅުވެސް ނުލާ ތިހިރަ ފޮނިބަސްތައް ދުލުން ބޭރުކުރަނީ ޣައިބުގާ ވާކަންތައްތައްއެނގޭކަމަށްތަ؟ ބަލަ ވެރިކަމަކީ އިލްހާމްދޭކަމެއްނޫނޭ. ވެރިކަންދެއްވަނީ މާތްﷲ، އެވެރިކަން އަތުލައްވަނީވެސް މާތްﷲ. އިލްހާމަށް ދެންވެސް ކުރެވޭނެކަމަކީ ކުރީފަހަރު ހެދިހެން ގާސިމު މޮޔަހައްދާގެން ރައީސްކަމަށްހޮވޭނޭ ކިޔާ ގާސިމް އަތުން 80ހާސްރުފިޔާ ހިފައިގެން އަތޮޅަށްގޮސް އެއްވެސް މީހަކަށްއެއްވެސް ފައިސާއެއްނުދީ އަމިއްލައަށް ބަނޑުއަޅާލުން.\nއޮގަސްޓް 27, 2019 08:44\nއަޗި ޗީޗީ .......\nއޮގަސްޓް 27, 2019 09:14\nއޮގަސްޓް 27, 2019 11:05\n2023ގައި ވެރިކަން ކުރާނީ މަށޭ ނުބުނީ ކީއްވެތަ ؟ ތިތިބީ ބޮލި ފެކައްކަން ފޫގަޅައިގެންކަން އެންމެނަށްވެސް އެގޭ !ބޮލި ފެނުކެއްކިދާނެ ! އެކަމަކުން ކުރާނެ އެއްވެސް ފައިދާއެއް ނެތް !\nއޮގަސްޓް 27, 2019 17:14\nވެރިކަން ކުރަން ސަރުކާރު ގައި ހުރި ޕާޓީ ނޫން ޕާޓީއެއް ކަމަކުނުދޭ. މުޅިން ކޮރަޕްޓް ވެ ތައްތެޅިފައި ތިބި ބައެއްތީ\nއޮގަސްޓް 29, 2019 00:30\nޤާސިމަށް ރާއްޖޭ ގެ ވެރިކަށް ނުކުރެވޭނެ.ޤާސިމަކީ ވަރަށް އަވަހަށް ހައްދާލެވޭ މީހެން.\nނޮވެމްބަރު 10, 2019 19:43\nތިކަމަށް ދައުވަތު ނުދެވޭނެ ތީނާ ތީ ތިކަމަށް ކުފޫހަމަވާ ބޭފުޅެއް ނޫން،،،،


މަހްލޫފު، ކެމްޕެއިން ކުރުމަށް ލިބުނީ ކުޑަ ފުރުސަތެއް އެކަމަކު ބޮޑު ތަފާތަކުން ކާމިޔާބުކޮށްފި – Hathaavees\nމަހްލޫފު، ކެމްޕެއިން ކުރުމަށް ލިބުނީ ކުޑަ ފުރުސަތެއް އެކަމަކު ބޮޑު ތަފާތަކުން ކާމިޔާބުކޮށްފި\nއެމްޑީޕީ ދާއިރާތަކުގެ އިންތިހާބުގައި މަތި އުތުރު ޕްރޮވިންސަށް ވާދަކުރެއްވި މަހްލޫފް ކެމްޕެއިންގެ ތެރެއިން ---\nސަރުކާރު ހިންގާ މައިޕާޓީ އެމްޑީޕީގެ އެތެރޭގެ އެންމެ ބޮޑު އެއް އިންތިހާބު ކަމަށްވާ ދާއިރާތަކުގެ އިންތިހާބަށް ކުޑަތަން ވެފައި ވަނިކޮށް ވާދަ ކުރެވޭނެ ކަމަށް ނިންމި އަހްމަދު މަހްލޫފު ބޮޑު ތަފާތަކުން މަތި އުތުރު ޕްރޮވިންސް ދާއިރާގެ ރައީސްކަމުގެ މަގާމަށް އިންތިހާބުވެއްޖެއެވެ.\nއެ ދާއިރާގެ ރައީސް ކަމުގެ މަގާމަށް މަހްލޫފު ކުރިމަތިލުމާއެކު އެމްޑީޕީގެ ސެކްރެޓަރީ ޖެނެރަލް ސޮއި ކުރައްވާ މަހްލޫފަށް ފޮނުއްވި ސިޓީއެއްގައި ވިދާޅުވެފައި ވަނީ އެމްޑީޕީ ގައުމީ މަޖިލީހުގައި ވާދަ ކުރުމަށް މަހްލޫފުގެ ޝަރުތު ހަމަ ނުވާ ކަމަށެވެ.\nގައުމީ މަޖިލީހުގެ އިންތިހާބުގައި މަހްލޫފަށް ވާދަ ނުކުރެވޭނެ ކަމަށް އެމްޑީޕީ އިން މަހްލޫފަށް އެންގި ސަބަބަކީ އެންޓި ކޮރަޕްޝަން (އޭސީސީ) ގައި މަހްލޫފުގެ މައްސަލައެއް އޮތް ކަމަށް އެ ކޮމިޝަނުން އެމްޑީޕީ އަށް އަންގާފައި ވާތީއެވެ. އެކަމާއި ގުޅިގެން މަހްލޫފަށް ކަޑަތު ކުރަން ޖެހުނީ އުނދަގޫ އަދި ދިގު ދަތުރެކެވެ. މައްސަލަ އިސްތިއުނާފު ފަނޑިޔާރުންގެ މަޖިލީހަށް ހުށަހެޅިއެވެ. އޭރު އެ މަޖިލީހުން ނިންމީ މަހްލޫފަށް ވާދަ ނުކުރެވޭނެ ކަމަށެވެ. ނަމަވެސް އެ ނިންމުން ނިންމި މަޖިލީހަކީ މުއްދަތު ހަމަވެފައިވާ މަޖިލީހެއް ކަމުން އަލަށް އިންތިހާބުކުރި މަޖިލީހުން މަހްލޫފުގެ މައްސަލަ އަލުން ބަލާ މަހްލޫފަށް ވާދަ ކުރެވޭނެ ކަމަށް ނިންމިއެވެ. އެއީ މި މަހުގެ އަށްވަނަ ދުވަހުއެވެ.\nނަމަވެސް ލިބުނު ކުޑަ ވަގުތުކޮޅުގެ ތެރޭގައި ދާއިރާގެ ހުރިހާ ރަށަކަށް މަހްލޫފު ވަނީ ދަތުރު ކުރައްވާފައެވެ. ބައެއް ރަށްތައް ކޮވިޑްގެ ސަބަބުން މޮނީޓަރިންގައި އޮތުމުން ރަށަށް އެރުމުގެ ފުރުސަތު ނުލިބެއެވެ. އެކަމަކު މިއަދު ބޭއްވި ދާއިރާތަކުގެ އިންތިހާބު މަހްލޫފު ކާމިޔާބު ކުރެއްވީ ބޮޑު ތަފާތަކުންނެވެ.\nގިނަ ރަށްތަކުން މަހްލޫފަށް 80-90 ޕަސެންޓު މީހުން ވޯޓު ދީފައިވެއެވެ. މަތި އުތުރު ޕްރޮވިންސްގައި 32 ރަށެއް ހިމެނެއެވެ.\nމިނިވަންް ޚިޔާލު says:\nމަހްލޫފަކީީ ވަރަށްް މުރާލިބޭފުޅެއްކަންް ސާބިތުު ކޮށްދެއްވައިފިި ތިލިބިލެއްވިި ކުޑަވަގުތުކޮޅުރޭޭ ތިޔަކުރެއްވިި ހިތްވަރާާ ދެއްކެވިސާބުތުކަންް އެއޮތީީ ފެންނަންް މަރުޙަބާާ މިނިސްޓަރމަޙްލޫފްް ހިތްވަރާއިި ސާބިތުކަމަކީކާމިޔާބީގެެ ތަޅުދަނޑިި ކުރިޔަށްކުރިޔަށްް ދެންވެސްް ކުރިޔަށް


Muslimun Hedhun Alhan Jehenee Raees Nasheed Anngaa Gothakah Noon - Dr. Iyaz - Vaguthu\nމުސްލިމުން ހެދުން އަޅަން ޖެހެނީ ކީރިތި ރަސޫލާ މުޙައްމަދުﷺ އެންގެވި ގޮތަށް ކަމަށާއި، އެކަން ކުރަން ޖެހެނީ ކުރީގެ ރައީސް، އަދި ރައްޔިތުންގެ މަޖިލީހުގެ މިހާރުގެ ރައީސް، މުޙައްމަދު ނަޝީދު އަންގަވާ ގޮތަކަށް ނޫން ކަމަށް، މަޝްހޫރު ދީނީ އިލްމުވެރިޔާ ޑރ. މުޙައްމަދު އިޔާޒު ވިދާޅުވެއްޖެއެވެ.\nޑރ. އިޔާޒް މިގޮތަށް ވިދާޅުވީ، ދިވެހިންގެ ހެދުން އެޅުމަށް އައިސްފައިވާ ބަދަލާއިމެދު ކަންބޮޑުވުން ފާޅުކުރައްވައި، ޣިޔާސުއްދީން ސުކޫލުގައި އޮތް ރަސްމިއްޔާތެއްގައި ނަޝީދު ވާހަކަ ދައްކަވާފައި ވަނިކޮށް، އެކަމަށް ރައްދު ދެއްވާ ކުރެއްވި ޓްވީޓެއްގައެވެ.\n"މުސްލިމުން ހެދުން އަޅަން ޖެހެނީ ރަސޫލާﷺ އެންގެވި ގޮތަށެވެ. އެއީ މުޙައްމަދު ނަޝީދު އަންގާ ގޮތަކަށް ކުރަންޖެހޭ ކަމެއް ނޫނެވެ،" ރައީސް ނަޝީދުގެ ޓްވީޓާ އެކައުންޓު ޓެގުކުރައްވާ، ޑރ. އިޔާޒް ކުރެއްވި ޓްވީޓުގައި ވެއެވެ.\nޑރ. އިޔާޒް މިގޮތަށް ވިދާޅުވެފައި ވާއިރު، ރައީސް ނަޝީދު ވިދާޅުވެފައި ވަނީ، "ބުރުގާ އެޅުމަކީ އެހެން ގޮތެއް" ކަމަށެވެ. ނަޝީދު ވިދާޅުވީ ފަހަކަށް އައިސް ދިވެހިންގެ ދިރިއުޅުން މުޅިން އެހެން ގޮތަކަށް ބަދަލުކޮށް މުޅިން އެހެން ސަގާފަތެއް ގެނައުމުގެ ރޫހެއް އުފެދިއްޖެ ކަމަށެވެ.\nއެގޮތުން ދިވެހިންގެ ހެދުން އެޅުމުގެ ވައްޓަފާޅިއަށްވެސް ވަރަށް ބޮޑު ބަދަލެއް އައިސްފައިވާކަން އެމަނިކުފާނު ފާހަގަކުރެއްވި އެވެ.\nސެޕްޓެމްބަރު 15, 2019 11:25\nއޭ އިޔާޒު ކަލޭ އަނގަ ނުހާވާ. ކަލޭމެން ކުރި ކަންތަކުން ދިވެހި ޤައުމަށް ކުރިމަތިވެފައިވާ މުސީބާތެއް މިއީ. ދެން ކޮށް ނަޝީދެކޭ ފަޅޮލެކޭ ކިޔާކަށް.\nސެޕްޓެމްބަރު 15, 2019 13:53\nމިކަމުގަ ލާދީނީ ކެނެރީ ބުއްޅަބޭ މުޅިން ގޯހެއް ނޫން..އިޔާޒު ބޭނުންވަނީ ޕަޓާނުންލާ ކަހަލަ ޖުއްބާ ލާފަ ބޮލުގަ ފަގުޑި އަޅާފަ ފިރިހެނުން ތިބެން.. ކޮން އާޔަތެއްގަ ނޫނީ ހަދީސެއްގަ އެހެން އޮތީ؟ ބުރިގާ އަޅަން ޖެހޭ އެކަމު ހަމައެކަނި ކަޅު ކުލައޭ އޮވޭތޯ؟ ތިޔައީ ދީނުގެ ނަމުގަ ދީނަށް ވައްދައިގެން އުޅޭ ކަންކަން.. އަރަބިން ވެސް ނޫޅޭ މިހާރު އެހެނެއް.. ޕަޓާނުން އެކަނި އެހެން ހެދުން އަޅައިގެން އަބަދު އުޅެނީ\nސެޕްޓެމްބަރު 15, 2019 15:05\nޢަހަރެމެން ނުޖެހޭ އަރަބިން އުޅޭހެން އުޅެން. ތިއޭ މައްސަލައަކީ. ބަޔަކު އުޅޭހެން އުޅެން ހަދaއިގެން ކަލޭމެނައް ވާޖިބު ކުރެއްވި ނަމާދުވެސް ނުކުރެވިގެން ތިއުޅެނީ. ނަޝީދުވެސް ނުކުރެޔޭ ކިޔާފަ ކަލޭމެންވެސް ނަމާދު ނުކުރަނީ. އަހަރެމެންނައް އަންގަވާފައޮތީ ޤްރުއާނާއި ނަބިއްޔާ އެންގެވި ގޮތައް އުޅެން\nސެޕްޓެމްބަރު 16, 2019 06:27\nނަބިއްޔާ ނާންގަވާ ޕަޓާނުން ހެން ހެދުންއަޅާ ސިކުންހެން ބޮލުގަ ފޮތި ބަންނާކަށް ފިރިހެނުން.. އަދި އަންހެނުން ވަކި ކުލައެއް ލާކަށް ވެސް.. އެއީ ފަހުން ދީނުގެ ތެރެއަށް ބަޔަކު ވެއްދި ބިދުޢަވެރި ޢަމަލުތަކެއް.. އޮޅިވާނުލައްވާ.. އައުރަ ނިޗާ ކުރުމަކީ ޝައްކެއްވެސް ނެތް އަންގަވާފަ އޮތްކަމެއް އެކަން ކުރަންޖެހޭނެ\nސެޕްޓެމްބަރު 15, 2019 17:38\nއަރަބިން މިހާރު އުޅޭގޮތް އެއީ އަހަރެމެން ބަލަންޖެހޭ ކަމެއްނޫން.\nސެޕްޓެމްބަރު 15, 2019 18:22\nމީނާ ތަންތަނުގަ ވާހަކަ ދެއްކުން ހުއްޓުވަން ވެއްޖެއެްްނު.... މުޅިންވެސް ދީނައް ފުރައްސާރަކުރަނީ......\nސެޕްޓެމްބަރު 15, 2019 21:31\n"އަރަބިންވެސް ނޫޅޭ މިހާރު އެހެނެއް"\nސެޕްޓެމްބަރު 15, 2019 14:09\nނޫނޭ ކަލޭ ހެދުން އަޅަން ޖެހޭނީ އޭނަ އަންގާ ގޮތައް. ހަޅޭއް ނުވެރި ދެންވެސް ހުރޭ. ބޮޑު ފޫހިގަނޑު.\nސެޕްޓެމްބަރު 15, 2019 11:26\nގަބޫލުކުރިޔަސް ނުކުރިޔަސް، މިދިޔަ 10 ދުވަސްތެރޭގައި މޑޕ އަށް ނިސްބަތްވާ މެދުއުމުރުގެ މީހުން މަޑުމަޑުން ބުރުގާނަގަން ފަށައިފި.\nކުރީގައި މޫދަށްދާން ބުރުގާ ނުނަގާ އެތައްބަޔަކަު އައްޑޫ ހަންކެޑެ ސަރަހައްދުގައި ބުރުގާނަގަންފަށައިފި.\nމުޅިންވެސް އުޅެނީ މެދުއުމުރުގެ މައްމަމެން، އަދި މޑޕ ފިކުރުގެ މީހުން\nސެޕްޓެމްބަރު 15, 2019 11:27\nމިނަޝީދު ކީތްވެބާ ކުޑައިރު މަންމަ ޖެއްސި ނެޕީފޮތިގަނޑާއެކު ނޫޅެނީ؟\nސެޕްޓެމްބަރު 15, 2019 11:28\nސެޕްޓެމްބަރު 15, 2019 11:29\nވަރަށް ރަނގަލުވާހަކައެކެވެ. މިހާރަކަށް އައިސް ދީނާއި ހިލާފް އެތަށް ވާހަކަތަކެއް ދަށްކަން ފަށައިފިއެވެ. އެފް.ބީ ގައި (ޖުހާ) ނަމުގައިންނަ އައިޑީ އަކުން ﷲ އަށް ފުރުއްސާރަކޮއް މާތް ސާހިބާ ރަސޫލާ އަށް ބޭއަދަބީ ބަސްތައް ދިވެހިން ބޭނުންކުރަމުން އެބަގެންދެއެވެ. މިކަންތައް ދިވެހި ފުލުހުންގެ މުއަސަސާއަށް ޓެގްކުރެވިފައިވާނެއެވެ. އަދި ވީކަމެއްހަރާމެވެ. (ބޮލޮކް) ކުރިވި މިކަންތައްތައް ކުރާ ފަރާތްތައް ބޮޑެއް،ކުޑައެއްނުބަލާ އަދަބުދޭށެވެ.\nސެޕްޓެމްބަރު 15, 2019 11:34\nކެނެރީވަގު ކޮންމެއެއްޗެއް އެވާނީ ރަސޫލާގެ ހަދީސްކަމަށް\nސެޕްޓެމްބަރު 15, 2019 11:39\nނަޝީދު ބުނިއެއްޗެއް އެމްޑީޕީ ކުއްޖަކު ތަރުޖަމާކޮށްދީބަލަ. ދުއާ ދެންނެވި ވެރިން މިއުޅެނީ.\nސެޕްޓެމްބަރު 15, 2019 11:47\nމާތްވެގެންވާ އިސްލާމްދީނުގައި އަންގަވާފައިވާ ގޮތަށް އުޅުމަކީ ކާމިޔާބާއި ފާޙު ލިބޭނެ މަގު. ޢިންސާނެއްގެ ބުނުމަކަށް ތަބާވާނަމަ ތަބާވަން ޖެހޭނީ މާތް ނަބިޔާގެބަސްފުޅަށް.\nޢިސްލާްމް ދީނަށް ފުރައްސާރަކޮށް ވާހަކަ ދެކެވުމަކީ ނަޝީދަށް ހެއްދެވޭ ވަރަށް ބޮޑު ގޯހެއް. ޢިޔާޒުގެ ހިތްވަރާއި ކެރުމަށް ހަމަ ސާބަސް. މިހާރު މިފެންނަނީ ޖާހިލިއްޔަ ޒަމާނުގައި މައްކާގެ މުޝްރިކުން ދެއްކިފަދަ ވާހަކަތައް ދައްކާތަން. ޢަހަރެމެން ތިބޭނީ ކާބަފައިންގެ ގޮތުގައޭ ކިޔައިގެން.\nސެޕްޓެމްބަރު 15, 2019 11:59\nރަސޫލާ .. ނުއަންގަވާ .. ޕަޓާނީ .. ހެދުން .. އަޅާކަށް .. ރަސޫލާ . ނުއަންގަވާ .. ކަޅު .. ހެދުންލާކަށް.. ރަސޫލާ .. އެންގެވީ .. އައުރަ.. ނިވާ .. ކުރަން .. . ކޮންމެ . އެއްޗެއް.. ލައިގެންވެސް .. އައުރަނިވާ .. ކޮށްފިއްޔާ .. އެހެރީ .. ރަސޫލާ. .އެންގެވިގޮތަށް .. ހެދުން.. އެޅިފަ... ރަސޫލާ .. އަމިއްލަފުޅު .. ބަސްފުޅެއް ނޫން އެ ވެސް\n... ﷲގެ ވަޙީ ބަސްފުޅު .. ރަސޫލާ .. އިއްވަވަނީ ..\nސެޕްޓެމްބަރު 16, 2019 06:15\nސެޕްޓެމްބަރު 16, 2019 06:36\nޜަސޫލާ ސ އ ވ ނުއަންގަވާ ކުރިސްޓިއަނުންގެ ކޯޓުފަޓުލޫނު ލާކަށްވެސް، މާލެ މަގުމަތީ ގައިގަ ދަވާދުލައިގެން އުޅުމުގެ މިނިވަންކަން އޮންނަންޏާ އަރަބިސުޓައިލްގެ ހެދުންލުމުގެ މިނިވަންކަން ނޯންނަންވީ ސަބަބެށް ނުވިސްނޭ ،\nސެޕްޓެމްބަރު 15, 2019 12:24\nކަލެއްއައް މުސްލިމުން ހެދުން އަޅަން ޖޭގޮތާ ބެހެވެސްޏާ އެންމީހުނައް ކީއްވެ ނުބެޙެވެންވީ؟ މުސްލިމުންގެ ހެދުމަކީ އަރަބިންނުވަތަ ފާކިސްތާނުގެ ޖުއްބާކަމައް ދެކެންޏާ އެގޮތައް ދެކިގެން އެކަންރާބަޔަކު އެތީބީ ވަރައްބޮޑު އޮޅުމެއްގަ\nސެޕްޓެމްބަރު 15, 2019 17:37\nމުސްލިމުންގެ ހެދުމަކީ ޕާކިސްތާނު ޖުއްބާ ކަމަށް އިލްމުވެރިން ބުނާކަމަށް ކަލޭ ބުނަންޏާ ކަލޭ އިވުމުގަ ނޫނީ ފެނުމުގަ މައްސަލައެއް އެބައުޅޭ. މިދެ ހިއްސު ރަނގަޅުކޮށްލައިގެން އައިސް ކޮމެންޓް ކޮށްލީމަ އޯކޭ ވާނެ.\nސެޕްޓެމްބަރު 15, 2019 23:04\nޔިތަ އުޅެނީ ނޭނގިގެނެއް ނޫން. އާބިދާގެ ނަޝީދު އާއި އެމް.ޑީ.ޕީ ބައިގަނޑުގެ ޗާބި ހުސް ނުވެގެން ހިނދުކޮޅުގަ ހުރެގެން.\nސެޕްޓެމްބަރު 15, 2019 12:43\nއަންނި ބުނީ މާމަވެސް ބުރުގާއެއް އަޅައޭ އޭރު އަޅަ ބުރުގާއަކީ ހަމައެކަނި އިސްތަށިގަނޑު ނިވާކޮށްލަން އަޅަ ބުރުގާއެއް އެއިން މީހާގެ އައުރަ ނިވައެއް ނުވާނެއެވެ. އޭގެފަހުން ދިވެހިން އަޅަންފެށި ބުރުގާއަކީ އައުރަ ނިވަވާގޮތަށް އަޅަންފެށި ބުރުގާއެކެވެ. މިގޮތަށް ބުރުގާ އަޅަން އަންނި ހިތްހަމަ ނުޖެހެނީއެވެ. ބައެއް އަންހެނުން އަޅާ ބުރުގާއިން މީހާހެގ އައުރަ ނިވާވެއެވެ. އަޅާ ހެދުމުން މީހާގެ ވަނާތައް ފާޅެއް ނުވާނެއެވެ. އެހެންވީމާ މިއީ އިސްލާމުން ހެދުންއަޅާގޮތެވެ. މިގޮތަށް ހެދުންއަޅަން ލާދީނީ މީހުން ނުރުހޭނެއެވެ.\nސެޕްޓެމްބަރު 15, 2019 13:05\nމީނާ ތަންތަނުގަ ވާހަކަ ދެއްކުން ހުއްޓުވަން ވެއްޖެއެްްނު. މުޅިންވެސް ދީނައް ފުރައްސާރަކުރަނީ\nސެޕްޓެމްބަރު 15, 2019 13:16\nދެން ތިވާވަހަކަ ދެއްކުމެއް ނެތް. މިކަން މިހެން ވާ ދޫކުރީމަ ވީ ގޮތްމީ!\nސެޕްޓެމްބަރު 15, 2019 13:31\nމިބޭފުޅާޔައް ބޮކަމަކައް ވަނީ ދީނީކަމެއްބާއޭ ނުވަތަ އެހެކަމެއްޙޭ ހިތައް އަރާ! މިގައުމުގަ ބަނގުރަލާ އޫރުމަސް ވިއްކައިގެން ދިރިއުޅުމުގެ ބޭނުއްތައް ފުއްދުން ބޮޑު ކަމަކައް ނުވަނީ ކީއްވެބާ\nސެޕްޓެމްބަރު 15, 2019 16:46\nއެމީހުން އަތުގަ ރުފިޔާ ހުރީ.\nސެޕްޓެމްބަރު 15, 2019 13:38\nއަންނިގެ އަނބިދަރިން ފުރަތަމަ ނެރެބަލަ ދިވެހި ލިބާހާ ކަނޑިކި ލައްވާފަ..އޭގެ ފަހުން އެހެންމީހުން ދިވެހި ވަންތަ ހެދުން ލައްވަން އުޅޭ.\nސެޕްޓެމްބަރު 15, 2019 13:47\nމުސްލިމް ގައުމެއްގެ ވެރިއަކަށް ހޮވަންޖެހޭނީ ރައީސް ނަޝީދު ބުނާ މީހެއް ދެއްތޮ. އަދި ކެމްޕެއިންކުރަންވެސް ޖެހޭނީ ރައީސް ނަޝީދު ބުނާ މީހަކަށް ދެއްތޮ. އަދި ރައީސް ނަޝީދުއަށް ނުވަތަ ރައީސް ނަޝީދު ބުނާ މީހަކަށް ވެރިކަން ހޯދައި ދިނުމުގައި ދީނުގެ މައްސަލަތައް ހިތަށް އެރިގޮތަކަށް ބަދަލުކޮށް އަމިއްލަ މަޞްލަޙަތު އިސްކޮށް ރަޢުޔު ނެރުން އޯކޭ ދެއްތޮ.\nބަލަ އިޔާޒޫ، މި ފެންނަނީ އިޔާޟް މެންފަދަ ފައިސާއާއި ދުނިޔެއަށް ދީން ވިއްކައިލި ނުބައި ނުލަފާ ޖަނަވާރު ވިސްނުމުގެ މީހުންގެ އަމަލުތަކުގެ ނަތީޖާ. އިޔާޟް ތީ މިއަދު މި ގައުމުން ފުހެވެމުންދާ ދީނީ ހިދާޔަތުގެ ޒިންމާ ނަގަންޖެހޭ މީހެއް.\nމީނާ ތަންތަނުގަ ވާހަކަ ދެއްކުން ހުއްޓުވަން ވެއްޖެއެްްނު..... މުޅިންވެސް ދީނައް ފުރައްސާރަކުރަނީ\nކަލޭ ބުނާ ގޮތައްތޯ ހެދުންއަޅާންޖެހެނީ. ކަލޭތީ މާ ތަހިރު ހެދުމެއްލާ މީހެއްތޯ. ނަސީދު އެވިދާޅުވަނީ ދިވެހިން މިހާރު ދީނާ ހިލާފު ކުރު ހެދުން ލާ ވާހަކަ.\nސެޕްޓެމްބަރު 15, 2019 15:16\nއެކަމް ވޯޓުދޭން ޖެހޭނީ އެގަންޖާ 19 އަށް؟\nސެޕްޓެމްބަރު 15, 2019 15:40\nމިއީ އިޔާޒުމެން ބޭނުންވީގޮތް. މިކަލޭގެ ޖަލުންނެރުމުގައި ބައިވެރިވި އެންމެން ބޭނުންވީގޮތް. އެމް. ޑީ. ޕީ ވެރިކަމަށް ގެނެސް މަޖިލިސް ހިބައިންދީ ހެދީ ތިޔައެންމެން ޔައުނީ އިޔާޒުއާއި އިލްޔާސް މެންގެ ނުފޫޒުން. މިހުރިހާކަމެއްކޮށްފަ ދެން ކޮންވާހަކައެއް ދައްކާކަށް. މިގައުމުގައި އިސްލާމްކަންމަތީ އުޅެން ބޭނުމިއްޔާ ދެންވެސް މި ނަޝީދުގެ ކިބައިން މިގައުމު ސަލާމަތް ކުރެވޭތޯ ބަލަންވީ. ވަﷲ އައުލަމް.\nސެޕްޓެމްބަރު 15, 2019 15:58\nމޮޔައަކަށް ރައްދު ދޭނީވެސް މޮޔައެއް\nސެޕްޓެމްބަރު 15, 2019 17:35\nއެބުނާހެން ބޮލުރޮދި ކެޑިފަ ހުންނަ މީހަކު ބުނާހާގޮތަކަށް އުލެން ހެޔޮނުވާނެތާދޯ\nސެޕްޓެމްބަރު 15, 2019 18:17\nސެޕްޓެމްބަރު 15, 2019 20:50\nސާބަސް އިޔާޒް ކެރެންވާނެ. ﷲ އިރާދަފުޅުން އިޔާޒައް ހިތްވަރާއި ކެތްތެރިކަން މިންވަރުކުރައްވާށި\nސެޕްޓެމްބަރު 15, 2019 21:04\nދީނީ އިލްމުވެރިންނޭ ކިޔައިގެން އުޅުނު އިލްޔާސް އާއި ހުސެން ރަޝީދު ފަދަ މީހުންވެސް ފައިސާގެ ދަހިވެތި ކަމުގައި ސިޔާސީ މަގާމް ތަޖަށް ދިއުމީ ދީނީ އިލްމުވެރިންގެ ތާކިހާ އަޅާއިގެން ތިބި މީހުނާމެދުގައި ސުވާކު އުފެދޭ ކަމެއް.\nސެޕްޓެމްބަރު 15, 2019 21:55\nނަޝީދު ބުނާގޮތަކަށެއް ނުން ހެދުން އަޅަންޖެހޭނީ....\nއަހަރެމެން ހެދުން އަޅަން ޖެހޭނީ އިސްލާމްދީނާ އެއްގޮތަށް...\nސެޕްޓެމްބަރު 15, 2019 22:18\nކުރިސްޓިއަނުންގެ ސަގާފީ ކޯޓުފަޓުލޫނު ލުމުގެ މިނިވަންކަން އޮންނަންޏާ ، ފަޓަސް ހެދުމާ އަރަބި ހެދުން ލުމުގެ މިނިވަންކަންވެސް އޮންނަންޖެހޭނެ ، ނޫނީ ކޮން ޑިމޮކުރެޓީއެކޭ ތިކިއަނީ.\nސެޕްޓެމްބަރު 15, 2019 22:32\nއަހަރުމެން މުސްލިމުންނަށް ވަނީ އިޔާޒު ބުނާގޮތަކަށް އުޅުނީމަކާވެސް ނޫން. އިޔާޒު ބުނާ ގޮތަކަށް ހެދުން އަޅާކަށްވެސް ނުޖެހޭ!\nސެޕްޓެމްބަރު 16, 2019 00:00\nއަންހެނުންނޭ އެއްގޮތައް ފިރިހެނުންވެސް ނުޖެހޭ ފަޔަށްފިޓު ޖިންސުލައިޖެން ފޫކޮޅާ ފަލަމަސްގަނޑާ އެހެންތަންތަންވެސް އަރާވަރަށް ޓައިޓުކޮށްލާކަށް.\nކަކުލުންމަތި ފިރިހެނުން ގެ އަައުރަކަމަށްވަންޏާ އެބަޔައް ދޫކޮށް އެއްޗެހިލުން ރަނގަޅުވާނީ


Anhenunge committee thakuge musaara bodukoh aa onigandu LGA ah fonuvaifi\nއަންހެނުން ކޮމިޓީތަކުގެ މުސާރަ ބޮޑުކޮށް އާ އޮނިގަނޑު އެލްޖީއޭ އަށް ފޮނުވައިފި\nރައީސް އިބްރާހީމް މުހައްމަދު ސޯލިހް ތ. އަތޮޅުގެ ރަށަކަށް ވަޑައިގަތުމުން އަންހެނުންތަކެއް މަރުހަބާ ކިޔަނީ -- ފޮޓޯ: ރައީސް އޮފީސް\nއަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ މުސާރަ އަންނަ އަހަރުން ފެށިގެން ބޮޑުކުރުމަށް ނިންމާ، މުސާރައިގެ އާ އޮނިގަނޑު ފިނޭންސް މިނިސްޓްރީން ލޯކަލް ގަވަރުމަންޓް އޮތޯރިޓީ (އެލްޖީއޭ) އަށް ފޮނުވައިފި އެވެ.\nއަންހެނުންގެ ކޮމިޓީ ތަކުގެ މެންބަރުންނަށް ލިބޭ މުސާރައާއި އިނާޔަތް ބޮޑުކުރަން ނިންމާފައިވާ ކަން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ހާމަކުރެއްވީ މިދިޔަ އޮގަސްޓް މަހުގެ ތެރޭގައި އެމަނިކުފާނު ތ. އަތޮޅަށް ކުރެއްވި ދަތުރުފުޅުގައި އޮގަސްޓް 18 ވަނަ ދުވަހު ކިނބިދޫ އަންހެނުންގެ ކޮމިޓީގެ މެންބަރުންނާ އެކު ބޭއްވި ބައްދަލުވުމުގަ އެވެ.\nރައީސް ސޯލިހުގެ ނިންމެވުމާ އެއްގޮތަށް އަންހެނުންގެ ކޮމިޓީ ތަކުގެ މުސާރަ އާއި އެލަވަންސް އަންނަ އަހަރު ބޮޑުކުރުމަށް ނިންމާފައިވާ ކަމަށް ފިނޭންސް މިނިސްޓަރު އިބްރާހީމް އަމީރު ސޮއި ކުރައްވާ އެލްޖީއޭ އަށް މިދިޔަ ހަފްތާގައި ފޮނުއްވި ސިޓީއެއްގައި ވަނީ އަންގަވާފަ އެވެ.\nމި ސިޓީގައި ވަނީ މުސާރައާއި އެލަވަންސްތަކަށް އަންނަ ބަދަލުތައް ވެސް ހިއްސާކުރައްވާފަ އެވެ. އެ ބަދަލުތަކާ އެއްގޮތަށް އަންނަ އަހަރުގެ ޖެނުއަރީ މަހުގެ އެއްވަނަ ދުވަހުން ފެށިގެން އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެންބަރުންނަށް މުސާރައާއި އެލަވަންސް ދިނުމަށް އެލްޖީއޭއިން ކައުންސިލްތަކަށް އެންގެވުމަށް ސިޓީގައި އެދިވަޑައިގެންފައިވެ އެވެ. އަދި އެ ފައިސާ ކައުންސިލްތަކުގެ ބަޖެޓުގައި ހިމަނައިދެއްވުމަށް ވެސް އެދިފައިވެ އެވެ.\nމުސާރައާއި އެލަވަންސް މިހާރު ލިބޭ ގޮތް\nރަށު ކައުންސިލްގެ އަންހެނުންގެ ތަރައްގީ އަށް މަސައްކަތް ކުރާ ކޮމިޓީ:\nރައީސްގެ ފިކްސްޑް އެލަވަންސް: 2،000 ރުފިޔާ\nނައިބް ރައީސްގެ ފިކްސްޑް އެލަވަންސް: 1،500 ރުފިޔާ\nމެންބަރެއްގެ ފިކްސްޑް އެލަވަންސް: 1،000 ރުފިޔާ\nސިޓިން އެލަވަންސް: 250 ރުފިޔާ\nސިޓީ ކައުންސިލްގެ އަންހެނުންގެ ތަރައްގީ އަށް މަސައްކަތް ކުރާ ކޮމިޓީ:\nރައީސްގެ ފިކްސްޑް އެލަވަންސް: 2،500 ރުފިޔާ\nނައިބް ރައީސްގެ ފިކްސްޑް އެލަވަންސް: 2،000 ރުފިޔާ\nމެންބަރެއްގެ ފިކްސްޑް އެލަވަންސް: 1،500 ރުފިޔާ\nމުސާރައާއި އެލަވަންސަށް އަންނަ ބަދަލު\nރައީސްގެ ފިކްސްޑް އެލަވަންސް: 4،000 ރުފިޔާ\nނައިބް ރައީސްގެ ފިކްސްޑް އެލަވަންސް: 3،000 ރުފިޔާ\nމެންބަރެއްގެ ފިކްސްޑް އެލަވަންސް: 2،000 ރުފިޔާ\nސިޓިން އެލަވަންސް: 500 ރުފިޔާ\nރައީސްގެ ފިކްސްޑް އެލަވަންސް: 5،000 ރުފިޔާ\nނައިބް ރައީސްގެ ފިކްސްޑް އެލަވަންސް: 4،000 ރުފިޔާ\nމެންބަރެއްގެ ފިކްސްޑް އެލަވަންސް: 3،000 ރުފިޔާ\nއަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ މެންބަރުންނަށް މުސާރަ ދެނީ ކޮންމެ މަހަކު ފިކްސްޑް އެލަވަންސްގެ ގޮތުގައި ލިބޭ އަދަދަކާއި ސިޓިން އެލަވަންސްގެ ގޮތުގައި ކޮންމެ މަހަކު ލިބޭ އަދަދު އެއީ ޖުމްލަ މުސާރައިގެ ގޮތުގައި ބަލައިގެންނެވެ. ފިކްސްޑް އެލަވަންސަކީ އެއްވެސް އުނިއިތުރަކާ ނުލައި ކޮންމެ މެންބަރަކަށް ވެސް ލިބޭ އަދަދެކެވެ. ނަމަވެސް ސިޓިން އެލަވަންސަކީ އެ މެންބަރަކު ހާޒިރުވާ ކޮންމެ ބައްދަލުވުމަކަށް ލިބޭ އެލަވަންސެކެވެ. ފިނޭންސް މިނިސްޓްރީގެ އެންގުމުގައިވާ ގޮތުން ސިޓިން އެލަވަންސް ކޮންމެ މަހަކު ވެސް ދެވެނީ ގިނަވެގެން ހަތަރު ބައްދަލުވުމަށެވެ.\nލާމަރުކަޒީ ގާނޫނަށް ގެެނެސްފައިވާ އަށްވަނަ އިސްލާހުގައިވާ ގޮތުން އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެންބަރުންނަށް ދޭނެ މުސާރައާއި އެލަވަންސް ކަނަޑައަޅަން ޖެހެނީ ލޯކަލް ގަވަމަންޓް އޮތޯރިޓީގެ ލަފާގެ މަތިން ފިނޭންސް މިނިސްޓްރީންނެވެ.\nރައީސް އިބްރާހިމް މުހައްމަދު ސޯލިހު އެލްޖީއޭ ފިނޭންސް މިނިސްޓްރީ


Ghassange Suvaaleh: Selective Justicege Dhathuru Ninmaaleebaa? - Vaguthu\nގައްސާންގެ ސުވާލެއް: ސެލެކްޓިވް ޖަސްޓިސްގެ ދަތުރު ނިންމާލީބާ؟\nއިންސާފު ހޯދާދޭނެ ކަމަށް ވައުދުވުމަށް ފަހު ވެރިކަމަށް އައިސް މި ސަރުކާރުން ވަކި ބަޔަކަށް އިންސާފު ހޯދާދިނުމަށް ކުރި ދަތުރު ނިމުނީތޯ ތ. ގުރައިދޫ ދާއިރާގެ މެންބަރު ޣައްސާން މައުމޫން ސުވާލު އުފައްދަވައިފިއެވެ.\nޢައްސާން ކުރެއްވި ޓްވީޓެއްގައި ވިދާޅުވީ މަރުތަކުގެ ހަގީގަތް ހޯދާ އެ އާއިލާތަކާއި މުޖުތަމައުއަށް ހަމަޖެހުން ގެނެސްދިނުމަށް މި ސަރުކާރުން ވައުދުވީ ކަމަށެވެ.\nޢައްސާން އެފަދައިން ވިދާޅުވީ މަރުތަކުގެ މައްސަލަތައް ބަލާ ކޮމިޝަނުން މައްސަލަތައް ނުބަލާކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވުމާއި ގުޅިގެންނެވެ.\nއެހެންނަމަވެސް މަރުތަކާއި ބެހޭ ކޮމިޝަނުން ވަނީ އެ ކޮމިޝަންގެ މަސައްކަތް ހުއްޓާ ނުލާކަމަށް ވިދާޅުވެފައެވެ.\nގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަންގެ ތަހުގީގުތައް އިތުރަށް ކުރިއަށް ނުގެންދެވޭނެ ކަމަށް ބުނެ، ރައްޔިތުންގެ މަޖިލީހަށް ސިޓީއެއް ފޮނުވާފައިވާ ކަަމަށް މަޖިލީހުގެ ރައީސް މުހައްމަދު ނަޝީދު ވިދާޅުވެފައި ވާތީ އެ ކޮމިޝަނާއި ސަރުކާރަށް ބޮޑެތި ފާޑު ކިޔުންތަކެއް ދަނީ އަމާޒުވަމުންނެވެ.\nމިއަދު މަރު ކޮމިޝަނުން މިއަދު ނެރެފައިވާ ނޫސްބަޔާނެއްގައި ބުނީ އެ ކޮމިޝަނުން ބަލަމުންދާ މައްސަލަތައް ގޮސްފައިވާ ހިސާބު ހޯދުމަށް މަޖިލީހުން އެދިފައިވާ ކަމަށެވެ. މަރު ކޮމިޝަނުން ބަލަމުންދާ މައްސަލަތަކުގައި ހެކި ހޯދުމަށް ގޮންޖެހުންތައް ކުރިމަތިވާ ކަމަށް މަޖިލީހަށް ހިއްސާ ކޮށްފައިވާނެ ކަމަށް އެ ކޮމިޝަނުން ފާހަގަކުރައްވައެވެ.\nއެެހެން ނަމަވެސް ބަލަމުންދާ އެއްވެސް މައްސަލައެއްގެ ތަހުގީގު އިތުރަށް ކުރިއަށް ނުގެންދެވޭނެ ކަމަށް ބުނެފައި ނުވާނެ ކަމަށް އެ ކޮމިޝަނުން ބުނެފައިވެއެވެ.\nޖޫން 22, 2020 18:17\nކުރިޔަށް ނުގެންދެވޭނެޔޭ ބުނެފިއްޔާ ވާނެގޮތަކީ ލިބޭ ލާރިގަނޑު ނިމުމަކަށް އަތުވެދާނެއްނު ވީމާ 2023 ގެ ނޮވެންބަރާހަމަޔަށް ދިގުދަންމާލަންވާނެ ކަލޭމެން ހޯދި އެއްވެސް ކަމެއް ނެތް ބަޔަކުކުރި ތަހުގީގަކުން ވައްކަންކޮއްގެން ރިޕޯޓެއް ތައްޔާރުކުރުން ފިޔަވާ


ފުރަތަމަ ޝަރުޠަކީ: އެކަލިމައިގައި ހިމެނޭ ނަހީގެ ބަޔާއި އިޘްބާތުގެ ބަޔާއެކު ކަލިމައިގެ މާނަ ރަނގަޅަށް އެނގުމެވެ. އެކަލިމައިގެ މާނައާއި އެކަލިމަ އެދޭ ކަންތައްތައް ނޭނގި އެކަލިމަ ކިއުމުން އެއްވެސް ފައިދާއެއް ނުކުރާނެއެވެ.\nދެވަނަ ޝަރުޠަކީ އެއްވެސް ޝައްކުކަމެއްނެތި އެކަލިމައިގައި ބުނާއެތި ޔަޤީންކުރުމެވެ.\nތިންވަނަ ޝަރުޠަކީ ޝިރުކުން އެއްފަރާތްވެގެންވާ އިޚްލާޞްތެރިކަމެއް ހުރުމެވެ.\nހަތަރުވަނަ ޝަރުޠަކީ ނިފާޤުކަމަށް ޖާގަނެތް ތެދުވެރިކަމަކުން އެކަލިމަ ތެދުކުރުމެވެ.\nފަސްވަނަ ޝަރުޠަކީ މިކަލިމައަށާއި މިކަލިމައިން ދަލީލުކޮއްދޭ އެންމެހާ ކަންތައްތަކަށް ލޯބިކުރުމެވެ.\nހަވަނަ ޝަރުޠަކީ އެކަލިމައިގެ ޙައްޤުތައް އަދާކުރުމުގައި ކިޔަމަންތެރިވުމެވެ.\nހަތްވަނަ ޝަރުޠަކީ ރައްދު ނަފީކުރާފަދަ ޤަބޫލުކުރުމަކުން ޤަބޫލުކުރުމެވެ.\nއެންމެ ގަދަފަދަ މީހަކީ ރުޅިއަންނަހިނދު ތިމާގެ ނަފުސުގެ މައްޗަށް ގަދަވެގަންނަ މީހާއެވެ.


Haivaanunnah Oagatherivumaky Heyovegenva Amaleh: Majma'ul Buhoothil Islamiyya | Dhiislam\nޙައިވާނުންނަށް އޯގާތެރިވުމަކީ ހެޔޮވެގެންވާ ޢަމަލެއްކަމަށް މަޖްމަޢުލް ބުޙޫޘިލް އިސްލާމިއްޔާއިން ވިދާޅުވެއްޖެއެވެ.\nއަލްއަޒްހަރުގެ މަޖްމަޢުލް ބުޙޫޘިލް އިސްލާމިއްޔާގެ އަމީން ޢާއްމު ފަޟީލަތުއްޝައިޚު ދުކްތޫރު ނަޡީރު ޢިޔާދު މިހެން ވިދާޅުވެފައިވަނީ މަޖްމަޢުން ސޯޝަލް މީޑިޔާ މެދުވެރިކޮށް ކުރިއަށް ގެންދާ "ބިއަޚްލާޤިނާ ނަރްތަޤީ" (އަހަރެމެން ކުރިއަރާނީ އަހަރެމެންގެ އަޚްލާޤުންނެވެ) މި ސިލްސިލާ ޕްރޮގްރާމުގައި ވާހަކަފުޅު ދައްކަވަމުންނެވެ.\nދުކްތޫރު "ޙައިވާނުންނަށް އޯގާތެރިވުން" މިމައުޟޫޢަށް ވާހަކަފުޅު ދައްކަވަމުން ވިދާޅުވެފައިވާ ގޮތުގައި ޙައިވާނުންނަށް އޯގާތެރިވުމަކީ އިސްލާމްދީނުގައި ހެޔޮވެގެންވާ ޢަމަލެކެވެ. އަދި ﷲ ތަޢާލާވަނީ ހުރިހާ އެއްޗަކަށް އިޙްސާންތެރިވުމަށް އަންގަވާފައެވެ.އަދި ހަމަ އެއާއިއެކު މާތް ނަބިއްޔާ ޞައްލަ ﷲ ޢަލައިހި ވަސައްލަމްވަނީ ޙައިވާނުންނަށް މަޑުމާތްތިރިކަމާއި އޯގާތެރިކޮށް ކަންތައްތައް ކުރައްވާފައި ކަމަށާއި، އޭގެ އެއްމެ އަލިގަދަ މިޘާލަކީ މަގު ހުރަސްކޮށް މާތް ނަބިއްޔާ ޞައްލަ ﷲ ޢަލައިހި ވަސައްލަމައާއި ހަމައަށް އައިސް އެކަލޭގެފާނުގެ ކަންފަތްޕުޅު ގާތު ލޮލުން ކަރުނަ އޮހޭ ޙާލު ޝަކުވާ ދެންނެވި ޖަމަލުގެ ވާހަކަ ކަމަށްވެސް ދުކްތޫރު ވިދާޅުވެފައިވެއެވެ.\nދުކްތޫރު އިތުރަށް ވިދާޅުވި ގޮތުގައި ﷲ ތަޢާލާ ވަނީ ހުރިހާ އެއްޗެއްގެ މައްޗަށް އިޙްސާންތެރިކަން ލިޔުއްވާފައެވެ. އަދި އެއީ މުސްލިމުންނަށް އަމުރު ކުރެއްވިގެންވާ ކަންކަމުގެ ތެރޭގައި ހިމެނިގެންވާ ކަމެއް ކަމަށެވެ. އަދި މުސްލިމުން ހައިވާނުންނާއި މުޢާމަލާތް ކުރަންޖެހޭނީ އެއީ އިންސާނާގެ ބައެއް ޙާޖަތްތައް ފުއްދަވާދެއްވުމަށް ލައްވަވާފައިވާ މަޚްލޫޤެއް ގޮތަށްކަމަށްވެސް ޝައިޚު ވިދާޅުވެފައިވެއެވެ.


އޭ އީމާންވެއްޖެ މީސްތަކުންނޭވެ! (12) – DhiSalafiyyah\nއޭ އީމާންވެއްޖެ މީސްތަކުންނޭވެ! (12)\n24/05/20135- ކްލިޕް, އޭ އީމާންވެއްޖެ މީސްތކުންނޭވެ!, އޯޑިއޯދިސަލަފިއްޔާ\nއާލު ޢިމްރާނަ ސޫރަތުގެ 118-120: ޑައުންލޯޑު


Report: Hanimaadhoo Council ah faisaa ginaveetha? | Mihaaru\nހދ. ހަނިމާދޫ: އެރަށު ކައުންސިލުން މި އަހަރުގެ ބޮޑު އީދަށް ކުރަން އުޅޭ ހޭދައާ މެދު ވަނީ ސުވާލު އުފެދިފައި -- ފޮޓޯ/ ފޭސްބުކް\nހަނިމާދޫ ކައުންސިލަށް ފައިސާ ގިނަވީތަ؟\n29 އޯގަސްޓް 2016 - 08:18 21 comments\nހދ. ހަނިމާދޫ ކައުންސިލުން ބޭނުންވީ ބޮޑު އީދަށް ރަށު ތެރެ ޗާލުކޮށްލާށެވެ. ނުހެދި ހުރި މަގުފާރުތައް ރާނައި، ކުލަލާށެވެ. އަދި ރަށުގެ އެކި ތަންތަނުގައި މޮނިއުމަންޓްތައް ބަހައްޓައި، އީދަށް މިއުޒިކް ބޭންޑުތައް ރަށަށް ގެންދާށެވެ. އެކަމަށް ކައުންސިލްގެ ބަޖެޓުން ނުވަ ލައްކަ ރުފިޔާ ހޭދަކުރަން ނިންމުމުން ގިނަ ބަޔަކަށް ލިބުނީ ހައިރާން ކަމެވެ.\nދެން އުފެއްދީ ސުވާލެވެ. ރައްޔިތުންގެ ފައިސާއިން މިހާ ބޮޑު ހަރަދެއް، އެކަހަލަ ކަންކަމަށް، ކައުންސިލަށް ކުރެވިދާނެ ހެއްޔެވެ؟ އަނެއް ބަޔަކު ކުރާ ސުވާލަކީ ހަނިމާދޫ ކައުންސިލްގައި ހުރި ފައިސާ މާ ގިނައީ ހެއްޔެވެ؟\nއެއް ބަޔަކު ދެކޭ ގޮތުގައި ރައްޔިތުން ހިތްހަމަޖެހޭ ކަމަކަށް، ރައްޔިތުންގެ ފައިސާއިން ކައުންސިލަށް ހަރަދު ކުރެވިދާނެ އެވެ. އީދު ކުޅިވަރަށް ހަރަދު ކުރުމަކީ ކުރިއްސުރެ ރާއްޖޭގައި އޮންނަ ސަގާފަތެކެވެ. އެކަމަކު އަނެއް ބަޔަކު ދެކޭ ގޮތުގައި، ރައްޔިތުންނަށް މާ ފައިދާ ބޮޑު ކަންކަން ހުއްޓާ، މޮނިއުމަންޓުތައް ބަހައްޓައި، ނުވަތަ މިއުޒިކް ބޭންޑުތައް ރަށަށް ގެންދަން މިލިއަނެއްހާ ރުފިޔާ ހޭދަކުރުމަކީ ބޭކާރު ކަމެކެވެ. އެއީ ރައްޔިތުންގެ ފައިސާއަށް ވެވޭ ހިޔާނާތެއް ކަމަށް ބައެއް މީހުން ދެކެ އެވެ.\nކައުންސިލްތަކުން ތަރައްގީގެ ޕްލޭނާއި ފައިސާ ހަރަދު ކުރާނެ ގޮތް ކިޔައިދިނުމަށް އެލްޖީއޭން ހއ. ދިއްދޫގައި ބޭއްވި މަސައްކަތު ބައްދަލުވުމެއް: އިތުރު ތަމްރީން ބޭނުންވޭ ފޮޓޯ: އެލްޖީއޭ\nހަނިމާދޫ ކައުންސިލުން އީދު ކުޅިވަރަށް ހޭދަ ކުރަން އެންމެ ފުރަތަމަ ނިންމީ، އެ ރަށުގައި ކުނި ނައްތާލަން ކަނޑައެޅި ބަޖެޓުން ބާކީވާ 875،000 ރުފިޔާ އިންނެވެ. އެކަމަކު އެ ފައިސާ ހަރަދުނުކޮށް މަޑުޖައްސާލަން އެންޓި ކޮރަޕްޝަން ކޮމިޝަން (އޭސީސީ)ން އެންގި އެވެ. އެ އެންގުމާ އެކު ކައުންސިލުން ދެން ހަމަޖެއްސީ އެހެން ކަމަކަށް ހުރި ފައިސާ އިން އެ ހޭދަކުރުމަށެވެ. ނަމަވެސް އެއީ ކުރިން ކޮން ކަމަކަށް ކަނޑައަޅާފައި ހުރި ފައިސާއެއް ކަމެއް ނޭނގެ އެވެ.\nހަނިމާދޫ ކައުންސިލްގެ ކުރީގެ ރައީސް އާދަމް އިބްރާހިމް ވިދާޅުވި ގޮތުގައި އެ ރަށުގައި އީދު ކުޅިވަރު ކުޅެ، އެކަމަށް ހަރަދުކުރަން އެންމެ ފުރަތަމަ އިސްނެގީ އެ ރަށުގެ އަމިއްލަ ޖަމިއްޔާއަކުންނެވެ. އެއީ ރައްޔިތުންގެ އަތުން ޗަންދާ ނަގައިގެންނާއި އެކި މަސައްކަތްކޮށްގެން ފައިސާ ހޯދައިގެންނެވެ.\n"ޖަމިއްޔާއިން އީދު ފާހަގަކުރުމަށް ހިންގާ ހަރަކާތަށް އެހީތެރިކަން ފޯރުކޮށްދިނުމަށް ކައުންސިލުގައި އެދުނު. އަދި އަޅުގަނޑުމެން އެއްބަސްވިން އެހީތެރިކަން ފޯރުކޮށްދޭން،" އާދަމް ވިދާޅުވި އެވެ.\nއެއީ ކުރިން ހަމަ އެކަމަށް ބަޖެޓުގައި ހިމަނާފައިވާ ފައިސާ ނަމަ ކައުންސިލަށް ހަރަދު ކުރެވިދާނެ. މިހާރު ބަލަންވީ އެއީ ބަޖެޓުގައި ކުރިން ހިމަނާފައިވާ ފައިސާތޯ-- އެލްޖީއޭ\nނަމަވެސް އެކަމަށް ނުވަ ލައްކަ ރުފިޔާ ހަރަދުކޮށް، އީދު ކުޅިވަރުގެ ހުރިހާ ކަމަކާ ފަހުން ހަވާލުވީ ކައުންސިލުންނެވެ. އެކަމާ ހިޔާލު ތަފާތު ވެގެން އޭނާ ވަނީ ކައުންސިލްގެ ރައީސްގެ މަގާމުން ވެސް އިސްތިއުފާ ދެއްވާފަ އެވެ.\nހަރަދުތައް ކުރުމުގައި ކައުންސިލްގެ ދައުރު\nރަށު އޮފީސްތަކާއި ކަތީބުންގެ މަގާމު އުވާލައި، ކައުންސިލްތައް އުފެއްދީ ރައްޔިތުންނަށް ބޭނުންވާ ހުރިހާ ހިދުމަތެއް ދެނެގަނެ، ފަސޭހައިން ފޯރުކޮށްދިނުމަށެވެ. އެކަމަކު ކައުންސިލްތަކަށް ހަރަދުކުރެވޭނީ ބަޖެޓްގައި ކަނޑައަޅާފައިވާ ކަންކަމަށެވެ.\nކައުންސިލްތަކުގެ ބެލެނިވެރިޔާ، ލޯކަލް ގަވަމެންޓް އޮތޯރިޓީ (އެލްޖީއޭ) އިން ބުނިގޮތުގައި މާލިއްޔަތު ގާނޫނާ ހިލާފު ނުވާ ގޮތުގެ މަތިން ކޮންމެ ހަރަދެއް ވެސް ކައުންސިލްތަކަށް ކުރެވިދާނެ އެވެ. އެކަމަކު މާލިއްޔަތު ގާނޫނުގައި ބުނާ ގޮތުން ކައުންސިލްތަކުން ކުރަން ޖެހޭ ހަރަދުތައް ކޮންމެ އަހަރެއްގެ ބަޖެޓުގައި ހިމަނާފައި އޮންނަން ޖެހޭނެ އެވެ.\nކައުންސިލްތަކުގެ ބަޖެޓް ބޭރުން ހަރަދު ކުރެވޭނީ ކުއްލިއަކަށް ދިމާވާ ގުދުރަތީ ހާދިސާއަކުން އަރައިގަނެ، ރައްޔިތުންނަށް އެހީވާން ނުވަތަ ކޮންމެހެން ނުކޮށް ނުވާނެ ހަރަދެއް ކުރުމަށެވެ.\nއެލްޖީއޭ ހިންގެވުމާ ހަވާލުވެ ހުންނެވި އާދަމް ޝަރީފް ވިދާޅުވީ ހަނިމާދޫ ކައުންސިލުން އީދުގައި ކުރާނެ ހަރަދުތަކާއި އެކަމަށް ހޭދަވާނެ ފައިސާގެ މިންވަރު ބަޖެޓުގައި ކުރިން ހިމަނާފައިވާ ނަމަ އެ ހަރަދު ކުރެވިދާނެ ކަމަށެވެ. އެކަމަކު ކުއްލިއަކަށް ކައުންސިލްގެ ބައްދަލުވުމެއްގައި ފާސްކޮށްގެން ނުވަ ލައްކަ ރުފިޔާ އީދު ކުޅިވަރަށް ހޭދަނުކުރެވޭނެ ކަމަށް އޭނާ ވިދާޅުވި އެވެ.\nތަރައްގީގެ ޕްލޭނާއި ފައިސާ ހަރަދު ކުރާނެ ގޮތް ދަސްކޮށްދޭން އެލްޖީއޭ އިން ގދ. ތިނަދޫގައި ބޭއްވި މަސައްކަތު ބައްދަލުވުމެއް: ކައުންސިލްތަކުން ވެސް ހޭދަކުރަން ޖެހޭނީ ވިސްނުންތެރިކަމާ އެކު - ފޮޓޯ: އެލްޖީއޭ\n"އެއީ ކުރިން ހަމަ އެކަމަށް ބަޖެޓުގައި ހިމަނާފައިވާ ފައިސާ ނަމަ ކައުންސިލަށް ހަރަދު ކުރެވިދާނެ. މިހާރު ބަލަންވީ އެއީ ބަޖެޓުގައި ކުރިން ހިމަނާފައިވާ ފައިސާތޯ،" ޝަރީފް ވިދާޅުވި އެވެ.\nހަނިމާދޫ ކައުންސިލުގެ ނިންމުމާ މެދު އެހެން ބައެއް ކައުންސިލްތަކުން ވަނީ ކަންބޮޑުވުން ފާޅުކޮށްފަ އެވެ.\nކުޅުދުއްފުށީ ކައުންސިލްގެ ރައީސް އަލީ މުހައްމަދު ވިދާޅުވީ އީދު ކުޅިވަރަށް ކައުންސިލްގެ ބަޖެޓުން ހޭދަކުރަން ނުވަ ލައްކައެއްހާ ރުފިޔާ އަކީ ބޮޑު އަދަދެއް ކަމަށެވެ. އެ ފައިސާ ރައްޔިތުންނަށް ފައިދާ ހުރި އެހެން ކަމަކަށް ބޭނުން ކުރެވިދާނެ ކަމަށް އޭނާ ވިދާޅުވި އެވެ.\n"ކުޅުދުއްފުށީ ކައުންސިލްގައި އެގޮތަށް ހަރަދު ކުރާނެ ނުވަ ލައްކަ ރުފިޔާ ހުރި ނަމަ އަޅުގަނޑުމެން ބިމެއްގައި ގެ އަޅައި އެތަން ކުއްޔަށް ދޫކުރާނީ. އޭރުން އެ ކުރާ ހަރަދެއް ފެންނަން ހުންނާނެތާ،\n"އީދު ނިމުމުން އެކަން އެ ދިޔައީ. އެކަމަކު މިގޮތަށް ކުރާ ހަރަދު ޖެހޭނެ ފެންނަން ހުންނަ އެއްޗަކަށް ވާން،" އަލީ ވިދާޅުވި އެވެ.\nހދ. އަތޮޅާއި ހއ. އަތޮޅުގައި އެއާޕޯޓެއް އޮންނަ ހަމައެކަނި ރަށަކީ ހަނިމާދު އެވެ. އެހެންވެ، އިގްތިސޯދީ ގޮތުން އަތޮޅުގެ އެހެން ރަށްރަށަށް ވުރެ އެ ރަށް އުޅެނީ މާ ކުރީގަ އެވެ. ބައެއް ކައުންސިލަރުން ދެކެވަޑައިގަންނަވާ ގޮތުގައި "ނުވަ ލައްކަ ރުފިޔާއަކީ އެ ރަށު ކައުންސިލަށް އެއްވެސް އެއްޗެއް ނޫނެ"ވެ. އެކަމަކު އެހާ ގިނަ ފައިސާ އީދު ކުޅިވަރަށް ހަރަދު ކުރުމުގެ ބަދަލުގައި ކައުންސިލަށް ފައިސާ ލިބޭނެ އެހެން މަގެއް ތަނަވަސްކުރުން ބުއްދިވެރި ކަމަށް ކައުންސިލަރުން ވިދާޅުވެ އެވެ.\n"ކުޅުދުއްފުށީ ކައުންސިލްގައި އެގޮތަށް ހަރަދު ކުރާނެ ނުވަ ލައްކަ ރުފިޔާ ހުރި ނަމަ އަޅުގަނޑުމެން ބިމެއްގައި ގެ އަޅައި އެތަން ކުއްޔަށް ދޫކުރާނީ. އޭރުން އެ ކުރާ ހަރަދެއް ފެންނަން ހުންނާނެތާ،" އަލީ ވިދާޅުވި އެވެ.\nއެލްޖީއޭ އިން ބުނީ ކައުންސިލަރުންނާއި އިދާރީ މުވައްޒަފުންނަށް މުސާރަ ދީފައި އެހެން ކަމަކަށް ހަރަދު ކުރަން ކައުންސިލްތަކުގެ ބަޖެޓުގައި ބާކީ އޮންނަނީ މަދު އެއްޗެކެވެ. އެހެންވެ، އެ ފައިސާއިން ހަރަދުު ކުރަން ޖެހޭނީ ރައްޔިތުންނަށް އެންމެ ފައިދާ ކުރަނިވި ގޮތަކަށް ކަމަށް އެލްޖީއޭ އިން ބުނެ އެވެ.\nރަށުގައި މޮނިއުމަންޓްތައް ބެހެއްޓިދާނެ އެވެ. ކައުންސިލްތަކުގެ ހަރަދުގައި އީދުކުޅިވަރު ވެސް ކުޅެވިދާނެ އެވެ. އަދި ރައްޔިތުން ހިތްހަމަޖައްސައިދޭން އެހެން ކަންކަން ވެސް ހިންގިދާނެ އެކަމަކު ރައްޔިތުންގެ ފައިސާ ހޭދަކުރަން ޖެހޭނީ ރަނގަޅަށެވެ. އޭގެ ފައިދާ ދެމިގެންދާނެ ގޮތަކަށެވެ.\nއިތުރު ލިޔުންތައް ކައުންސިލް އިދާރާ ހދ. ހަނިމާދޫ ލާމަރުކަޒީ ހިންގުން ރަށު ކައުންސިލް އެންޓި ކޮރަޕްޝަން ކޮމިޝަން\nމޭޔަރުންނާއިި ރައީސުންނަކާ ދެން ނުކުޅެވޭނެ!\nކައުންސިލްތަކުގެ ދައުރު ފަސް އަހަރަށް ބަދަލުކޮށްފި\nއަންހެނުންނަށް ގޮނޑި ހާއްސަކުރުން ގާނޫނުއަސާސީއާ ޚިލާފު


Commercial Law Development Program Fashaifi - Vaguthu\nކޮމާޝަލް ލޯ ޑިވެލޮޕްމެންޓް ޕްރޮގްރާމް ފަށައިފި\nކޮމާޝަލް ލޯ ޑިވެލޮޕްމެންޓް ޕްރޮގްރާމް، ފިޑިކް ސްޓޭންޑާޑްސް އިން އިންފްރާސްޓްރަކްޗާ ކޮންޓްރެކްސްޓްސްގެ ނަމުގައި ވޯކްޝޮޕެއް މިއަދު ފަށައިފިއެވެ.\nމި ވޯކްޝޮޕް ކުރިއަށް ގެންދިއުމަށް ހަމަޖެހިފައިވަނީ ދެ ދުވަހުގެ މުއްދަތަކަށް ހޮޓެލް ޖެންގައެވެ.\nމި ވޯކްޝޮޕްގެ ފެސިލިޓޭޓަރުންގެ ގޮތުގައި ހަރަކާތްތެރިވެލައްވަނީ އެމެރިކާ, ނިއުޒިލޭންޑް އަދި ސިންގަޕޫރުގައި މަސައްކަތްކުރައްވާފައިވާ ތަޖުރިބާކާރު އިންޖިނިއަރުންނާއި ލީގަލް ފަންނުގެ ބޭފުޅުންނެވެ. މިބޭފުޅުންނަކީ ފިޑިކްގެ ތަޖުރިބާކާރު ބޭފުޅުންނެވެ.\nމި ވޯކްޝޮޕް ހުޅުވުމުގެ ރަސްމިއްޔާތުގައި ވާހަކަ ދައްކަވަމުން ފިނޭންސް މިނިސްޓްރީގެ ސްޓޭޓު މިނިސްޓަރު އަހުމަދު ޝަރީފް ވިދާޅުވީ، ރާއްޖޭގައި ކުރިއަށްދާމަޝްރޫއުތައް ކުރިއަށްދަނީ އެންމެ ފުރިހަމައަށްކަން ޔަގީން ކުރަން ބޭނުންވާ ކަމަށާއި އިންފްރާސްޓްރަކްޗާގައި ގިނަ މަޝްރޫއުތައް ކުރިއަށް ގެންދަން ސަރުކާރުންރާވާފައިވާ ކަމަށެވެ.\nއަހުމަދު ވިދާޅުވީ ބޮޑެތި މަޝްރޫއުތަކަށް ކޮންޓްރެކްޓަރުން ތައްޔާރުވާއިރު ކޮންޓެކްޓަރުންނަށް ހުރި ގެއްލުމާއި ރިސްކު ކުޑަ ކުރަން ޖެހޭ ކަމަށެވެ. އަމާޒަކީކޮންސްޓްރަކްޝަން ކޮންޓްރެކްޓުތަކުގެ ފެންވަރު ރަނގަޅު ކުރުން ކަމަށްވެސް އަހުމަދު ވިދާޅުވިއެވެ.\nދެ ދުވަހުގެ މުއްދަކަތަކަށް ކުރިއަށްގެންދާ މި ވޯކްޝޮޕްގައި ފިނޭންސް މިނިސްޓްރީ އާއި ހައުސިން މިނިސްޓްރީ، އެޓާނީ ޖެނެރަލްގެ އޮފީސް އަދި އެޗްޑީސީ އާއިއެމްޓީސީސީ، އެސްޓީއޯ އަދި ޕްލޭނިން މިނިސްޓްރީގެ އެކި ޑިޕާޓްމަންޓްތަކުން ވަނީ ބައިވެރިވެފައެވެ.\nއަންނަ އަހަރުގެ ބަޖެޓް މިހާރު ސަރުކާރުން މަޖިލީހަށް ހުށަހަޅާފައި ވާއިރު އަންނަ އަހަރު ކޮންސްޓްރަކްޝަން ދާއިރާ ކުރިއަރާނެ ކަމަށް ސަރުކާރުން ލަފާކުރެއެވެ. އެއީ އަންނަ އަހަރު ތަރައްޤީގެ ގިނަ މަޝްރޫޢުތަކެއް ކުރިއަށް ގެންދަން ރާވާފައި ވާތީއެވެ.


Lanka Gai Dhin Nirubuveri Hamalaa Akee Bayaku Hingi Findi Amaleh - Raees - Vaguthu\nލަންކާގައި ދިން ނިރުބަވެރި ހަމަލާއަކީ ބަޔަކު ހިންގި ފިނޑި އަމަލެއް - ރައީސް\n10 މަސް ކުރިން ( އޭޕްރީލް 21, 2019 )\nއަވަށްޓެރި ސްރީލަންކާއަށް މިއަދު ހެނދުނު ކުއްލި ގޮތަކަށް ދިން ނިރުބަވެރި ހަމަލާއަކީ ބަޔަކު ހިންގި ފިނޑި އަމަލެއް ކަމަށް ދިވެހިރާއްޖޭގެ ރައީސުލްޖުމުހުރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nސްރީލަންކާގެ ކޮޅުނބުގެ ބައެއް ސަރަހައްދުތަކަށް މިއަދު ދިން ނިރުބަވެރި ހަމަލާ ކުށްވެރިކުރައްވަމުން ރައީސް ސޯލިހު ކުރެއްވި ޓްވީޓެއްގައި ވިދާޅުވީ އެއީ ބަޔަކު ހިންގި ފިނޑި އަމަލެއް ކަަމަށާއި އެ ހަމަލާގެ ސަބަބުން އަސަރުކުރި އެންމެންނަށް އެމަނިކުފާނުގެ އިހުލާސްތެރި ހެޔޮދުއާ ރައްދުކުރައްވާ ކަމަށެވެ. އަދި ދިވެހިރާއްޖެ އަބަދުވެސް އޮންނާނީ ސްރީލަންކާއާ އެކު ކަމަށާއި ނިރުބަވެރިކަމާއި ދެކޮޅަށް އަބަދުވެސް މަސައްކަތްކުރައްވާނެ ކަމަށް ވިދާޅުވިއެވެ.\nހަމަލާއާ ގުޅިގެން ނައިބު ރައީސް ފައިސަލް ނަސީމް ކުރައްވާފައިވާ ޓްވީޓެއްގައި ވިދާޅުވެފައިވަނީ ލަންކާގެ އެކި ސަރަހައްދުތަކަށް ދިން ހަމަލާ ކުށްވެރިކުރައްވާ ކަމަށާއި އަދި އެ ހަމަލާގެ ސަބަބުން ގެއްލުންވި އާއިލާތަކަށް ހަމްދަރުދީވެވަޑައިގަންނަވާ ކަމަށެވެ.\nގިނަ އަދަދެއްގެ ދިވެހިން ދިރިއުޅޭ ލަންކާގައި ދިން ހަމަލާތަކާއި ގުޅިގެން އެ ގައުމުގައި ދިރިއުޅޭ ދިވެހިން މަގުމައްޗަށް ނުކުމެ ނުހެދުމަށް އެ ގައުމުގައި ހުންނަ ރާއްޖޭގެ އެމްބަސީންވަނީ އިލްތިމާސްކޮށްފައެވެ.\nއެމްބަސީން ކުރި ޓްވީޓެއްގައި ބުނެފައިވަނީ ލަންކާގައި ދިރިއުޅޭ ހުރިހާ ދިވެހިންގެ ހާލުވެސް ވަރަށް ގާތުން ބަލަމުންދާކަމަށާއި އެއްވެސް އެހީތެރިކަމެއް ބޭނުންނަމަ އެ އެމްބަސީގެ 94727277072، 9476608660 އަދި 94764189900 ނަންބަރަށް ގުޅައިގެން ކުރިއަށް ގެންދިޔުމަށް އެދޭކަމަށެވެ.\n"ވަގުތު"އަށް މައުލޫމާތު ދެއްވަމުން ލަންކާއަށް ކަނޑައަޅުއްވާފައި ހުންނަވާ ދިވެހި އެމްބެސަޑަރު އުމަރު ރައްޒާގް ވިދާޅުވީ ހަމަލާއާ ގުޅިގެން އެއްވެސް ދިވެއްސަކަށް ގެއްލުންވެފައިވާ ކަން އަދި ކަށަވަރުވެފައި ނުވާ ކަމަށާއި އޭނާ މިވަގުތު ހުންނެވީ އެއްވެސް ދިވެއްސަކަށް ގެއްލުމެއްވިތޯ ޔަގީން ކުރުމަށް ވަޑައިގެން ހޮސްޕިޓަލުގައި ކަމަށެވެ.\n"މިވަގުތު އަޅުގަނޑު މިހުރީ ހޮސްޕިޓަލުގައި. އެއްވެސް ދިވެއްސަކަށް ގެއްލުމެއް ލިބުންތޯ ބަލަމުން މިދަނީ،" އުމަރު ވިދާޅުވިއެވެ.\nމިއަދު ހެނދުނު ކޮޅުނބުގެ ޗާޗްތަކަށާއި ހޮޓާތަކަކަށް ދިން ބޮމުގެ ހަމަލާތަކެއްގައި 160 މީހުން މިހާތަނަށް މަރުވެފައިވާ ކަމަށް ކަމާބެހޭ އިދާރާތަކުންވަނީ ބުނެފައެވެ.\nލަންކާ އަށް އެތެރެކުރާ ބޭހުގެ ކޮލިޓީ ބެލުމަށް ޓެސްޓުތަކެއް ކުރަނީ\nލަންކާގައި ދިން ހަމަލާތަކާއި ގުޅިގެން ހަތަރު ދިވެހިން ހައްޔަރުކޮށްފި\nލަންކާގައި ދިން ހަމަލާތަކުގައި ދިވެހިންގެ އަތެއް ވޭ\nއޭޕްރީލް 21, 2019 12:27\nއެކަހަލަ ފިނޑި ކަންތައް ކުރާނީ ކޮންބައެއްކަން އަދިވެސް ޔަގީނެއް ނުވޭ ދޯ؟\nއޭޕްރީލް 21, 2019 13:04\nފިނޑި އަމަލު ކުރީމާ ކަމަކަށް ނުހަދާ ތިހިރީ އިންޑިއާއަށް ކުރިކެޓް މެޗުބަލަންގޮސް. ވިއްސާރައިގާ ރާއްޖޭގެ އެތައްބަޔަކު ދަނީ ދަތިހާލު ތަހައްމަލް ކުރަމުން. އެކަމަކު ތިހިރީ މޯޑީކެމްޕެއިންގަ. ތިއީވެސް ވެރިއެކޯ